
REVOLUȚIA 
CONŞTIINŢEI 

Ervin Laszlo, Stanislav Grof 
și Peter Russell 

STANISLAV GROF conduce Programul de Pregătire 
Transpersonală Gorf şi predă la Institutul de Studii Integrate 
din California. A fost conducătorul Centrului de Cercetare 
Psihiatrică de la Centrul de Cercetare Psihiatrică Maryland, 
profesor asistent de psihiatrie la Universitatea Hopkins din 
Baltimore,doctor în medicină şi profesor rezident la Institutul 
Esalen din Big Sur, California. 

Este editorul cărților Înșelepciunea antică şi ştiinţa 
modernă şi Supraviețuirea umană şi evoluţia conştiinţei Şi autor 
al cărţilor Zărâmuri ale conştiinţei umane, Psihoterapia LSD, 
Dincolo de creier, Aventura aulocunoaşterii şi Jocul cosmic. 


ERVIN LASZLO este considerat cel mai reprezentativ expo- 
nent al filosofiei sistemelor şi al teoriei evoluției generale şi 
este cunoscut pentru activitatea în domeniul futurologiei şi al 
managementului. Fost profesor de filosofie, ştiinţa sistemelor 
şi studii futurologice la universităţile din Statele Unite, Euro- 
pa şi Orientul Îndepărtat, Laszlo este autorul şi co-autorul a 
36 de cărţi traduse în 16 limbi, inclusiv cartea apărută recent 
Iazul care şopteşte, şi editorul a alte 30 de volume. 

În prezent, Ervin Laszlo este fondator şi preşedinte al 
Clubului de la Budapesta, fondator şi director al Grupului 
de Cercetare a Evoluţiei Generale, director ştiinţific al 
Univesității pentru Pacea Intemaţională de la Berlin, 
administrator al Universităţii Interdisciplinare de la Paris, 
membru afiliat al Academiei Internaţionale de Arte şi Științe, 
membru al Academiei Intemaţionale de Filosofie şi Știință, 
senator al Academiei Intemaţionale Medici, editor al revistei 
trimestriale Futurologie Internaţională: Jurnalul Evoluţiei 
Generale, şi autorul seriei de Studii despre Evoluţia Generală 
şi a altor serii de cărți în Germania şi China. 


PETER RUSSELL a obținut o diplomă de onoare de gradul I 
în Fizică teoretică şi Psihologie experimentală şi o diplomă 
de master în Ştiinţa computerelor la Universitatea Cambrid- 
ge, Anglia. A călătorit apoi în India pentru a studia filosofia 
orientală, iar la întoarcere a început cercetările în psihologia 
meditaţiei. Până atunci, principala sa preocupare a fost explo- 
rarea şi dezvoltarea conştiinţei umane, integrând înțelegerea 
occidentală şi cea orientală despre aceasta. 

Printre primii care au introdus noţiunea de autodezvoltare 
în lumea afacerilor, programele oferite de Peter Russell 
corporațiilor au fost aplaudate de companii ca Apple, 
American Express, British Petroleum şi IBM. Este autorul 
multor cărţi, printre care Tehnica TM, Cartea Creierului, 
Managerul Creativ, Gaura Albă în Timp, Trezirea Creierului 
Global, Trezirea la Timp, şi editorul Upanişadelor. 


Cuvânt înainte 


Revoluţia conștiinței este o discuţie extraordinară între 
trei dintre cele mai frumoase minţi ale timpului nostru, 
spirituală în ceea ce priveşte schimbul de idei, tolerantă în 
modul de abordare, strălucitoare în intenţia de a ne trezi 
conştiinţa. 

Stanislav Grof este unul dintre psihologii de frunte ai 
timpului nostru și al tuturor timpurilor, care cu siguranță 
va fi recunoscut astfel de către istorie. Numeroasele sale 
cărți sunt deja legendare, de la Tărâmurile subconştientului 
uman la Dincolo de creier şi la Jocul cosmic. Toţi prietenii 
şi colegii îşi arată profundul respect pentru meritele sale 
şi îl înconjoară cu o afecţiune autentică. Este un adevărat 
pionier în domeniul explorării moderne a tărâmurilor vaste 
şi aparent nelimitate ale conştiinţei, iar descrierile pe care le 
face acestui peisaj extraordinar îl iluminează cu o acuratețe 
şi o pasiune de neegalat. 


Peter Russell este un teoretician strălucit care aduce o 
creativitate uimitoare fiecărui subiect pe care îl abordează. 
În cărți precum Pământul care se trezeşte, Creierul global 
şi Gaura albă în timp, Peter se axează iar şi iar pe ceea 
ce pare a fi problema crucială pentru mileniul următor: în 
ce mod vor afecta schimbările conştiinţei schimbările din 

lume în general? Dacă vrem să intrăm într-un viitor mai 
potrivit, ce schimbări putem face acum pentru a determina 
schimbarea pozitivă? E oare prea târziu? Ce facem atunci? 
Peter abordează aceste probleme nu numai intelectual, ci şi 
cu o sensibilitate care se relevă în fiecare pagină pe care o 
scrie. 


Ervin Laszlo poate fi numit un geniu al sistemelor 
de gândire. În cărți mult prea numeroase pentru a putea 
fi enumerate - includ printre preferatele mele Vederea 
sistemică asupra lumii, Evoluţia: marea sinteză, Alegerea, 
Iazul care şopteşte şi Mileniul trei - Ervin Laszlo, probabil 
mai mult ca oricine, a afirmat un fapt foarte adevărat, dar 
deconcertant: trăim într-un univers în care suntem legați 
fără speranţă unul de celălalt, conectaţi în mod miraculos 
la toate elementele realității. Opera sa, care se întinde pe 
patru decenii, a fost o chemare clară şi consecventă la 
recunoaşterea sistemului de interconexiuni care există în 
natură Și în societate, sistem care conţine lumea noastră, 
viața noastră, speranţele şi visele noastre. Ridicându-se la 
o perspectivă globală, a ajutat nenumărați indivizi să scape 
de limitele şi dezamăgirea care bântuie lumea modernă de 
cel puţin trei secole încoace. La sugestia lui Uwe Morawetz 
de la Universitatea de Pace Internaţională de la Berlin, el 
este cel care a strâns toate aceste discuţii într-o carte. 


Cei trei s-au întâlnit timp de mai multe zile, spune 
Ervin, pentru a „reflecta asupra șanselor de pace din lume 
şi am sfârşit prin a vorbi despre criză, transformare, scopuri 
şi valori, perspective asupra lumii, înţelegerea propriei vieţi 
şi a altora, artă, ştiinţă, religie şi spiritualitate. Mai presus 
de toate, am vorbit despre conştiinţă. Am descoperit că, e 

fapt, starea conştiinţei noastre era problema principală care 
se afla la baza tuturor celorlalte”. 


Aşa a început conversaţia. În paginile care urmează 
puteţi urmări discuţia captivantă pe măsură ce se abordează 
cele mai importante subiecte: atât importanţa transformării 
conştiinţei, cât şi importanţa altor factori, de la educaţia 
copiilor la politicile economice şi instituționale. lar la 
sfârşit, care e concluzia? Poate că Peter Russell o spune 
mai bine ca mine: 


„Toţi punem cap la cap elementele necesare pentru a 
ne împlini vieţile, pentru a fi mai fericiţi şi mai sănătoşi. 
E ca un joc în care fiecare piesă contează. lar uneori, o piesă 
neînsemnată poate determina unirea multor altora, ducând 
la trezirea spirituală. 

Greşim dacă ne gândim că noi trebuie să-i schimbăm 
pe ceilalți. Acest lucru ne face să credem că suntem speciali 
şi. ne pune într-o poziţie de conducere, de control. Toţi 
suntem în aceeaşi situaţie. Cea mai importantă întrebare pe 
care trebuie să ne-o punem este: cum pot face ca acțiunile 
mele să faciliteze schimbarea mai eficient?” 

Stanislav Grof, Peter Russell şi Ervin Laszlo au pus în 
această carte și în multe altele elemente care au valoarea 
câtorva vieţi trăite pentru a duce schimbarea un pic mai 
departe. 


Ken Wilber 


Prefaţă 


În vara lui 1996 Stan Grof, Pete Russsell şi cu mine 
am petrecut două zile intense împreună, mai întâi pe terasa 
casei lui Stan din pădurea din Mill Valley, California, şi apoi 
pe vasul lui Pete din portul Sausalito. Am avut un casetofon 
şi un set de întrebări pe care voiam să le clarificăm, atât 
pentru noi înşine, cât şi pentru ceilalți. Fusesem rugaţi de 
Uwe Morawetz de la Universitatea de Pace de la Berlin să 
reflectăm asupra şanselor de pace în lume, dar am ajuns 
să vorbim şi despre criză, transformare, scopuri şi valori, 
perspective asupra lumii, înţelegerea problemelor noastre 
şi ale celorlalți, artă, ştiinţă, religie, spiritualitate, şi, mai 
presus de toate, despre conştiinţă. Am descoperit curând că 
starea conştiinţei noastre era problema cheie care se afla la 
baza tuturor acestor elemente. Putem oare să ne schimbăm 
şi să ne dezvoltăm conştiinţa în așa fel încât să reuşim să 
trecem peste criza lumii „exterioare” şi peste criza care a 
pus stăpânire pe mintea noastră? Odată problema pusă în 
acest fel, a trebuit să trecem la modul în care se legau cele 
două lumi: cea exterioară şi cea interioară. Acest lucru a 
ridicat problema naturii minții, a lumii şi a lucrurilor pe care 
putem să le aflăm despre ele. În cele din urmă am revenit 
la lumea care ne înconjoară şi ne-am întrebat cum am putea 


11 


Ervin Laszlo • Stanislav Grof - Peter Russell 


să folosim în mod cât mai practic şi mai eficient ceea ce am 
început să numim noua hartă a realității. 


Rolul meu în acest dialog a fost unul dublu: am fost 
participant, dar şi moderator, şi în această calitate a trebuit 
să am grijă ca discuţia să rămână în limitele problemelor 
pertinenţei şi păcii în lume. La început am intenţionat să 
pun întrebări care să îndrepte discuţia spre subiectele 
indicate, dar mai apoi mi-am dat seama că nu era necesar. 
După ce am lansat discuţia, dialogul a continuat de la sine, 
ca o flacără aprinsă spontan. 

Principala mea grijă a fost mai puțin să nu divagăm de 
la subiect şi mai mult să nu fim prea mult de acord unul cu 
celălalt, pentru că se presupune că un dialog este un schimb 
de păreri diferite. ŞI, din fericire, au venit şi diferențele de 
opinie, deşi acestea nu s-au manifestat pe plan orizontal, 
legate de concepte şi păreri divergente, ci pe plan vertical, 
privind subiectele din unghiuri diferite şi, în acest fel, 
permiţându-ne să mergem în profunzimea analizei. 


În calitate de editor, sarcina mea era să mă asigur că 
transcriptul conversaţiei noastre era lizibil şi pe înțelesul 
cititorilor şi această sarcină s-a dovedit a nu fi deloc dificilă. 
Fiecare dintre noi şi-a verificat partea pe baza transcriptului 
şi a pus textul aprobat pe un disc. Acest lucru ne-a asigurat 
că textul tipărit corespunde întocmai dialogului înregistrat. 
După asamblarea materialului, am urmărit continuitatea şi 
consecvenţa stilului şi exprimării şi am marcat subiectele 
discutate. 


Sperăm că discuţia noastră din cele două zile memo- 
rabile din California va arăta cititorilor ceva din emoția şi 
pasiunea pe care am simțţit-o şi că, după o perioadă de gân- 

dire, aceştia vor duce mai departe reflecţiile şi dialogurile şi 
vor ajunge la propria viziune. 

Nu-mi rămâne decât să-i mulțumesc lui Uwe Morawetz 
şi colegilor săi de la Universitatea de Pace din Berlin pentru 
că ne-au înlesnit întâlnirea și să ne arătăm recunoştinţa faţă 
de Christina Grof pentru ospitalitate. Cadrul aceste întâlniri 
a fost aproape perfect şi, dacă ideile care au apărut în cursul 
dialogului au valoare, acest lucru se datorează fără îndoială 
şi condiţiilor minunate în care s-a produs această discuţie. 


Ervin Laszlo 

Lumea în transformare 


Bilanţul: şansele unei transformări 


LASZLO: Ne întrebăm pe drept cuvânt dacă mai putem 
continua azi aşa cum am făcut-o până acum fără să 
producem disfuncţii, crize sau să punem în pericol pacea 
mondială. Îngrijorarea e din ce în ce mai mare şi poate fi 
exprimată prin cuvântul „sustenabilitate”, din ce în ce mai 
folosit azi. 


Toţi vorbim de „sustenabilitate” fără să şi înțelegem 
ce înseamnă termenul de fapt. Ideea că viața pe care o 
ducem nu mai poate continua la fel e nouă şi neaşteptată 
pentru omenire. Cu alte cuvinte, trebuie să ne schimbăm. 
Şi mi-e teamă că întrebarea nu e dacă ne vom schimba, ci 
mai degrabă cât de repede şi de profund o vom face. Prin 
urmare, în loc să discutăm despre lucrurile obişnuite, cum 
ar fi numărul de copaci pe care ar trebui să-i tăiem sau să 
nu-i tăiem şi alte probleme strategice, ar trebui să trecem 
direct la problema fundamentală. Cred că primele lucruri 
la care ar trebui să facem referire ar fi unde ne aflăm, cine 
suntem şi ce perspectivă avem asupra lumii şi asupra 
propriei persoane. 

Se pare că ne apropiem de cea mai mare schimbare din 
istorie. Dacă în toate cazurile de până acum schimbarea 
a fost urmată de o analiză, azi o asemenea abordare ar fi 
prea riscantă. Ar trebui să prevedem ce ne aşteaptă şi să 
acționăm apoi în mod conştient pentru a avea şanse mai 
mari de remediere a situaţiei. Dar, ca să putem face față 
acestei provocări fără precedent, trebuie să analizăm 
factorii care stau la baza acestei schimbări epocale. 


Daţi-mi voie să încep cu următoarea afirmaţie: dacă 
vrem să nu dispărem, să continuăm să existăm şi să ne 
dezvoltăm, trebuie să reanalizăm noţiunile de univers, ființă 
umană, progres şi dezvoltare. 


RUSSELL: Vorbești de dispariţie, dar care poate fi pericolul 
cel mai mare în acest caz? Nu cred că noi o să distrugem 
viața pe planetă. Viaţa e puternică. Multe specii au dispărut 
în trecut, dar viaţa n-a putut fi înfrântă. E adevărat că 
specia umană n-ar fi evoluat dacă n-ar fi fost catastrofa 
care dus la dispariția dinozaurilor şi altor 85 de specii 
acum 65 de milioane de ani. E posibil ca specia umană să 
producă dispariţia altor specii, şi acesta ar fi un eveniment 
fără precedent, pentru că ar fi prima oară când o specie ar 
determina o astfel de schimbare, dar şi în acest caz viaţa ar 
renaşte. lar dacă s-ar produce o asemenea dispariție majoră, 
cu siguranță am fi afectaţi şi noi, dar asta nu înseamnă că 
noi vom distruge viața pe planetă. 

În cel mai rău caz, am distruge pătura de ozon, ceea ce 
ar face imposibilă viaţa pe uscat. Radiațiile ultraviolete sunt 
la fel de nocive pentru insecte, plante şi microorganisme ca 
şi pentru fiinţa umană. Dar viaţa ar continua în apă, pentru 

că viaţa a existat aici cu miliarde de ani înaintea apariţiei 
păturii de ozon. lar după ce s-ar reface pătura de ozon, viața 
pe uscat ar renaşte. 


Nu cred că acesta e scenariul cel mai plauzibil. Cred 
mai degrabă că există o serie de catastrofe economice şi 
de mediu care vor duce la căderea civilizaţiei vestice. Dar 
asta nu ar însemna sfârşitul umanităţii. Ar exista grupuri de 
indigeni care ar supravieţui şi care ar da în cele din urmă 
naştere viitoarelor civilizații - să sperăm că mai înțelepte 
decât noi. Nici chiar sfârșitul civilizației vestice n-ar 
însemna sfârşitul. Am fost martori la căderea sistemului 
sovietic, dar asta n-a însemnat sfârşitul omenirii. A fost 
doar o schimbare majoră şi o perioadă foarte grea prin care 
au trebuit să treacă. Dar marea majoritate a oamenilor sunt 
încă în viaţă. 

Imaginea poate părea pesimistă, dar eu sunt optimist în 
ceea ce priveşte rasa umană şi reacţia ei în momente limită. 
S-ar putea să urmeze o perioadă dificilă din punct de vedere 
material, dar cred că suntem în pragul unor schimbări 
majore în ceea ce priveşte conştiinţa. 

Din nefericire, există posibilitatea dispariţiei speciilor. 
Când civilizaţia occidentală suferă o criză, aceasta poate 
antrena schimbări în tot restul lumii, pentru că avem atât de 
multe arme şi un asemenea potențial distructiv, încât poate 
că nu vom distruge toate formele de viață de pe pământ, 
dar cu siguranță am putea distruge formele avansare. lar 
revenirea la normal ar putea dura mii, sau, în cel mai rău 
caz, milioane de ani, dar fără îndoială că viaţa ar continua 
pe pământ pentru încă multe miliarde de ani, dacă nu se va 
produce o catastrofă cosmică. 

Să luăm un caz concret. În Statele Unite există la ora 
actuală o rezervă de hrană care poate asigura supraviețuirea 
timp de 40 zile. Şi e ultima din lume. În cazul unei crize în 
țările sărace, acestea nu vor putea face importuri din lipsă 
de bani. Şi oricum, această rezervă nu ar fi deajuns în cazul 
în care criza din Africa sau Asia s-ar prelungi. 


Ce s-ar întâmpla atunci? Ce s-ar întâmpla dacă 
posibilitatea planetei de a susţine 6 miliarde de oameni ar 
scădea la 5 sau la 4 miliarde? Ce s-ar întâmpla dacă o parte 
din ei ar fi obligaţi să trăiască sub nivelul de subzistență? 
Ar putea izbucni conflicte şi epidemii sau ar putea să 
înceapă migrații majore. Întregul sistem ar fi afectat. N-aş 
vrea să insist pe imaginea prăbuşirii, dar aş vrea să atrag 
atenţia asupra amenințării unei crize majore. Asta înseamnă 
că trebuie să schimbăm modul în care noi, occidentalii, 
privim lucrurile. 


Tocmai am venit din Asia, unde am constatat încă o 
dată cât de puţine sunt şansele ca oamenii de acolo să poată 
schimba ceva. Majoritatea sunt la limita subzistenței iar 
acest lucru pune în pericol viața însăşi. 


Problemele vin din toate părțile, mecanismele de 
adaptare trebuie să le facă față, şi totul conduce spre o 
singură idee: schimbarea conştiinţei dominante. Acesta e 
miezul problemei. Trebuie să începem să gândim diferit, să 
simţim diferit, să comunicăm diferit cu natura şi între noi. 
Altfel, ne aşteaptă pericole inimaginabile. Suntem toți în 
aceeași situaţie. Credeţi că ne putem schimba? Există oare 
şansa unei schimbări majore a conştiinţei? 


GROF: În ultimii 40 ani am fost implicat în cercetări privind 
stările neobişnuite produse de droguri sau de forme puternice 


18 


Revoluția conștiinței + Un dialog translatlantic 


de psihoterapie asupra conştiinţei. În tot acest timp, am 
văzut multe cazuri de schimbări profunde ale individului. 
Aceste schimbări constau în reducerea semnificativă a 
agresiunii şi în creşterea înțelegerii şi toleranței. Cu cât era 
mai mare capacitatea de a se bucura de viaţă, cu atât era mai 
evidentă scăderea dorinței de a-şi atinge scopurile - care 
pare că acţionează ca un fel de magie asupra occidentalilor 
din lumea industrializată - a credinței că trebuie să ai din 
ce în ce mai mult şi că fericirea stă în creşterea nelimitată 
şi în dublarea sau triplarea produsului intem brut. Un alt 
element semnificativ al acestei transformări era apariția 
unei spiritualități de natură universală bazată pe ideea că 
toată creaţia e un tot format prin legătura profundă cu alți 
oameni, cu alte specii, cu natura şi cu întregul univers. 


Prin urmare, nu am nicio îndoială că este posibilă o 
transformare profundă a conştiinţei individuale şi că aceasta 
va mări şansele noastre de supraviețuire, dacă se va petrece 
pe scară largă. Cu siguranță că rămâne întrebarea dacă o 
astfel de schimbare se va petrece într-un segment de populaţie 
îndeajuns de mare şi într-o perioadă de timp îndeajuns de 
scurtă pentru a produce o schimbare. Întrebarea practică e 
dacă există mijloace care să faciliteze o asemenea schimbare 
şi care ar fi problemele asociate cu o asemenea strategie. Dar 
personalitatea umană deține toate mecanismele care ar putea 
media o asemenea transformare. 


LASZLO: Suntem martorii unor schimbări în gândirea 
umană care anunţă viitoarea revoluţie a conştiinţei. Cum 
vedeţi această schimbare? E oare legată de faptul că 
suntem amenințați sau doar s-a întâmplat să apară în mod 
independent, în acelaşi timp cu ameninţarea? - 

RUSSELL: Eu cred că există o legătură între ele, dar nu 
cred că ameninţarea produce transformarea, atâta vreme 
cât ele au un filon comun - conştiinţa materială a culturii 
noastre. Aceasta este cauza principală a crizei globale, nu 
etica afacerilor, a politicii sau a stilului nostru de viață. 
Toate acestea sunt simptome ale unei probleme mult 
mai profunde. Întreaga noastră civilizaţie e imposibil de 
susținut. lar cauza principală e că sistemul nostru de valori, 
modul însuşi în care conştiinţa noastră abordează realitatea, 
e imposibil de susținut. 

Am fost învăţaţi că fericirea noastră depinde de 
numărul de lucruri pe care le posedăm, de controlul pe 
care-l avem asupra naturii, de multitudinea de acţiuni în 
care ne implicăm. Aceste lucruri ne fac să consumăm mai 
mult, să exploatăm mai mult, să nu ne pese de anumite părţi 
ale planetei sau chiar de anumiţi semeni. Acest mod în care 
am ales să abordăm realitatea este imposibil de susținut. 


Doar 10% din populaţie este considerată înstărită, 
aceasta însemnând că, după satisfacerea nevoilor primare 
de hrană, îmbrăcăminte şi adăpost, doar acest procent din 
populaţie mai are resurse pentru obiecte considerate de lux. 
Dar, în acelaşi timp, tot acest procent consumă mai mult de 
trei sferturi din resursele planetei. E deja clar că acest lucru 
e imposibil de susţinut - un asemenea mod de viaţă nu poate 
fi susținut în viitor pentru întreaga populaţie a planetei şi cu 
atât mai puţin pentru o populaţie care se află în creştere. 

Vestea bună e că această cultură şi conştiinţă materială 
a început să ridice serioase semne de întrebare. La noi, în 
Vest, unde există cel mai scump stil de viaţă, din ce în ce 
mai mulți oameni recunosc faptul că acest stil a început să 
nu mai funcţioneze şi că destinaţia spre care ne îndreptăm 

nu e cea dorită. Oricât de mult le-ar fi satisfăcute nevoile 
fizice, oricât de multe lucruri ar acumula, oricâte excursii 
ar face, oricât de în pas cu moda ar fi şi oricât de luxoase 
le-ar fi casele, oamenii sunt la fel de deprimaţi, la fel de 
nesiguri, la fel de nefericiţi în dragoste. 


GROF: Într-un anumit sens, suprasaturarea nevoilor 
materiale de bază a creat o criză a sensurilor şi o nevoie 
de dezvoltare spirituală. Am trăit multă vreme cu iluzia și 
cu speranţa că o creștere a numărului de bunuri materiale 
acumulate poate determina o schimbare fundamentală a 
calităţii vieţii, a bunăstării, satisfacţiei, fericirii. Bogăția 
țărilor occidentale industrializate a crescut imens, mai ales 
în anumite segmente ale societăţii. Multe familii duc o viață 
de lux, au case mari, două frigidere burduşite cu mâncare, 
trei sau patru maşini, au posibilitatea de a merge în vacanță 
oriunde în lume. Cu toate acestea, nimic nu-i mulţumeşte; 
problemele emoţionale cresc odată cu abuzul de droguri, 
alcoolismul, criminalitatea, terorismul şi violenţa domestică. 
S-au pierdut sensurile, valorile, perspectiva, s-a produs o 
îndepărtare de natură, existând o tendință accentuată către 
autodistrugere. Mulţi se află într-un moment de trezire la 
realitate, într-un moment în care realizează eşecul filosofiei 
de viață pe care au urmat-o. Toţi aceștia încep să caute o 
alternativă pe care o găsesc în căutarea spirituală. 


LASZLO: E ca şi cum ar exista ceva în psihicul colectiv al 
umanităţii care ne dă un avertisment și ne îndeamnă către 
schimbare. 


RUSSELL: E ceva asemănător cu experienţa pe care a trăit-o 
Buddha înainte de a deveni Buddha. Se născuse într-o fa- 
milie foarte bogată. Ca prinţ, avea tot ce-și dorea - mân- 

căruri fine, lux, bijuterii, dansatoare. Dar şi-a dat seama că 
toate aceste lucruri nu-l fac mai fericit. A văzut suferința în 
familie, la curteni şi la toți cei din oraş. Prin urmare, a ho- 
tărât ca misiunea lui să fie aceea de a găsi o cale de a pune 
capăt acestei suferințe. 


Azi, trecem prin acelaşi proces. În ceea ce privește 
mijloacele pe care le avem la îndemână, suntem chiar mai 
bogați decât era Buddha. Şi, la fel ca el, am început să re- 
alizăm că bogăţia nu înseamnă lipsa suferinței, ci uneori e 
chiar cauza acesteia. Am început să ne punem întrebarea 
profundă ce înseamnă viața. Cine suntem? Care e rostul 
nostru? Ce dorim cu adevărat? Sunt deja milioane de oa- 
meni care vor să vadă dincolo de cultura materială înțelesul 
mai adânc, pacea interioară şi o cale de a-şi satisface foa- 
mea spirituală. 


LASZLO: Speranțe de schimbare există. Atâta vreme cât 
oamenii vor crede că fericirea lor depinde de standardul 
material şi de noțiunea de progres care în viziunea lor în- 
seamnă a poseda din ce în ce mai mult, nu există nicio şan- 
să. Dar dacă vor reuşi să-şi schimbe cu adevărat modul de a 
gândi, atunci există posibilitatea apariţiei unei noi culturi. 


GROF: Am lucrat cu oameni al căror scop în viață era 
bazat pe un efort imens şi susținut. Rezultatul final era 
însă o stare profundă de depresie, pentru că așteptările 
erau disproporționate. Joseph Campbell a numit această 
stare „realizarea faptului că scara pe care ai urcat-o nu era 
sprijinită de zidul potrivit”. 

Această obsesie de a urmări un scop liniar este foarte 
caracteristică indivizilor care aparțin culturii vestice - ur- 

mărirea unei Fete Morgana a fericirii care nu va putea fi 
găsită niciodată în prezent. Nu suntem niciodată mulțumiți 
cu starea prezentă a lucrurilor, mereu simțim că trebuie 
schimbat ceva. Vrem să arătăm diferit, să avem mai mulți 
bani, putere, vrem să ne schimbăm poziţia socială, vrem 
mai multă notorietate, vrem un alt partener. Nu trăim în 
prezent. Ne trăim viaţa în provizorat, pregătindu-ne mereu 
de schimbare pentru un viitor mai bun. Acest model e lip- 
sit de consistență şi ne conduce viaţa în ciuda realizărilor 
prezente. Vedem peste tot în jurul nostru oameni care par 
să fi atins ceea ce noi numim fericire - Aristotel Onassis, 
Howard Hugues și mulţi alţii - dar, deşi ne dăm seama că 
modelul nu a funcţionat, nu vrem să învăţăm niciodată din 
exemplul lor. Continuăm să credem că nouă nu ni se va în- 
tâmpla. 

Am văzut, de asemenea, în repetate rânduri, oameni 
care au reuşit să descopere rădăcinile psihologice ale 
acestui model, ceea ce i-a ajutat să-i reducă efectul nociv. 
Descoperirea fundamentală a fost că această atitudine 
față de viață este legată de faptul că purtăm cu noi trauma 
naşterii noastre biologice. Se pare că nu am reuşit să uităm 
niciodată momentul trecerii prin canalul strâmt care ne-a 
dus către lumea exterioară. Amintirea acestuia e prezentă în 
subconștient şi pare să funcţioneze ca un șablon prin care 
vedem lumea şi propriul nostru scop în viaţă. Asemenea 
fetusului care se luptă să străbată drumul către lumină, nu 
putem să ne bucurăm de momentul prezent şi căutăm mereu 
soluţia într-un viitor perpetuu. 

Existenţialiştii numesc această strategie autoproiecţie 
- imaginarea unei situații viitoare favorabile şi urmărirea 

mirajului. Fie că scopul e atins, fie că nu, această strategie 
e perdantă, deoarece nu ne aduce niciodată ce ne-am dorit. 
Ne aduce doar un mod de viaţă artificial, lipsit de satisfacţii, 
o existență de tip „cursă de șoareci” sau „roată de moară”. 
Singura soluţie e întoarcerea către interior şi modificarea 
modelului prin renaşterea spirituală. Satisfacţia existențială 
vine din înțelegerea dimensiunii spirituale a acesteia şi 
din propria noastră divinitate, nu din căutarea scopurilor 
materiale de orice fel. În momentul în care oamenii vor şti 
să identifice corect rădăcinile psihospirituale ale acestui 
model de lăcomie insaţiabilă, îşi vor da seama că răspunsul 
e în ei, în transformarea lor interioară. 


LASZLO: Şi sunt din ce în ce mai mulţi cei care-şi sau seama? 


GROF: Se pare că da. Cred că din ce în ce mai mulți au 
ajuns la concluzia că autoproiecţia e o strategie păguboasă 
care nu mai funcţionează, deoarece au simţit pe propria 
piele ce înseamnă să nu obţii satisfacție din succesul 
material sau să constaţi că acest gen de căutare îți aduce 
doar probleme imposibil de rezolvat. În ambele cazuri, 
au trebuit să se analizeze şi să înceapă să se schimbe. Un 
alt factor determinant în acest proces pare să fie şi eşecul 
modelului de creştere nelimitată la nivel global. 


Din nefericire, mulţi dintre cei care trec printr-o schim- 
bare radicală de acest gen sunt diagnosticaţi de psihiatri 
ca psihotici şi puşi sub medicaţie. Şi eu şi soţia credem că 
există un grup mare de indivizi trataţi de psihoze, care de 
fapt se află într-o transformare psihospirituală sau într-o 

RUSSELL: Într-un fel, toată cultura noastră trece printr-o 
stare de urgență spirituală care îşi are rădăcinile în 
schimbările din anii şaizeci. Atunci, pentru prima oară, 
o mare parte a societății a început să pună sub semnul 
întrebării o întreagă perspectivă asupra vieţii şi a descoperit 
un mod de a acţiona şi de a relaționa cu lumea care nu era 
bazat pe vechea paradigmă materialistă. 


Privind în retrospectivă, multe din lucrurile de atunci 
ne pot părea naive, dar direcţia principală nu s-a schimbat, 
iar rezultatele se văd şi azi în schimbările profunde din 
societatea noastră. Atunci, meditaţia era un lucru cel puțin 
ciudat. Acum, mulți oameni practică diverse forme de 
meditaţie, chiar şi în marile corporaţii. Meditaţia a devenit 
o activitate respectabilă, la fel ca yoga. În anii şaizeci, 
acestea erau activități de avangardă,iar acum sunt practicate 
de milioane de oameni. 


Sau să luăm terapia, de exemplu. În trecut, a face terapie 
însemna că ai probleme psihice majore. Azi, în California, ai 
o problemă dacă nu faci terapie. Chiar şi cei care sunt sănă- 
toşi din punct de vedere psihic simt că nu trăiesc la adevăra- 
tul lor potenţial şi realizează că au nevoie de ajutor ca să des- 
copere modelele atitudinale care le influențează evoluţia. 


Acum treizeci de ani, interesul pentru dezvoltarea 
personală era redus. Azi, toți doresc asta. Când eram student 
la Cambridge, în anii şaizeci, în cea mai mare librărie din 
oraş, şi una dintre cele mai mari din Marea Britanie, cărţile 
despre învățăturile ezoterice şi spirituale ocupau doar 
un raft. Azi, orice oraş din lume are cel puțin o librărie, 
dacă nu mai multe, care sunt dedicate conştiinţei şi ideilor 
metafizice. 

Creșterea interesului este reflectat în listele care cuprind 
cele mai citite cărți. De câţiva ani, 50% din cele mai vândute 
cărţi, sau chiar mai mult, sunt cărți despre dezvoltarea indi- 
viduală, spiritualitate sau conştiinţă. Acesta e genul de cărți 
pe care oamenii îl citesc şi de care sunt interesați. Şi direcția 
a fost urmată de filme, emisiuni de televiziune, reviste, chiar 
şi de Internet. E un domeniu în plină ascensiune. 


LASZLO: Acum se pune întrebarea care m-a fascinat 
întotdeauna şi care continuă să mă fascineze din ce în ce 
mai mult: există oare posibilitatea ca noi, indivizii, să nu 
fim prizonierii propriului nostru trup, ci să fim legaţi unul 
de altul şi, implicit, de viaţa de pe planetă? Deci, în cazul 
existenței unui potenţial pericol, ca acum, e oare posibil 
să existe ceva, care, deşi imposibil de perceput în mod 
conştient, ne pătrunde în minte şi ne avertizează, cerându- 
ne să ne schimbăm? Poate că nu exagerăm prea mult când 
vorbim despre o conştiinţă a umanităţii, ceva ca o noosferă, 
un subconștient colectiv care operează în interiorul şi 
în jurul nostru, care începe să devină vizibil acum în 
conştiinţa individuală. S-ar putea să existe anumite forţe 
care acţionează în lume dincolo de cele economice, politice 
şi sociale. Acest lucru e important pentru supraviețuirea 
noastră - situația prezentă ar putea fi aproape fără ieşire 
dacă am lua în considerare doar factorii obişnuiţi; ei nu ne 
vor ajuta niciodată să ne schimbăm. 


E ştiut că există întârzieri considerabile în dinamica 
acestei lumi. Ar fi trebuit să ne schimbăm ieri, ca să zicem 
aşa, pentru a face față crizei mâine. Dar situaţia nu e fără 
speranță atâta vreme cât există ceva în subconştientul nostru 
colectiv care poate să afecteze conştiinţa individuală. 

GROF: Sunt perfect de acord. Evenimentele din lume nu 
sunt întotdeauna liniare. Ervin şi cu mine suntem din Europa 
de Est şi urmărim cu deosebit interes schimbările politice 
din acea regiune. Cred că eşti de acord cu mine că, dacă ne- 
ar fi spus cineva înainte că o să cadă zidul Berlinului, am fi 
râs şi am fi zis că e imposibil. La fel de puţin probabil ar fi 
fost ca, după 40 ani de totalitarism şi despotism politic din 
partea Uniunii Sovietice asupra statelor satelit ca Ungaria, 
Cehoslovacia, Polonia şi celelalte, Gorbaciov să-şi piardă 
brusc interesul şi să le redea libertatea. Cu siguranță n-ar 
fi fost uşor de prezis că, practic peste noapte, Uniunea 
Sovietică se va dezintegra şi va înceta să mai existe ca 
supraputere. Aceste evenimente nu se puteau anticipa şi 
prevedea doar prin extrapolarea trecutului. Trebuie să fie 
existat şi altceva. 


LASZLO: Ar fi trebuit să ştim că acesteprocese nu se dezvoltă 
liniar, ci în salturi, cunoscând modul în care funcţionează și 
se transformă sistemele. Detaliile schimbărilor majore sunt 
neprevăzute. Tot ce putem anticipa e faptul că schimbarea 
va aduce o înnoire radicală. E însă acest tip de schimbare 
relevant şi pentru procesele care au loc în mintea noastră? 
Va veni oare în următorii ani o schimbare a conştiinţei, o 
schimbare profundă, deşi acum sunt doar semne vagi? Oare 
suntem în pragul unei revoluţii majore a conştiinţei? 


RUSSELL: Cu siguranță că da. Dacă interesul pentru 
dezvoltarea personală va continua să crească în acelaşi 
mod şi dacă el se va transforma într-o reală schimbare a 
conştiinţei, atunci efectul va fi accelerarea exponențială 
a procesului de trezire interioară. Cu cât există mai mulți 

oameni care se trezesc, cu cât învăţăm mai mult despre 
efectele benefice ale trezirii, cu atât va fi mai puternică 
influenţa asupra aceluiaşi proces la nivel social, determinând 
saltul colectiv în transformarea conştiinţei. 


Moartea şi renaşterea: dispariție şi reinnoire 


RUSSELL: Există o serie de alte scenarii care se derulează 
în acelaşi timp cu revoluţia conştiinţei. După cum am 
afirmat mai înainte, trăim în timpuri schimbătoare. Ritmul 
schimbării e atât de accelerat iar lumea atât de complexă, 
încât e imposibil de prezis unde va fi omenirea peste zece, 
sau poate chiar peste cinci ani. Singurul lucru sigur e că vom 
vedea multe schimbări neaşteptate. Unele pot fi dezastre, 
altele pot fi răsturnări politice, iar altele pot fi schimbări ale 
conştiinţei. Dar nu cred că putem prezice exact ce sau cum 
se va întâmpla. Trebuie să fim pregătiţi pentru evenimente 
total neașteptate, de orice fel. 


LASZLO: Sau e posibil să nu se întâmple nimic, ceea ce ar 
fi chiar mai rău. 


RUSSELL: E imposibil să fie nimic. 


LASZLO: Vreau să spun că s-ar putea să nu mai fim aici 
pentru acele evenimente. 


RUSSELL: Asta e posibil. Şi e unul din lucrurile de care ne 
temem. E o teamă pe care trebuie s-o analizăm mai atent, 
pentru că este strâns legată de teama de moarte. 

Propria moarte e singurul lucru sigur pe care îl ştim. 
A fi conştient de ea e preţul pe care trebuie să-l plătim 
pentru faptul că suntem conștienți de propria noastră ființă 
şi pentru că putem privi în viitor. Moartea e singurul lucru 
inevitabil. Cu toate acestea, mulţi dintre noi ne trăim viaţa 
ca şi cum acest lucru nu se va întâmpla niciodată. Evităm 
să ne gândim la asta. Ne trăim viaţa negând singurul lucru 
ce nu poate fi negat. 


Acelaşi lucru se întâmplă şi la nivel colectiv. Ne e teamă 
de sfârşitul lumii, al civilizaţiei. Poate că şi asta e inevitabil. 
La urma urmelor, nicio civilizaţie din trecut n-a fost nemu- 
ritoare. De ce să credem că a noastră va fi? Atât terapeu- 
ţii cât şi mentorii spirituali ne spun că acceptarea propriei 
noastre mortalități este unul dintre lucrurile cele mai sănă- 
toase, care duc la sentimentul de eliberare. Poate că ar tre- 
bui să transferăm acest lucru la nivel colectiv - să acceptăm 
sfârşitul lumii aşa cum o cunoaștem. 


De obicei, ne comportăm exact pe dos. Negăm totul 
şi încercăm să ne împotrivim. Nu ne dorim să se întâmple, 
probabil pentru că nu vrem să ne desprindem de modul de 
viață atât de confortabil de care ne simţim legaţi. Va trebui, 
totuși, să acceptăm finalul. lar această acceptare s-ar putea 
să determine apariţia unor noi posibilităţi, a unei abordări 
mai spirituale şi mai bogate în ceea ce priveşte însăşi viața. 


LASZLO: Totuși, cred că omenirea ca specie are capacitatea 
de a se schimba şi a se reînnoi. 


RUSSELL: În principiu, da. Dar cred că ar trebui să devenim 
conştienţi că e prea târziu, că nu mai e timp. 

LASZLO: Şi eu simt asta din ce în ce mai acut. Într-adevăr, 
s-ar părea că nu mai e timp. 


RUSSELL: Ar trebui să luăm în calcul această posibilitate. 
Cel mai mare pericol ar fi să o negăm. 


GROF: Dacă mă bazez pe rezultatele și observaţiile mele, 
moartea trebuie văzută într-un context mai larg, dintr-o 
perspectivă spirituală. În stările neobişnuite de conştiinţă, 
întâlnirea cu moartea este elementul cheie în transformarea 
spirituală. Când întâlnirea e simbolică, în cursul procesului 
de explorare a sinelui, ea duce la o deschidere spirituală, la 
o experienţă mistică. Întâlnirea cu moartea biologică poate 
fi folosită în același scop. De exemplu, în tradiţia tantrică 
din Tibet şi din India, trebuie să petreci un anumit timp în 
cimitire sau locuri de incinerare pentru a trăi experiența 
apropierii de muribunzi şi de cadavre. Acest lucru e 
considerat un element esenţial al practicii spirituale. 


Când ne confruntăm cu moartea, nu simţim decesul 
biologic, ci acel lucru care poate fi numit moartea egoului. 
Ne dăm seama în cursul acestui proces că nu suntem 
ceea ce Alan Watts numea „eul închis în corp”. Noua 
noastră identitate devine mult mai mare şi începem să ne 
identificăm cu alți oameni, cu animalele, cu natura, cu 
universul ca un tot. Cu alte cuvinte, ne dezvoltăm un eu 
spiritual şi transpersonal. Acest lucru duce la un mai mare 
grad de toleranţă rasială, culturală, politică şi religioasă şi la 
o recunoaştere a existenței naturii înconjurătoare. Acestea 
sunt schimbări care pot deveni extrem de importante în 
situaţia crizei globale actuale. 

Ceva asemănător simt şi cei care trec prin experienţe 
de moarte aparentă. Aceşti oameni suferă o transformare 
profundă, rezultatul fiind un nou set de valori şi o nouă 
strategie existențială. Viaţa devine foarte prețioasă și 
vor s-o trăiască din plin. Nu mai vor să piardă timp cu 
autoproiecţia. Acest lucru înseamnă că ei trăiesc într-adevăr 
în prezent, acum şi aici. 

Privind înapoi, fiecare moment pe care-l petrecem 
alergând după o himeră a unei fericiri viitoare e un moment 
pierdut. Dacă ne uităm la viața noastră, din momentul morţii 
iminente, doar timpul pe care l-am petrecut în prezent e 
un timp trăit cu adevărat. Aceasta e lecţia care se învață 
în confruntarea cu moartea, fie aceasta moartea biologică 
sau o întâlnire simbolică în timpul meditaţiei, în şedinţele 
psihedelice, în respiraţia holotropică sau în crizele psiho- 
spirituale spontane. 


RUSSELL: Tocmai am trecut prin experiența morţii unei 
prietene acum câteva săptămâni. Ştiam că avea cancer şi 
mă pregăteam pentru acest eveniment de mai bine de un 
an. În momentul în care a murit, reacţia mea imediată a 
fost că trebuia să mor şi eu. Nu mi-am înţeles la început 
sentimentul, dar cu timpul am început să înţeleg că voiam 
să mor la nivelul eului, ca să pot trăi mai putemic. 

Câteva săptămâni mai târziu, m-am întâlnit cu prietenul 
ei şi am aflat că și el avusese aceeaşi experienţă, doar că mai 
profundă. Mi-a spus că a murit odată cu ea. Recunoaşterea 
inevitabilului morţii şi a semnificației ei l-a afectat atât de 
puternic, încât a început să trăiască într-un alt mod. A spus: 
„N-o să mai pierd niciun moment, n-o să-mi mai refuz 

nicio altă şansă de a-mi trăi viața”. Într-un fel, o parte din el 
a murit, iar altă parte a înviat prin moartea iubitei. A fost o 
experienţă foarte puternică şi impresionantă. 


LASZLO: Şi eu am avut o experiență profundă recent, în 
India, la Auroville. La un moment dat, n-am putut dormi 
o noapte, fără să ştiu de ce. A doua zi am primit vestea că 
a murit mama. În ziua următoare am plecat spre nord, spre 
Dharamsala, să-l văd pe Dalai Lama. Am petrecut acolo 
trei zile, inclusiv ceea ce tibetanii numesc ziua critică, a 
patra zi după moartea cuiva. Aceasta e ziua în care spiritul 
decedatului îşi începe călătoria. Alături de lamele din Tibet, 
am simțit că acela nu era sfârșitul, că există continuitate. 
A fost o experienţă foarte profundă, diferită ceea ce ar fi 
însemnat în Occident. Am şi acum acel sentiment. Simţi 
pierderea, dar sentimentul nu e de pierdere absolută, de 
final, ci de transformare. 


GROF: Ai avut sentimentul acelora care trec prin puternice 
experienţe de transformare şi devin conştienţi de acest 
proces: moartea nu e finalul absolut al existenţei, ci doar o 
tranziţie importantă spre o altă formă de fiinţare. 


LASZLO: În est, cunoştinţele despre viață, moarte și 
renaştere sunt transmise din generaţie în generaţie de mii 
de ani. Abia acum le descoperă şi vestul. 


GROF: Într-adevăr, aceste lucruri se ştiu de secole sau 
chiar milenii în anumite părţi ale globului. Când am înce- 
put cercetările psihedelice acum 40 ani, eram la curent cu 
psihanaliza lui Freud, un model al psihicului cam limitat şi 

superficial. În şedinţele LSD în serie, toţi cei observați de- 
păşeau la un moment dat cadrul freudian, limitat la biogra- 
fia postnatală şi subconştientul individual. Toţi începeau să 
aibă o serie de experienţe neobservate de teoria freudiană 
şi de psihiatria vestică. Am petrecut trei ani înregistrând cu 
răbdare aceste experienţe, având convingerea că alcătuiesc 
o nouă cartografie a psihicului uman. Aşa cum o vedeam 
eu atunci, acest lucru era posibil datorită apariţiei LSD, un 
nou Şi puternic instrument de cercetare. Totuşi, după ce am 
terminat cu toate experienţele întâlnite în experienţele psi- 
hedelice, am realizat că harta nu era deloc nouă, ci era o 
redescoperire a unei hărți antice. 


Multe dintre experienţele mele erau descrise în litera- 
tura antropologică despre şamanism, cea mai veche artă a 
vindecării şi religie a umanităţii. În şamanism, stările neo- 
bișnuite de conştienţă joacă un rol critic atât în criza iniția- 
tică, prin care mulți şamani novice trec la începutul carierei 
lor, cât şi în ceremoniile şamanice de vindecare. Experienţe 
similare erau, de asemenea, cunoscute din „ritualurile de 
trecere”, ritualuri importante descrise pentru prima oară în 
cartea antroplogului danez Arnold van Gennep. 


Ritualurile de trecere sunt practicate în culturile băşti- 
nașe în timpul importantelor tranziţii biologice şi sociale, 
cum ar fi nașterea unui copil, circumcizia, pubertatea, că- 
sătoria, menopauza, îmbătrânirea şi moartea. În aceste ri- 
tualuri, băştinaşii folosesc metode similare („tehnologii ale 
sacrului”) pentru a induce stări neobişnuite ca șamanii - bă- 
tutul tobelor, zdrăngănitul, dansul, incantaţia, izolarea soci- 
ală şi senzorială, postul, privarea de somn, durerea fizică şi 
plantele psihedelice. Toţi cei iniţiaţi au experienţe profunde 
de moarte şi renaştere psihospirituală. 

Multe experienţe din înregistrările mele pot fi găsite 
şi în literatura vechilor mistere despre moarte şi renaştere 
care erau foarte populare şi răspândite în lumea veche din 
Mediterana până în America Centrală. Ele erau bazate pe 
mitologiile care descriau moartea şi renașterea zeilor, semi- 
zeilor şi eroilor legendari - poveștile lui Inanna şi Tammuz, 
Isis şi Osiris, Dionysus, Attis, Adonis, Quetzalcoatl şi Eroii 
Gemeni maiaşi. În mistere, cei inițiați erau expuşi unor pro- 
ceduri de alterare a minţii şi aveau puternice experienţe de 
moarte şi renaștere. 


Cele mai renumite dintre aceste ritualuri erau misterele 
eleusiniene practicate o dată la cinci ani pe o perioadă 
de aproape 2.000 ani în Eleusis, lângă Atena. Un studiu 
fascinant de Gordon Wasson (Care a adus ciupercile magice 
mexicane în Europa), Albert Hoffmann (descoperitorul 
LSD) şi Carl Ruck (un savant grec) a arătat că singura 
cheie a evenimentelor din misterele eleusiniene era 
poţiunea sacră kykeon, o împărtăşanie halucinogenă făcută 
din corn de secară şi similară ca efecte cu LSD. Când am 
vizitat Eleusis cu soţia, am aflat că numărul de oameni care 
fuseseră inițiați în Eleusis, în sala principală (telestrion) o 
dată la cinci ani fusese de 3.000. Acest lucru trebuie să fi 
avut o influență extraordinară asupra culturii greceşti şi, 
prin aceasta, asupra culturii europene în general. Istoricii 
n-au recunoscut acest lucru. 

Lista celor iniţiaţi în misterele greceşti este un fel de 
„Who is Who în Antichitate”. Ea îi include pe filosofii Platon, 
Aristotel, pe poetul Epictet, pe dramaturgii Pindar, Euripide 
şi Eschil, pe legendarul conducător militar Alcibiade şi pe 
omul de stat roman Cicero. Luând în considerare acestea, 

a devenit evident pentru mine că descoperirile noastre în 
domeniul cercetării stărilor neobişnuite de conştiență au 
fost de fapt redescoperiri ale gândirii şi înţelepciunii antice. 
Noi n-am făcut decât să le reformulăm în termeni moderni. 


RUSSELL: Da, redescoperim o înțelepciune care a fost 
redescoperită de mai multe ori în multe culturi. Ceea ce 
explorăm este natura minții umane - iar natura esențială 
a minţii nu s-a schimbat fundamental în decursul istoriei. 
Ceea ce s-a schimbat sunt doar elementele de care suntem 
conștienți, cunoştinţele, înţelegerea lumii, credințele şi 
valorile noastre. Acestea s-au schimbat considerabil. Dar 
modul în care mintea ne este cuprinsă de frică, modul în 
care se implică în probleme, cel în care este influențată 
de dorințele noastre s-a schimbat foarte puţin. Dinamica 
esenţială a minţii e neschimbată de 2500 ani. De aceea sunt 
Upanişadele şi Platon atât de valoroase şi azi. 


De-a lungul istoriei omeneşti au fost mulți care au 
recunoscut că există mult potenţial nefolosit în conştiinţa 
umană. Mare parte au descoperit un alt mod de abordare a 
lumii, un mod care duce la un sentiment de pace interioară 
mai intens şi la o relație mai puternică şi mai armonioasă cu 
lumea înconjurătoare, mai puţin atinsă de frică şi de modele 
egoiste de gândire. Aceştia sunt sfinţii, înțelepții şi şamanii 
care au apărut în toate culturile. Mulţi dintre ei au încercat 
să-i ajute pe alții să se trezească şi să recunoască acest tip 
de conştiinţă eliberatoare, şi au dezvoltat o varietate de 
tehnici şi de practici care erau menite să elibereze mintea de 
handicapuri. Într-un fel sau altul toți încercau să-i ajute pe 
oameni să treacă peste handicapul de a privi şi a interpreta 
lumea într-un mod unilateral, prea personal. 

LASZLO: Oare e posibil ca răspândirea acestor idei şi 
tehnici în lumea occidentală să aibă un puternic efect 
asupra modului în care ne comportăm, asupra modului în 
care relaționăm cu ceilalţi şi cu natura? 


GROF: Cred cu tărie că ar putea să aibă o influență profundă 
asupra percepţiei noastre despre lume şi să ne schimbe 
felul practic în care trăim. Diferenţa dintre perspectiva 
civilizaţiei occidentale industrializate şi cea a civilizaţiilor 
antice, băştinaşe e fundamentală. Un aspect al acesteia este 
profunzimea şi calitatea cunoştinţelor noastre despre lumea 
materială. Ştiinţa vestului a descoperit în mod clar multe 
lucruri, de la lumea astrofizicii la lumea cuantică, concepte 
pe care culturile antice şi băştinaşe nu le cunoşteau. Acest 
lucru e normal, e ceva ce vine odată cu trecerea timpului şi 
cu progresul. 


Totuși, mai există un alt aspect al acestei diferenţe care 
e extraordinar şi surprinzător: dezacordul fundamental în 
ceea ce priveşte prezenţa sau absenţa dimensiunii spirituale 
a universului. Pentru ştiinţa vestică, universul este în 
mod esenţial un sistem material care s-a autocreat și care 
poate fi înțeles pe deplin, cel puţin în principiu, făcând 
referință la legile naturale. Viaţa, conştiinţa şi inteligența 
sunt văzute mai mult sau mai puţin ca produse colaterale 
şi întâmplătoare ale materiei. În schimb, culturile antice şi 
aborigene cred într-un univers fără suflet, format dintr-un 
număr de domenii invizibile, care include dimensiunea 
spirituală ca aspect important al realităţii. 


Această diferență între cele două perspective asupra 
vieţii a fost atribuită în mod obișnuit superiorității ştiinţei 

occidentale asupra superstițiilor primitive. Savanţii mate- 
rialişti atribuie orice noţiune de spiritualitate unei lipse de 
cunoștințe, superstițiilor, fanteziilor dorinţei, gândirii ma- 
gice primitive şi proiecţiilor imaginilor infantile pe cer sau 
în general psihopatologiei. Dar, la o privire mai atentă, ne 
vom da seama că motivul acestei diferenţe este altul. După 
40 ani de cercetări în domeniul conştiinţei, cred că moti- 
vul acestei diferenţe este naivitatea și inocenţa civilizaţiei 
vestice industrializate cu privire la stările neobişnuite ale 
conştiinţei. Toate culturile antice și băștinaşe aveau o deo- 
sebită stimă pentru stările neobişnuite ale conştiinţei. Mare 
parte din timp şi-o petreceau dezvoltând moduri sigure şi 
eficiente de a induce aceste stări şi le foloseau într-o mul- 
titudine de scopuri, ca principal vehicul al vieţii lor rituale 
şi spirituale, pentru a diagnostica şi a vindeca boli, pentru a 
cultiva intuiţia şi percepţia extrasenzorială şi pentru inspi- 
rația artistică. 


RUSSELL: Am spus mai înainte că mare parte a acestei 
creşteri a interesului pentru conştiinţă se găseşte în anii ‘60. 
Este interesant că multe dintre schimbări au fost declanșate 
de stările neobişnuite ale conştiinţei. A fost pentru prima 
dată în istorie când au fost folosite pe scară largă substanțe 
psihedelice, ceea ce a făcut ca un număr mare de oameni 
să treacă prin stările despre care vorbim. Impactul a fost 
profund. Mulţi dintre aceşti oameni au ieşit din aceste 
experiențe profund schimbaţi, schimbare ce s-a dovedit a 
fi de durată. 


Mi-aduc aminte că Timothy Leary a fost întrebat la 
începutul anilor ‘80 unde dispăruseră toți copiii generaţiei 
flower power. Răspunsul lui a fost că plecaseră să rodească. 

Ceea ce s-a şi întâmplat. Azi, acei oameni au între patruzeci 
şi cinci şi cincizeci de ani. Unii au dispărut, dar foarte 
mulți au fost asimilați de societate, s-au căsătorit, au făcut 
copii şi şi-au făcut o carieră. Destul de mulți au azi poziţii 
înalte în societate. Ştiu că unii au devenit preşedinţi de mari 
corporaţii, alţii sunt vedete în lumea divertismentului iar 
alții sunt în funcţii înalte în educaţie, guvern şi sănătate. 
Foarte mulți mai păstrează viziunile pe care le-au dobândit 
în anii ‘70. Iar alţii îşi folosesc discret influenţa dată de 
poziţia socială pentru a răspândi această viziune în lume. 


Creşterea interesului ştiinţific pentru studiul conştiinţei 
e una din direcţiile de dezvoltare care a devenit deosebit 
de interesantă în ultimii ani. În trecut, ştiinţa considera 
conştiinţa ca un element exterior. Şi nu se poate spune 
că nu aveau dreptate. Spre deosebire de celelalte lucruri, 
conştiinţa e imposibil de măsurat, imposibil de fixat şi dificil 
de definit. Lumea lucrurilor pare să funcţioneze perfect 
fără a include conștiința, deci analiza acestui subiect mai 
putea aştepta. Astăzi, însă, lucrurile s-au schimbat şi acest 
lucru se datorează parţial rezultatului creşterii nivelului 
cunoştinţelor despre modul de funcţionare a creierului, 
ceea ce aduce în prim-plan problema conştiinţei. Savanţii şi 
filosofii încep să se întrebe: Ce este conştiinţa? Ce legătură 
e între conştiinţă şi activitatea cerebrală? Cum a evoluat? 
De unde vine? În ultimii ani, au avut loc un număr de 
conferinţe ştiinţifice pe marginea acestui subiect şi a apărut 
un jurnal ştiinţific numit Jurnalul Studiului Conştiinţei. 

Deschiderea spre explorarea conştiinţei este parțial 
consecința dezvoltării ştiinţifice, dar, personal, cred că ea 
se datorează foarte mult şi faptului că un mare număr de 

oameni au trăit stări de conştiinţă neobişnuite. Acest lucru 
produce un efect de trezire, un fel de revoluţie în ceea ce 
priveşte atitudinea față de conştiinţă. Aşa cum ai spus şi tu, 
Stan, nu se poate să trăieşti o astfel de experienţă şi să nu- 
ți dai seama că lipseşte ceva foarte important din modelul 
nostru de gândire şi realitate. 


Cred că în acest moment suntem în mijlocul unei 
revoluții profunde şi foarte răspândite în ceea ce priveşte 
viziunea asupra realităţii. Modelele materiale încep să 
piardă teren, făcând loc treptat unui nou tip de înțelegere. 
lar direcţia în care ne îndreptăm sugerează că noul model 
va include mintea şi conştiinţa ca aspecte fundamentale ale 
realităţii. 


LASZLO: Această schimbare vine în ciuda faptului că 
majoritatea oamenilor de ştiinţă nu sunt conştienţi de 
ea sau chiar nu o doresc. Uneori trebuie să te schimbi 
împotriva propriei voințe, fără să realizezi de unde vine 
schimbarea. În cazul meu, am avut o experiență acum şase, 
şapte ani care mi se pare foarte relevantă. Am descoperit o 
idee care, credeam eu, era doar o noțiune efemeră, poate 
interesantă de analizat, dar atât. Am scris un eseu pe acea 
temă, un eseu care a fost publicat doar în italiană, Jporeza 
câmpurilor psihice. Apoi am uitat complet subiectul, 
numai că alții au avut grijă să-mi aducă aminte. Mulţi ani 
după ce l-am publicat, am primit o mulţime de telefoane, 
analişti au făcut numeroase referiri la acel eseu, care a făcut 
şi subiectul unei serii de cercetări. Atunci m-am gândit 
că poate prezenta mai mult decât o simplă idee. Apoi am 
realizat că, nu numai că nu încetasem să mă gândesc la ea, 
dar că mă captivase pe neaşteptate. Azi, am început să o 

dezvolt şi îmi dau seama că, cu cât pătrund mai adânc în 
substanţa ei, cu atât descopăr că există cu adevărat ceva în 
cosmosul care corespunde unui câmp psihic, unui câmp 
informaţional subtil care face legătura între componentele 
acestuia. 


Asemenea intuiții nu aparțin conştientului. Nu ştiu 
exact de ce a început să mă preocupe conceptul; nu era 
nimic în mintea mea care să mă pregătească pentru asta. 


Astfel de lucruri încep să se întâmple din ce în ce mai 
des azi. E ca şi cum ai fi împins să începi să explorezi. 
E posibil ca acest lucru să fie şi un semn al timpurilor pe 
care le trăim, o consecinţă a faptului că trăim într-o epocă 
instabilă și în plină transformare. Întrebarea este dacă aceste 
schimbări se petrec destul de rapid şi dacă vor avea efectul 
scontat. Fără îndoială, ele nu sunt complet predictibile. 
Dar putem oare să sperăm la un efect pozitiv? 


O revoluție a conştiinţei? 


RUSSELL: Să vă povestesc ceva ce mi s-a întâmplat acum 
patru ani şi care a avut un impact major asupra activităţii 
mele. Făceam un tur de conferinţe pentru promovarea 
noii mele cărți Gaura albă în timp. Schema de bază a 
discursurilor mele era foarte mult legată de subiectul 
discuţiei noastre. Sugeram că, de fapt, criza globală cu 
care ne confruntăm este o criză a conştiinţei şi că dacă 
vrem să salvăm lumea trebuie să facem mai mult decât să 
salvăm pădurile tropicale, să reducem poluarea, să reducem 
emisiile de carbon şi să oprim distrugerea stratului de ozon. 

Trebuie să ne eliberăm de modul egoist de a gândi care dă 
naştere tuturor acestor probleme. Altfel, nu vom face decât 
să tratăm simptomele şi să cârpim pe ici pe colo, în loc să 
descoperim cauzele adevărate ale maladiei. 

În acel moment, m-am auzit vorbind şi am simţit că era 
o nepotrivire între ceea ce spuneam şi ceea ce gândeam. Nu 
spuneam ce credeam cu adevărat. Așa gândisem în trecut, 
dar părerile mi se schimbaseră pe parcurs. Vorbeam din 
trecut şi asta mă deranja. 


Şi într-o zi s-a întâmplat. Eram în Dallas şi făceam 
o emisiune de radio de întrebări şi răspunsuri şi am fost 
mirat că majoritatea celor ce sunau ori negau existența 
unei crize, ori negau că ar fi afectați, ori îşi declinau orice 
responsabilitate. Toţi credeau cu înverșunare că efectul 
de seră și subțierea stratului de ozon erau o conspirație a 
stângii. În caz că asemenea probleme de mediu existau, ele 
nu puteau fi în Statele Unite ale Americii iar ei nu concepeau 
să-și schimbe stilul de viață. Nici măcar nu voiau să asculte 
părerea cuiva care punea sub semnul întrebării modul de 
viață american. 


Asta m-a făcut să realizez că singurii oameni cărora le 
comunicam ceva erau doar cei ce gândeau deja la fel ca 
mine. Predicam celor care fuseseră deja convertiți. Deşi 
ceea ce făceam era valoros - pentru că toți avem nevoie de 
idei care să ne inspire şi de cineva care să ne readucă aminte 
lucrurile cele mai profunde pe care le gândim - efectul 
asupra celor mulţi care nu vedeau niciun motiv pentru care 
să-și schimbe conştiinţa avea să fie nesemnificativ. 

La început m-am simţit deprimat şi neputincios. Dar 
asta m-a făcut să mă gândesc la lucrurile pe care nu le lua- 

sem în consideraţie. Presupunând că reuşim să îi determi- 
năm să fie interesaţi şi motivaţi, cât de repede se vor ve- 
dea schimbările de conştiinţă? M-am gândit la mine. Sunt 
o persoană care practică meditaţia şi analizează conştiinţa 
în diverse moduri de treizeci de ani. Fără îndoială, am avut 
şi beneficii de pe urma studiilor, m-am schimbat mult, dar 
sunt încă departe de a înţelege lucrurile pe deplin. Încă mai 
sunt tributar vechiului stil de gândire, încă mai sunt egoist 
uneori şi nu sunt nici pe departe un cetăţean model. După 
toţi aceşti ani, încă mai am de învăţat, şi eu sunt unul dintre 
cei care au lucrat la propria dezvoltare în mod conştient. 
Dacă procesul e atât de lent, ce speranță mai au cei care 
nu sunt conştienţi de faptul că trebuie să-şi schimbe orien- 
tarea? Mai există speranță ca omenirea să se trezească la 
timp? 

Apoi, mi-am zis: Să presupunem că, printr-o minune, 
ne vom trezi toţi, oare va rezolva asta toate problemele? Să 
presupunem că ar veni nişte extratereștri şi ne-ar schimba 
conştiinţa în mod miraculos, sau ar apărea la televizor un 
nou Buddha care ne-ar face să înțelegem schimbarea într-o 
secundă. Criza nu va dispărea nici chiar atunci când ne 
vom trezi şi vom gândi toţi corect. Ne va lua mult timp să 
oprim problemele pe care deja le-am declanşat - defrişarea 
pădurilor, explozia demografică, efectul de seră. 

După cum vă imaginaţi, asta m-a făcut să fiu şi mai 
disperat. Dar, apoi, mi-am adus aminte de studiul pe care 
îl făcusem pentru compania Shell, despre viitor. Shell are o 
echipă de futurologi care analizează viitorul pe o perioadă 
de treizeci de ani. Scopul nu este prezicerea viitorului, 
pentru că ştiu că așa ceva e imposibil, ci analiza unor 

scenarii probabile care să fie luate în considerare în luarea 
deciziilor importante. De exemplu, dacă vrei să deschizi 
o rafinărie în Venezuela, trebuie să iei hotărâri pe termen 
lung care depind de o serie de scenarii economice, politice, 
sociale şi de mediu. Vrei să te asiguri din toate punctele de 
vedere. 


Mi-am dat seama că eu mă axasem doar pe un scenariu: 
„putem schimba lumea dacă ne schimbăm conştiinţa”. 
O să-l numesc scenariul A. Eliminasem total scenariul B 
- cel care spune că e deja prea târziu, că se apropie funia 
de par şi că nu mai e nimic de făcut. Nu e un scenariu prea 
plăcut şi poate de aceea nu-l luasem în seamă. Dar, chiar 
dacă neplăcut, era un scenariu posibil şi, prin urmare, demn 
de atenţie. 


Deci, am hotărât să încep să-l analizez. Cum ar fi lumea 
din punct de vedere al scenariului B? Aici sunt o mulțime 
de subscenarii posibile, dar elementul lor comun e că toate 
presupun suferință şi greutăţi. S-ar putea ca suferința să 
fie psihologică; multe dintre lucrurile obişnuite s-ar putea 
ca să nu mai fie posibile, multe elemente care ne asigurau 
confortul să nu ne mai fie la îndemână, viaţa să devină un 
chin. La fel de bine, s-ar putea ca suferinţa să fie şi fizică. 
Cine ştie ce s-ar putea întâmpla în cazul în care se vor 
reduce resursele de hrană, aşa cum ai sugerat tu, Ervin! 


Atunci, m-am întrebat: Ce o să poată să ne ajute într-o 
asemenea situaţie? De ce avem nevoie? E clar că lucrurile 
necesare sunt grija, compasiunea şi comunitatea. Îmi aduc 
aminte de o prietenă din Zagreb, care a trăit războiul, cu tot 
haosul social şi distrugerile provocate de bombardamente. 
Am întrebat-o cum a reușit să supravieţuiască și mi-a 

răspuns că singurul lucru care făcea războiul mai uşor de 
îndurat era faptul că îşi vedea prietenii, că puteau să bea un 
ceai împreună şi să fie alături de ei. 


Cum se cultivă dragostea și compasiunea? Asta m-a dus 
direct spre esența budismului. Cum scăpăm de obişnuinţe, 
dorinţe, spaime şi tot „balastul” care ne ţine jos, în lumea 
noastră dominată de bunăstarea personală? Şi, deodată, 
am văzut soluţia - ceea ce a fost de-a dreptul fascinant. 
Am realizat că drumul era tot cel pe care îl descrisesem 
în scenariul A. Dacă voiam să schimbăm planeta şi pe 
noi înşine printr-o schimbare a conştiinţei, atunci trebuia 
să ne eliberăm de egoism, de ataşamentul față de lucruri. 
Scenariul B se îndrepta în aceeași direcție. Pentru a 
supraviețui acestor vremuri grele, trebuie să ne eliberăm 
de egocentrism şi să devenim mai iubitori şi mai atenți la 
suferinţele altora. În oricare dintre cazuri soluţia e acelaşi - 
trezirea interioară. 


Descoperirea m-a eliberat. Nu contează ce scenariu 
alegem, din moment ce trebuie să facem acelaşi lucru în 
ambele. Din punctul meu de vedere, conştiinţa e importantă 
atât în salvarea lumii, cât şi în puterea de a supravieţui 
într-o lume în destrămare. În ambele cazuri, trebuie să- 
ți descoperi lumea interioară. Prin urmare, am continuat 
drumul deja început, dar fără să mai fiu legat de un anume 
rezultat şi asta a fost o mare schimbare pentru mine. 


LASZLO: În cel mai rău caz, avem nevoie cu siguranță de 
o schimbare majoră de conştiinţă, de multă compasiune, fie 
şi pentru a supravieţui. Crezi că o asemenea „revoluție a 
conştiinţei” va veni de la sine? 

RUSSELL: E nevoie de multă muncă pentru a ajunge la 
adevărata compasiune. Uneori, suferința poate trezi com- 
pasiunea, dar nu e obligatoriu. Depinde de cât de deschis 
şi de pregătit eşti. Dar şi în acest caz trebuie multă muncă 
pentru a-ţi elibera mintea de teamă, de credinţele care apar- 
țin trecutului, de controlul pe care-l exercită propriul ego. 
E nevoie de o mai mare stabilitate interioară şi de o elibe- 
rare de lumea materială. Cu cât mai repede ne dezvoltăm 
flexibilitatea şi compasiunea, cu atât vom fi mai pregătiţi 
atunci când va fi nevoie. 


Pentru mine, momentul adevărului a fost atunci când 
am descoperit că trebuie să muncesc la fel de mult cu 
mine şi că trebuie s-o fac mereu. Schimbarea conştiinţei e 
valoroasă în sine. Poate va duce la o lume în care să putem 
evita unele catastrofe, poate nu. În ambele cazuri, însă, e 
absolut necesară. 


GROF: Cei ce au trăit în antichitate şi în culturile tradiționale 
trăiau stări neobişnuite ale conştiinţei şi schimbări în 
mod regulat, în ritualurile sociale. Trăiau identificarea şi 
legăturile profunde cu ceilalţi, cu animalele, cu natura şi 
cu întregul cosmos. Aveau întâlniri cu fiinţe arhetipale şi 
vizitau tărâmuri mitologice. E de la sine înţeles că şi-au 
integrat aceste experienţe şi observaţii în percepțiile asupra 
lumii. Percepția culturilor tradiționale este o sinteză a 
lucrurilor trăite în fiecare zi filtrate prin simţuri, la care se 
adaugă experienţa viziunilor. 

În mare, același lucru se întâmplă cu oamenii care 
au ocazia să treacă prin stări neobişnuite de conştiinţă 
în propriile lor culturi. Încă n-am întâlnit pe nimeni din 

cultura noastră, indiferent de mediul social, de gradul 
de inteligență și de pregătire, care să fi avut puternice 
experiențe transpersonale și care să continue să creadă 
în materialismul ştiinţei occidentale. Sunt preşedintele 
fondator al Asociaţiei Transpersonale Internaţionale (ATI). 
Conferinţele noastre au fost ţinute de persoane celebre, 
mulți dintre ei academicieni cu activitate prodigioasă. 
Atât studierea propriilor experiențe neobişnuite, cât şi a 
experienţelor altora a relevat absența modelului newtonian- 
cartezian. Mai devreme sau mai târziu, toţi au trecut la o 
viziune mai largă asupra cosmosului care integrează ştiinţa 
modemă, tradiţiile mistice, filosofiile estice, chiar culturile 
băştinaşe. Toţi au adoptat o viziune despre lume care descrie 
un univers dotat cu suflet, pătruns de o Conştiinţă absolută 
şi o Inteligență cosmică superioară. Cred că acelaşi lucru 
s-ar întâmpla şi în cultura noastră, dacă stările neobişnuite 
ar fi mai accesibile tuturor. 

Dimensiunile unei transformări 


Schimbarea conştiinţei în societate, schimbarea 
paradigmei în ştiinţă 


LASZLO: După cele discutate dimineaţă, este clar că suntem 
de acord că avem nevoie de o schimbare de conştiinţă 
şi că există semne că aceasta este deja într-un proces de 
transformare profundă. Dacă luăm în considerare anumite 
aspecte ale acestei schimbări, ar trebui să ne întrebăm care 
este diferența majoră între conştiinţa necesară şi conştiinţa 
dominantă azi. 


GROF: În criza recentă, eu văd două elemente diferite ale 
conştiinţei care au nevoie de o schimbare radicală. Primul a 
fost şi este parte a naturii umane încă de la începuturi, iar al 
doilea este un produs al erei moderne. 


Istoria umanităţii a fost permanent dominată de o 
violență dezlănţuită, acea „agresiune malignă” a lui Erich 
Fromm, de lăcomie şi de dorinţa de înavuţire - dorinţa 
de a avea mereu mai mult. De-a lungul anilor, am văzut 
războaie, revoluţii sângeroase, invazii, cuceriri şi dominație, 
toate provocate de intoleranţa rasială, culturală, politică şi 
religioasă. 

Epoca modernă aduce cu sine materialismul şi profundul 
său impact ideologic. Concepţia ştiinţifică despre lume 
justifică dintr-un anumit punct de vedere şi susţine o strategie 
de viaţă bazată pe individualism şi competiţie şi mai puţin 
pe sinergie şi cooperare. În contextul darwinismului şi a 
gândirii freudiene, este perfect normal, legitim şi de înţeles 
să-ți urmezi scopurile egoiste în detrimentul celorlalți. Acest 
lucru reflectă adevărata noastră natură, bazată pe instincte 
primitive, şi este în concordanţă cu principiul darwinist al 
„Supravieţuirii celui mai adaptat”. 

Există însă și implicaţii ecologice semnificative ale 
vechii paradigme de care vorbea Pete, atitudine formulată 
pentru prima oară de Francis Bacon care duce la o exploatare 
nechibzuită a naturii, la jefuirea resurselor a căror înlocuire 
este imposibilă şi la poluarea globală. Prin urmare, avem 
nevoie atât de noi strategii care să permită transformarea 
tendințelor umane către distrugere, cum ar fi agresiunea 
malignă și nepotolita lăcomie, cât şi de o reevaluare 
profundă a sistemului de valori şi a viziunii noastre despre 
lume. În cultura noastră, în care respectul pentru știință a 
devenit cumva supradimensionat şi nerealist, nu trebuie să 
subestimăm importanța schimbării paradigmei. 


LASZLO: Stan, vorbeşti despre respectul profund pentru 
ştiinţă din zilele noastre, dar ai menţionat şi dominanța 
filosofiei catesiene, baconiene şi newtoniene. Mie mi se 
pare că respectul pe care îl avem pentru ştiinţă e de fapt 
respectul pentru o ştiinţă complet demodată. 


GROF: Da, asta e problema. 

LASZLO: Una dintre dificultăţile dezvoltării unei noi 
conştiinţe şi a răspândirii ei este ruptura pe care o implică 
între viziunea nouă despre lume sugerată de noile ştiinţe şi 
viziunea care domină pentru că este propusă de ştiinţa şi 
tehnica aplicată. Deci e nevoie de o adaptare a conceptului 
nostru la mesajul ştiinţei. Pentru că societatea este în 
general cu ani în urma ştiinţei. 


GROF: Exact asta voiam să spun. Ştiinţa are un prestigiu 
enorm, iar ceea ce majoritatea oamenilor înțeleg prin 
ştiinţă este paradigma newtoniano-cartesiană dominată de 
materialismul monistic. Acestmod de gândire are consecințe 
importante atât asupra fiecărui individ în parte, cât şi asupra 
colectivităţii. De aceea, avem nevoie de o combinaţie între 
o transformare interioară profundă şi o revizuire radicală a 
viziunii noastre demodate despre lume. De aceea consider, 
Ervin, ceea ce faci extrem de important pentru viitorul 
nostru. Pe lângă faptul că e o sinteză strălucită a tuturor 
teoriilor existente, cum ar fi cadrul conceptual al lui David 
Bohm, Rupert Sheldrake şi Ilya Prigogine, lucrările tale fac 
legătura între ştiinţă şi spiritualitate. Într-o cultură în care 
ştiinţa se bucură de respect și autoritate, dacă mesajul ei 
este esențialmente lumesc, el va inhiba interesul oamenilor 
pentru căutarea spirituală. 


LASZLO: Presupunem că ştiinţa este deschisă către 
schimbare oricând se ivește ocazia. Cu toate acestea, mulți 
oameni de ştiinţă sunt foarte conservatori - de fapt, la fel de 
conservatori ca savanții din lumea academică. Prin urmare, 
e o mare provocare să le ceri să-şi asume răspunderea 
comunicării cunoştinţelor care contează şi care deschid 

noi perspective în același timp. În tradiţia conservatoare 
a ştiinţelor exacte nu există ceva mai plin de sens ca 
matematica și citirea instrumentelor de măsură. Sensul 
adevărat nu contează atâta vreme cât ecuaţiile sunt corecte 
şi se verifică în măsurători şi observaţii. O asemenea 
atitudine a devenit periculos de demodată. Din fericire, 
acest conservatorism nu atinge şi partea progresistă a 
ştiinţei unde se petrec toate schimbările epocale. Acolo, se 
poate constata o deschidere către noi idei, noi concepții de 
viață, chiar către o nouă spiritualitate. 


GROF: Cred că este fascinant să compari situația de azi 
din psihologie şi psihiatrie cu evenimentele petrecute în 
fizică în prima jumătate a secolului al XX-lea. Ce puţin le-a 
luat fizicienilor să facă tranziția conceptuală de la fizica 
newtoniană la teoria relativităţii descoperită de Einstein şi 
de acolo la teoria cuantică! Prin comparaţie, avem acum 
o cantitate impresionantă de date care ne arată că modul 
în care înțelegem conştiinţa şi mintea omenească este 
inadecvat şi imposibil de argumentat. Aceste dovezi vin 
din religia şi antropologia comparată, din psihoterapia 
experienţială, din parapsihologie, tanatologie şi alte 
domenii. Cu toate acestea, acest material a fost complet 
ignorat de ştiinţa generală. 

Un exemplu foarte clar poate fi oferit de tanatologie. 
Am repetat observaţiile care sugerau că muribunzii au 
adesea capacitatea de a percepe mediul fără medierea 
simţurilor - sunt martori la procedurile de resuscitare de 
undeva de sus, din tavan, pot vedea lucruri care se petrec 
în alte camere ale aceleiaşi clădiri, sau chiar pot călători 
în locuri îndepărtate. Acestea sunt așa-numitele „experienţe 

extracorporale reale”. Publicul larg află aceste elemente 
din cărţi, mese rotunde televizate sau filme. Într-un studiu 
recent, Ken Ring a arătat că aceste experienţe sunt prezente 
şi în cazul celor orbi din naştere. Această ultimă observaţie 
ar putea fi de ajuns pentru a dovedi că termenul de conştiinţă 
e un produs al proceselor neurofiziologice din creier şi duce 
la o revizuire radicală a paradigmei prezente. Există alte 
numeroase observaţii similare în psihologia transpersonală 
şi în studiul modem al conştiinţei. 


RUSSELL: Pe măsură ce astfel de observaţii sunt luate în 
serios, o să fim martorii unei schimbări majore a paradigmei 
în ştiinţă. Ar putea fi chiar cea mai importantă schimbare 
care s-a petrecut vreodată în gândirea occidentală, şi s-ar 
putea ca procesul să fie în stadiu incipient. Thomas Kuhn, 
care a introdus ideea paradigmelor acum vreo 30 de ani, a 
subliniat că există mai multe etape ale acestei schimbări. 
Prima este descoperirea datelor care nu se potrivesc 
modelului realităţii. Cum nimeni nu pune sub semnul 
întrebării modelul prezent, anormalităţile sunt de obicei 
trecute cu vederea sau chiar negate. Apoi, pe măsură ce apar 
semnele acestora şi nu mai pot fi ignorate, modelul existent 
este modificat pentru a se potrivi datelor. În cazul clasic 
al revoluţiei lui Copernic, anomaliile erau reprezentate de 
faptul că planetele nu se mișcau pe orbite circulare, aşa 
cum ar fi trebuit, în cazul în care s-ar fi învârtit în jurul 
Pământului. Astronomii din Evul mediu au încercat să 
corecteze aceste curiozități adăugând epiciluri orbitelor 
- curbe descrise de cercurile care se rotesc în jurul altor 
cercuri. Când nici acestea n-au mai fost de ajuns pentru 
a explica observaţiile, au adăugat epicicluri la epicicluri - 

rezultatul fiind un model foarte incomod de folosit. Dar nu 
s-a pus problema schimbării perspectivei de bază asupra 
lumii. 

Ne aflăm în acelaşi stadiu în ceea ce priveşte conştiinţa. 
În ceea ce priveşte ştiinţa occidentală, conştiinţa este o 
mare anormalitate. Nimic din modelul ştiinţific al realităţii 
nu spune că ființa umană ar trebui să fie conştientă şi nu 
există niciun motiv care s-o îndreptățească să existe. Cu 
toate acestea, conştiinţa e unul dintre lucrurile de care 
suntem absolut siguri. lată ce voia să spună Descartes cu 
al său cogito ergo sum, pot să mă îndoiesc de percepții, 
de gânduri, de sentimente, dar nu pot să mă îndoiesc de 
faptul că observ, gândesc şi simt, că sunt o ființă conştientă. 
Deci oamenii de ştiinţă sunt azi în situaţia ciudată de a fi 
confruntați permanent cu existenţa propriei conştiinţe, fiind 
incapabili de o explica însă. 

În trecut, ştiinţa ignora conştiinţa. Nu părea să fie 
nevoie de ea; se studia lumea fizică, nu mintea. Știința 
de azi îşi dă seama că nu o mai poate ignora, aflându-se 
în etapa a doua a schimbării paradigmei, aceea în care se 
încearcă un fel de extindere pentru a cuprinde şi anomalia. 
Unii oameni de ştiinţă se îndreaptă către fizica cuantică, 
unii spre teoria informaţiei, alţii spre neuropsihologie. Cu 
toate acestea, niciunul nu merge destul de departe, pentru 
că vor să explice conştiinţa pornind de la paradigma spațiu- 
timp-materie. Faptul că nu progresează îmi arată că nu sunt 
probabil pe drumul bun. E necesar un model de realitate 
complet nou, unul care să includă conştiinţa ca un aspect 
fundamental al realităţii, la fel de important ca spaţiul, 
timpul şi materia - poate chiar mai important. 

Aceasta este a treia etapă a procesului lui Kuhn, 
crearea unui model radical care să explice anomaliile. 
N-am ajuns încăacolo. Ne dăm seama că vechea paradigmă 
nu funcționează. Vedem o mulțime de defecte. Dar puţini 
sunt cei ce privesc dincolo de modelul limitat spațiu-timp- 
materie. Şi totuși, numai aşa se va putea naște noul model. 
Pe moment, însă, ştiinţa este blocată în vechiul model. 


LASZLO: Ne încleștăm de vechea paradigmă, tratând-o mai 
degrabă ca pe o realitate, nu ca pe un model. Noi - adică 
majoritatea oamenilor de știință şi cei ce consideră ştiinţa 
ca pe o sursă de adevăr - credem că acest lucru e singurul 
adevăr. 


RUSSELL: Da. Aşa e întotdeauna cu paradigmele. Oamenii 
consideră că modelul e adevărul, iar întreaga lor realitate 
este percepută din această perspectivă. 


GROF: Gregory Bateson a scris despre confuzia dintre 
hartă şi teritoriu. E ca şi cum ai merge la restaurant şi ai 
mânca meniul în loc de mâncare. 


LASZLO: Din fericire, există schimbări subtile chiar şi în 
lumea augustă a ştiinţei care au consecințe neprevăzute. 
Chiar şi o hartă care a fost luată drept realitate timp 
de 300 de ani poate fi corectată. Aşa s-a întâmplat în 
primul deceniu al acestui secol (secolul al XX-lea), când 
relativitatea lui Einstein a fost acceptată în locul mecanicii 
clasice a lui Newton. De ce? La urma urmei, fizicienii au 
putut întotdeauna explica aceleași fenomene în lumina 

unor teorii diferite. Orice lucru are întotdeauna mai mult de 
o singură explicaţie. 


GROF: De ce a fost acceptată explicaţia lui Einstein cu 
privire la rezultatele măsurătorilor punctului în care Mercur 
e cel mai aproape de soare în timpul eclipsei? Nu era o 
prezicere corectă; era doar mai aproape de măsurătorile 
derivate din modelul newtonian. 


LASZLO: De fapt, aceleași preziceri se puteau face și pe 
baza fizicii lui Newton, dacă ne gândim la teoria balistică a 
luminii. Să presupunem că lumina - şuvoiul de fotoni - are 
masă, în aşa fel încât fotonii să fie atraşi gravitațional de 
masa Soarelui şi a altor corpuri cerești. Am obține astfel o 
curbă, la fel ca şi în cazul în care ai presupune că spaţiul - 
sau spațiul-timp - e curb. 


GROF: Atunci, de ce a fost acceptată teoria lui Einstein şi 
nu cea a lui Newton? 


LASZLO: Se pare că acest lucru s-a datorat unui element 
care poate fi considerat un factor estetic în ştiinţă: 
simplitatea şi eleganța. Ceea ce contează e simplitatea şi 
eleganța matematicii primare. În teoria relativității propusă 
prima dată de Einstein ecuaţiile mişcării rămân invariabile 
când mişcarea se accelerează. Celebrele „invariaţii relative” 
dau ecuaţii constante şi elegante. Când au dat peste efectele 
ciudate care au apărut la începutul secolului (XX) - de 
exemplu radiaţia corpurilor negre - fizicienii nu au trebuit 
să adauge presupuneri ad hoc şi instrumente de salvare a 
teoriei pentru a-i menţine validitatea. 

Cu secole înainte, Copernic realizase un lucru similar 
cu teoria heliocentrică. El a eliminat epiciclurile adăugate 
epiciclurilor de care au avut nevoie astronomii pentru a 
păstra validitatea vechii astronomii geocentrice. Copernic 
era convins că naturii îi place simplitatea. Cu siguranţă, şi 
oamenilor de ştiinţă le place s-o folosească în teoriile lor, 
care sunt şi aşa mult prea sofisticate. Acest lucru este un 
element important în favoarea acceptării teoriilor în știința 
modernă. 


RUSSELL: M-a fascinat întotdeauna aspectul simplu al 
cosmosului. Mi-am început cariera ca matematician, atras 
de simplitatea şi frumuseţea obiectului. Ceea ce mi s-a 
părut cel mai fascinant - un fel de epifanie personală - a 
fost descoperirea că există o ecuaţie elementară la baza 
mecanicii întregii lumi fizice. Totul se reduce la o singură 
formă sau alta a ecuaţiei lui Euler, sau ceea ce e numit 
în termeni profani ecuația undelor. Este o formulă foarte 
simplă, dar foarte puternică. Se aplică mişcării pendulului, 
dinamicii atomului, propagării luminii, mişcării planetelor. 
E atât de simplă şi frumoasă. Dacă m-aţi fi întrebat atunci 
dacă există Dumnezeu, aş fi spus că el e matematica. 


Dar ce e și mai remarcabil este că matematica, care e 
creația minţii omeneşti, are legături cu realitatea fizică. 


GROF: Te-ai aştepta ca abilitatea matematicii de a modela 
fenomenele din lumea materială să fie văzută ca un 
argument principal împotriva despărțirii carteziene între 
rea cogilans şi res extensa, mintea şi materia. Cum poate 
un sistem care e un produs al psihicului să prevadă corect 
fenomenele dintr-un domeniu complet diferit? 

LASZLO: Oamenii de ştiinţă tind să ia în consideraţie un 
singur set de fenomene şi încearcă să-l explice prin cea 
mai simplă şi mai frumoasă matematică. Dar simplitatea 
şi frumuseţea acesteia se schimbă în funcţie de fenomenul 
analizat. Dacă e vorba de lumea fizică şi biologică, se va 
aplica un set de concepte. Dacă e vorba de lumea psihicului 
uman şi se iau în considerare forme mai ezoterice ale 
acestuia - de exemplu, experiențele transpersonale şi de 
moarte aparentă la care ne refeream mai devreme - atunci 
sistemul de analiză se schimbă. E nevoie de concepte mai 
generale. Poate că în viitor vom avea o matematică simplă 
şi frumoasă care să cuprindă o parte mai mare din realitate - 
o parte care să includă şi conştiinţa umană alături de lumea 
reală şi universul fizic. 


RUSSELL: Da, cred că asta e direcţia în care ne îndreptăm 
- noua paradigmă ar putea să se nască destul de curând. 
Nu e nevoie decât de cineva care să vină şi să pună cap 
la cap toate lucrurile într-un mod diferit, nou, pentru a 
produce un model teoretic în stare să explice lumea minții 
şi lumea materiei. Mi se pare foarte incitant şi acest lucru a 
devenit centrul cercetărilor mele din ultima vreme. Acum, 
văd conştiinţa ca venind din spațiu, timp şi materie, ca un 
rezultat al activităţii fizice în sistemul nervos. Dar direcția 
adevărată e opusă. Cred că în curând va trebui să acceptăm 
conştiinţa ca un element fundamental al cosmosului, nu ca 
pe un lucru ce se naşte din materie. 


Într-un fel care nu e deloc nou. Mulţi dintre înţelepţi au 
vorbit despre asta. Filosofia indiană, de exemplu, stipulează 
fundamentalitatea conştiinţei. Ştiinţa nu acceptă asemenea 


56 


Revoluția conștiinței - Un dialog translatlantic 


idei, dar, în cele din urmă, s-ar putea să trebuiască să 
accepte adevărul ascuns în ele. 


LASZLO: Ne îndreptăm către o nouă cultură din care ar 
putea face parte atât ştiinţa cât şi înțelepciunea vechilor 
culturi. În forma ei cea mai reuşită, acesta ar trebui să fie nu 
doar o repetiţie a trecutului, ci o nouă sinteză. 


GROF: Da, nu ne îndreptăm către o simplă reîntoarcere a 
vechilor idei, ci către o progresie pe o spirală în care apar 
anumite elemente vechi la un nivel superior ca parte a unei 
sinteze creative a vechii înțelepciuni şi a ştiinţei moderne. 


RUSSELL: Îmi place ideea spiralei; conţine ideea 
reîntoarcerii la ceea ce am fost, dar cu noi elemente. Nu 
cred că o să vedem o simplă întoarcere la vechile tradiţii. 
Acestea au fost potrivite pentru timpul lor, dar noi trăim 
într-o lume diferită, într-un climat social diferit, şi cu 
o înțelegere diferită a cosmosului. Avem nevoie de o 
înțelepciune contemporană, potrivită timpurilor noastre. 
Mesajul este acelaşi. E ceea ce numea Aldous Huxley 
numea Filosofia Perenă, aceeaşi înțelepciune de bază care 
revine în multe culturi în momente diferite. Formularea 
este însă diferită. Azi avem nevoie de o formulare simplă, 
pe înțelesul oamenilor de rând şi legată de viața de zi cu zi. 


Cred că asta e de fapt revoluţia conştiinţei. Redesco- 
perim înţelepciunea eternă în termeni contemporani şi o 
facem să funcţioneze într-o lume în care domină știința şi 
raţiunea. 

Rolul spiritualității 


GROF: Daţi-mi voie să mă întorc la provocarea despre 
care am vorbit, sinteza dintre perspectiva mistică şi cea 
ştiinţifică. În cercurile academice există părerea generală 
că ştiinţa şi monismul ei materialistic au dovedit că tot 
ce se spiritual şi religios a fost descalificat o dată pentru 
totdeauna, de la credințele populare primitive până la 
marile tradiții mistice. Cred că acest lucru reflectă, pe 
lângă o neînțelegere fundamentală a naturii şi funcţiei 
ştiinţei, confuzia între spiritualitate şi religie. Mi se pare că 
problema e serioasă şi cred că reconcilierea între ştiinţă şi 
spiritualitate e imposibilă fără clarificarea acesteia. 


LASZLO: Atunci cum ai defini spiritualitatea - în ce fel e ea 
diferită de religie? 


GROF: Spiritualitatea reflectă relaţia dintre individ şi 
cosmos. Prin comparaţie, religia este o activitate organizată 
pentru care e nevoie de un spaţiu şi de un sistem de 
mediatori numiţi şi aranjaţi conform unei anumite ierarhii. 
În mod ideal, religia trebuie să asigure membrilor ei ajutor 
şi mijloace pentru experienţele spirituale. Totuşi, de foarte 
multe ori, nu reuşeşte. De fapt, experienţele spirituale 
personale sunt simţite ca ameninţări de religiile organizate, 
pentru că în acest fel membrii devin independenţi de 
credinţa religiei respective. Misticii nu au nevoie de 
mediere, ei sunt conectaţi direct la divinitate, pentru că 
spiritualitatea lor este bazată pe experienţe directe văzute 
dintr-o perspectivă total diferită asupra realității sau asupra 
altor dimensiuni ale acesteia care sunt de obicei ascunse. 

Aceste experienţe au loc în stări neobişnuite ale conştiinţei 
de care se ocupă psihologia transpersonală. Aceste 
fenomene trebuie investigate, iar rezultatele trebuie incluse 
în perspectiva generală ştiinţifică asupra lumii în viitor. 

La baza tuturor marilor religii stau stări vizionare, 
experienţe transpersonale ale fondatorilor lor - experiența 
lui Buddha sub copacul Bodhi, călătoria miraculoasă a lui 
Mahomed, viziunea lui Moise despre Iehova în tufişul care 
luase foc. Biblia e plină de astfel de experienţe - viziunea 
lui Ezekiel despre carul în flăcări, ispitirea lui lisus de 
către diavol, viziunea lui Sâul despre lisus pe drumul 
către Damasc sau revelația apocaliptică a Sfântului loan în 
peştera lui de pe insula Patmos. 

Totuşi, când religiile se organizează, credincioşii aud 
despre aceste experienţe în timpul predicilor şi citesc despre 
ele în cărțile sfinte. Accesul direct la divinitate nu mai e 
permis, iar adesea e chiar inacceptabil. Dacă o persoană 
ar avea o experiență personală în una dintre bisericile de 
azi, preotul ar trimite-o probabil la psihiatru. Odată ce o 
religie se organizează, experienţele transpersonale directe 
au loc doar în anumite ordine monahale mistice unde există 
practici spirituale - meditaţia, postul, rugăciunile, etc. 

Există o diferență fundamentală între religie şi misti- 
cism. Există religii fără spiritualitate şi există spiritualitate 
fără religie. Religia organizată trebuie să convingă oamenii 
că trebuie să vină într-un loc special în mod regulat pentru 
a fi parte din sistem şi a avea adevărata relație cu divini- 
tatea. Pentru mistici, natura și propriul lor corp înlocuiesc 
templele. Relaţia lor cu divinitatea e directă şi nu are nevo- 
ie de mediatori, mai ales de aceia care n-au avut aceleași 

experienţe și nu sunt decât persoane numite de autoritate. 
Misticii pot beneficia de o comunitate formată din membrii 
care au aceleași preocupări şi de profesori care sunt mai 
avansați. 


Sistemele spirituale autentice au la bază secole de ex- 
plorare sistematică a psihicului prin tehnici bine definite de 
modificare a minții. Ele sunt rezultate ale unui proces care se 
aseamănă cu metodele ştiinţifice în foarte multe privințe. 


LASZLO: Filosoful Alfred North Whitehead a spus un lucru 
minunat: Ştiinţa şi cultura progresează prin apariţia unei 
minţi strălucitoare care aduce cu sine o perspectivă nouă, 
mai integrată şi mai completă asupra unui anumit domeniu. 
Ideile sale sunt adecvate, în general, dar inconsecvente în 
ceea ce priveşte detaliile. Apoi vin discipolii, care o fac mai 
consecventă, dar care pierd din vedere pe parcurs scopul 
inițial. Rezultatul este o dogmă sterilă care se va prăbuşi 
la rândul ei, până la apariţia unei alte abordări creative, şi 
atunci întreg procesul reîncepe. La fel se întâmplă şi cu 
religia. 


RUSSELL: Este inevitabil. Așa cum am spus, religiile au 
început întotdeauna de la indivizi, sau de la grupuri de in- 
divizi, care au avut o profundă experiență personală elibe- 
ratoare care i-a trezit cumva și i-a făcut să vadă adevărul, 
adevăr pe care s-au străduit să-l împartă apoi celorlalți. Aşa 
s-au născut învăţăturile. 


Din nefericire, învățătura nu este niciodată primită în 
aceeaşi stare de conştiinţă pe care a avut-o individul care 
a transmis-o. Profesorul vorbeşte din punctul de vedere al 
iluminării sale, în timp ce discipolul încearcă să înțeleagă 

din perspectiva unei conştiinţe care a suferit o schimbare 
redusă, prin urmare întotdeauna se pierde ceva. Atâta vreme 
cât profesorul e alături, poate să încerce să corecteze erorile 
şi să se asigure că discipolul primeşte învăţăturile corecte. 
Dar dacă profesorul nu mai există, învățăturile sunt trecute 
de la un individ la altul. De fiecare dată ceva se pierde ori 
e înțeles greşit, sau se adaugă ceva ce nu exista în ideea 
originală. E ca telefonul fără fir. De fiecare dată mesajul 
e denaturat, iar atunci când ajunge înapoi la punctul de 
plecare, mesajul poate fi complet diferit de cel original. 


Același lucru se întâmplă şi cu tehnicile spirituale, 
dar la o scară mai mare. Mesajul nu e trecut doar de la o 
persoană la alta, ci de la o generaţie la alta, de la o cultură la 
alta, adesea fiind tradus dintr-o limbă în alta. De fiecare dată 
se pierd şi se adaugă elemente, iar versiunea care ajunge 
la noi poate semăna foarte puţin cu versiunea originală. 
Eu numesc acest lucru „degradarea adevărului”. Acesta e 
principalul motiv pentru care marile tradiţiile spirituale par 
atât de diferite. Cu toate acestea, ele au pornit din experienţe 
similare. Trebuie mai degrabă să regăsim rădăcina comună 
decât să ne îngrijorăm cu privire la detalii. 

De aceea e important să nu încercăm să readucem la 
viață tradiţiile spirituale anterioare. Am readuce astfel la 
viață în mod inevitabil o versiune greşită a originalului. 
Provocarea cea mai mare e să mergem direct la sursă, la 
sursa bazată pe experiența personală, nu pe dogmă, şi să 
trăim acea experienţă în propria noastră viață. 


LASZLO: Tradițiile mistice existau deja în școlile greceşti, 
chiar şi în cele presocratice, deşi învățăturile lor nu erau 

formulate în limba vulgară, ca să poată fi diseminate. Ce 
se formulase era deja un compromis, pentru consumul 
social. Esenţa învățăturilor era ascunsă urechilor şi ochilor 
oamenilor de rând. Ei trebuiau să trăiască. Nu e de mirare 
că lucrurile pe care le-am moştenit constituie doar carcasa, 
nu şi conţinutul spiritual. 


GROF: Avem nevoie de mai multă spiritualitate în lumea 
noastră, nu de mai multe religii. Religiile, în forma lor or- 
ganizată, reprezintă problema, nu soluția. În multe părți din 
lume, conflictele religioase sunt principala sursă a violenţei. 


RUSSELL: Trebuie să ne amintim că religia organizată nu 
este reflectarea unei iluminări. Scopurile ei pot fi lăudabile, 
dar cei ce le promovează sau le apără sunt la fel de lipsiţi 
de acea iluminare ca şi noi. Din nefericire, ei sunt de multe 
ori doar reflecţia problemelor societăţii. 


Totul se reduce la egoism. La nivelul biologic, egois- 
mul e binevenit. Avem nevoie de el ca să ne hrănim şi să 
ne protejăm de pericole. Avem nevoie de acel egoism de 
bază pentru a supravieţui. Dar aplicăm acelaşi mod egoist 
de a vedea lucrurile şi în alte domenii în care este total ne- 
potrivit. S-ar putea spune că am uitat care e interesul nostru 
principal. 

În cele din urmă, toată lumea îşi doreşte linişte. Vrem 
să ne simțim bine, să ne simţim în acord cu propria noastră 
persoană. Societatea ne spune că obținem acea experiență 
interioară prin ceea ce avem, prin ceea ce facem, prin ceea 
ce trăim în lumea exterioară. Acest lucru duce la un egoism 
intrinsec. Întotdeauna ne gândim la ceea ce putem lua sau 

la ceea ce putem face pentru a fi fericiţi. Cum mă privesc 
ceilalţi, ce credinţă să adopt? 

Această căutare e la baza materialismului nostru, e 
cauza faptului că suntem prinși în cursa de religii. S-ar putea 
să cred că o anumită credinţă sau o anumită învățătură mă 
va salva, că totul depinde de calea pe care o voi urma. Aşa 
devenim atraşi de o anumită credinţă şi suntem în stare să 
facem totul pentru a ne proteja drumul ales. Așa pot deveni 
religiile foarte egoiste. Ceea ce e ironic, pentru că religia 
pretinde că vrea să-l elibereze pe om de egoism. 


LASZLO: Religia e și un fenomen social, o chestiune de 
identitate colectivă. Avem nevoie să aparținem unei comu- 
nități, unui grup social, cultural, unei congregații religioase. 
Această nevoie e îndeplinită diferit azi față de Evul mediu, 
când congregația religioasă era comunitatea cheie, cel puţin 
în Europa. Acum avem comunităţi regionale şi naţionale, 
iar în interiorul lor avem o sumedenie de alte niveluri, până 
la cel al comunităţii etnice. Apartenența la o comunitate 
religioasă conferă identitate doar unei categorii limitate de 
oameni şi are şi mai puțin de-a face cu accesul la adevărul 
suprem. În majoritatea cazurilor, doctrinele diseminate ri- 
dică doar bariere între cei ce sunt în interior şi restul - între 
„credincioşi” şi „păgâni”. 


GROF: În mod tradiţional, religia a unificat grupuri de 
oameni prin faptul că a pus accentul pe figurile şi temele 
arhetipale şi a pretins că acestea sunt unice, ceea ce a dus 
la conflicte cu alte grupuri care şi-au ales o altă formă 
de a reprezenta şi a comunica cu divinitatea - creştinii 
împotriva evreilor, hindușii împotriva musulmanilor, 

adepţii sikhismului contra hinduşilor şi aşa mai departe. 
Uneori religiile nu au reuşit nici măcar să unească oamenii. 
Un exemplu ar fi conflictul de notorietate între catolici şi 
protestanți în interiorul creştinismului, conflict care ţine 
din Evul mediu şi care a produs multă vărsare de sânge şi 
suferință. 


Spre deosebire de religii, experiențele spirituale 
personale dau acces direct spre dimensiunile sacre ale 
existenţei, arată unitatea lumii, natura divină a creaţiei şi a 
divinității şi ne duc dincolo de şovinismul îngust al religiilor 
spre o viziune globală, universală şi unificatoare asupra 
realității şi a omenirii. Religiile, în forma lor prezentă, 
provoacă doar disensiuni şi contribuie la criza globală; prin 
urmare, doar religia bazată pe perspectiva mistică ar putea 
determina acea schimbare necesară. 


LASZLO: Deunăzi, în Berlin, la un simpozion al Universităţii 
Internaţionale a Păcii, Dalai Lama mi-a spus să nu încerc 
niciodată să convertesc pe nimeni. Mi-a spus că nici măcar 
el nu încearcă să convertească pe nimeni la budismul 
tibetan. Nu acesta este scopul - scopul este spiritul care se 
află la baza religiei, dragostea, solidaritatea, compasiunea. 
M-a sfătuit să nu mă aştept ca o singură religie să aibă 
toate răspunsurile. Ceea ce contează e spiritul religios, nu 
cuvintele doctrinei. 


Există cazuri şi locuri unde această învățătură e pusă în 
practică. În Auroville, comunitatea spirituală experimentală 
din India, de exemplu, fondatorii au decis că ar trebui să 
nu existe nicio religie. Toate doctrinele religioase trebuiau 
evitate, la fel ca şi ritualurile. Exista doar o spiritualitate 

profundă în viaţa de toate zilele, dublată de meditaţie 
individuală şi colectivă. Instituţionalizarea religiei, a spus 
Sri Aurobindo, divide în loc să unească. 


RUSSELL: Mulţi lideri spirituali spun asta, avertizând asupra 
pericolului ca învățăturile lor să devină religie. Buddha le 
spunea discipolilor lui să nu creadă lucrurile doar pentru că 
le-a rostit el. Să le accepte doar atunci când ele se potrivesc 
propriilor lor experienţe. Mai târziu, Rudolf Steiner spunea 
că, dacă ar reveni la viață peste o sută de ani, ar fi probabil 
îngrozit să vadă ce s-a ales de învățăturile lui. Înţelepciunea 
spirituală este universală; dar, pe măsură ce este trecută de 
la o persoană la alta, fiecare interpretare schimbă câte ceva 
în dogmă, ceea ce duce în final la religii complet diferite. 
Sunt sigur că, dacă tu, Ervin, ai merge din nou în Auroville 
peste 200-300 ani, ai constata că s-a născut o cu totul altă 
religie. 

Astăzi suntem martorii nașterii unei noi spiritualități. 
Nu are încă nume, formă sau conducători. Dar există o nouă 
perspectivă care urmează tradiţia Filosofiei Perene pe care 
a schiţat-o Aldous Huxley. Mulţi au început să redescopere 
înțelepciunea etemă a conştiinţei umane şi să o pună în 
practică în propria lor viață. 

Într-o anumită privință, e acelaşi lucru care s-a întâm- 
plat cu Buddha, aflat în căutarea eliberării interioare. Când 
s-a retras în pădure, timp de şase ani, a vizitat înţelepţi, a 
trecut prin diferite experienţe, a folosit diverse tehnici, până 
când a realizat adevărata cale de a-ţi elibera mintea de sufe- 
rință. Suntem într-un proces similar. Doar că, azi, nu mai e 
vorba de experienţa unei singure persoane; suntem milioa- 

ne pe acel drum, învățând unii de la alţii. Şi, cu cât învăţăm 
mai mult, cu atât suntem mai aproape de un adevăr comun. 
Suntem în acord în ceea ce priveşte înţelegerea dezvoltării 
spirituale. Văd semne în cărţile pe care le citesc şi în con- 
versaţiile oamenilor - vorbim din ce în ce mai mult aceeaşi 
limbă. Poate că acest reviriment va deveni o altă religie în 
viitor, dar acum, la sfârşitul secolului al XX-lea, el este viu 
şi vibrant în felul în care analizează adevărul universal care 
este elementul cel mai important al oricărei religii. De ace- 
ea mi se pare epoca actuală atât de fascinantă. Suntem în 
mijlocul unei noi renaşteri spirituale, dar, spre deosebire de 
cele anterioare, această renaştere nu e condusă de nimeni; 
pentru prima oară, redescoperirea e colectivă. 


GROF: Aş vrea să menţionez o observaţie luată din 
studiul stărilor neobişnuite ale conştiinţei, care mi se pare 
fascinantă. Am văzut în repetate rânduri, atât în momentul 
când am lucrat cu substanţe psihedelice, cât şi atunci când 
am folosit respiraţia holotropică (care foloseşte respirația 
accelerată şi muzica relevantă) că aceste experienţe 
facilitează accesul la întregul spectru al mitologiei umane, 
la figurile arhetipale şi la toate culturile. Acest lucru 
include experienţe care provin din medii rasiale, culturale, 
geografice şi istorice diferite de ale noastre. Se pare că nu 
contează dacă le-am cunoscut înainte şi că în zilele noastre 
avem acces la toate aceste domenii ale subconștientului 
colectiv. Acest lucru confirmă observaţiile făcute acum 
zeci de ani de C. G. Jung, observaţii care l-au inspirat în 
formularea conceptului de subconștient colectiv. 


Cei cu care am lucrat în Europa, America de Sud şi de 
Nord şi Australia au trecut prin experienţe caracteristice 

mitologiei indiane, japoneze, chineze, tibetane sau egiptene. 
Pe de altă parte, în timpul vizitelor noastre în India şi 
Japonia, oameni ai căror cultură era hindusă, budistă sau 
shintoistă au trecut adesea prin experienţe creştine. Şi eu 
am avut de-a lungul anilor episoade vizionare cu simboluri 
hinduse, budiste, creştine, mahomedane, shintoiste şi 
zoroastre şi cu teme aborigene africane, din America 
Centrală, sud-americane şi australiene. 


E un lucru remarcabil! Multe grupuri umane au folosit 
puternice proceduri de modificare a minţii asemănătoare 
celor pe care le folosim şi noi - substanţe psihedelice, muzică, 
diverse exerciţii de respiraţie. Cu toate acestea, accesul lor 
la subconştientul colectiv pare să fi fost mult mai restrâns, 
limitându-se doar la propriile lor arhetipuri culturale. Spre 
exemplu, nu citim în Cartea tibetană a morţilor despre 
Spiritul Căprioarei care joacă un rol important în mitologia 
şi religia indienilor Huichol din Mexic, şi nu se menţionează 
nimic despre Dhyani Buddha în Biblie sau în Cartea 
mormonilor. Deci această permeabilitate a subconştientului 
colectiv pare să fie un nou fenomen caracteristic timpurilor 
moderne. Dacă ar fi existat acest subconștient în trecut, azi 
nu am avea mitologii distincte pentru fiecare grup şi fiecare 
religie. În trecut, accesul experimental la arhetipuri trebuia 
să se limiteze la cultura din care proveneau acestea. 


Într-un fel, e un fel de replică la ceea ce se petrece în 
lumea exterioară. În trecut, umanitatea era mai fragmentată 
iar grupurile erau mai izolate. De exemplu, până în secolul 
al XV-lea, oamenii din Europa nu aveau nici cea mai 
mică idee de existența Lumii Noi şi, până pe la jumătatea 
secolului, Tibetul nu prea avusese contacte cu restul lumii. 

Azi, putem să ajungem imediat în cele mai îndepărtate 
colţuri ale lumii cu avionul şi putem să facem schimb de 
mărfuri, cărţi, filme. Programele de radio pe ultrascurte, 
televiziunea prin satelit, telefonul şi internetul asigură 
legături rapide între continente. 


Ne îndreptăm rapid dinspre o lume fragmentată şi 
divizată spre un sat global. lar accesul nelimitat la domeniul 
arhetipal al subconştientului colectiv pare să fie o parte 
importantă a acestui proces. Sper şi cred că acest lucru 
va sta la baza unei religii universale a viitorului. Cred că 
această religie va asigura un context potrivit experiențelor 
spirituale şi mijlocele necesare pentru desfăşurarea lor 
- „tehnologii ale sacrului” - dar nu va dicta modelul de 
arhetip pe care să-l adopte fiecare individ pentru a putea 
accesa tărâmul divinității transcendentale. 


Cred că dacă religiile organizate vor să devină o forță 
relevantă şi constructivă în viitor, vor trebui să-şi facă 
arhetipurile accesibile şi să-și accepte relativitatea. Acest 
lucru ar genera o atmosferă de toleranță faţă de alte sisteme 
care îşi aleg o altă formă simbolică de a venera divinitatea, 
ar trimite religiile către rădăcinile lor mistice şi către 
elementul care le uneşte, adică absolutul și divinitatea care 
transcede toate formele. 


Joseph Campbell a citat adesea afirmaţia lui Graf 
Durkheim despre funcţia formelor arhetipale specifice 
sau a „zeităţilor”. Pentru a fi de folos într-o adevărată 
căutare spirituală, zeitatea trebuie să fie transparentă în 
ceea ce priveşte transcendentul, trebuie să fie o poartă spre 
Entitatea Supremă, dar în acelaşi timp să nu fie confundată 
cu aceasta, trebuie să medieze accesul spre Absolut ca 

una din formele care conduc la acesta şi să nu fie obiect 
de venerație în şi pentru sine. A face arhetipurile specifice 
opace şi inaccesibile conduce la idolatrie, ceea ce constituie 
o forță periculoasă care divide și distruge. 


RUSSELL: Acesta e un alt aspect al faptului că nu trebuie 
să vedem zeitățile şi dumnezeii ca pe nişte entități care se 
află „acolo”, separate de noi, ci ca pe nişte elemente ale 
psihicului nostru. Devenim din ce în ce mai conştienţi 
că trezirea interioară nu are nicio legătură cu practicarea 
unui ritual, ci mai degrabă cu faptul că trebuie să lucrăm 
cu propria minte. Întrebarea pe care ne-o punem cu toții 
e cum să-mi eliberez mintea de lucrurile care o ţin în loc, 
cum pot să fiu mai deschis la tipurile de experienţe despre 
care vorbim. 


GROF: Pe baza a ceea ce am spus mai înainte despre 
deschiderea spre un subconştient colectiv, simt că religia 
viitorului va fi experimentală, va pune pe primul loc căutarea 
spirituală şi va respecta formele specifice sub care se 
prezintă în fiecare individ. Sper că această religie nu va fi o 
organizaţie care să promoveze dogmele specifice şi obiectele 
de cult, ci persoane care se ajută una pe cealaltă în căutarea 
spirituală şi care îşi dau seama că fiecare explorează o parte 
din acea tapiserie a misterului universal. Realizarea acestei 
unități care se află la baza existenței şi un profund sentiment 
de apartenență la un grup, la natură şi la cosmos ar fi cele 
mai importante caracteristici ale acestui crez. 


RusssELL: Da, şi dacă mai există şi învățături asociate 
acestei noi spiritualităţi, ele se vor referi la psihicul nostru - 

la fel cum face şi budismul. Va fi o învățătură contemporană 
şi se va ocupa de lucruri cum ar fi modul în care se dezvoltă 
eul, modul în care ne găsim identitatea, modul în care ne 
producem spaimele, modul corect sau greşit în care ne 
interpretăm experienţele şi cum să ne eliberăm mintea de 
toate aceste constrângeri. Vor fi învățături psihologice mai 
degrabă decât învățături despre zeități şi alte asemenea 
entități. 


GROF: Am avut o experiență foarte interesantă la 
conferința Asociaţiei Internaţionale Transpersonale (ITA) 
din 1985, de la Kyoto. Aceasta este o organizaţie care 
încearcă să unească spiritualitatea şi ştiinţa şi să lucreze în 
direcţia eliminării graniţelor rasiale, culturale, politice şi 
religioase. În timpul conferinţei a avut loc un conflict serios 
între oamenii de afaceri americani şi japonezi şi s-a ajuns la 
negocieri. 

Unul dintre participanţi era psihologul japonez Hayao 
Kawai, adept al lui Jung, care îşi petrecuse mai mulți ani 
în Zurich şi Elveţia şi cunoştea la fel de bine mentalul 
occidental şi cel oriental, japonez. Urmărea negocierile la 
televizor şi se distra. Spunea: „Au impresia că pot comunica 
pentru că au translator. De fapt, comunicarea e imposibilă 
pentru că vin de pe poziţii diferite. Ne-a explicat folosind 
metoda lui Jung. 


Ei vin din cadre arhetipale diferite, a spus el, şi pleacă 
de la premise metafizice diferite. Estul are un model al 
cosmosului al cărui centru este gol. Creaţia a plecat din 
Gol, ca un GESTALT total în care toate elementele sunt 
interconectate, îşi are locul ei, şi este în cele din urmă o 

parte la fel de importantă în întreg ca şi celelalte. În Vest, 
există un model cosmogenetic foarte diferit. Cel care a 
creat universul e Dumnezeu, Şeful cel Mare. Acest centru 
de putere emană un sistem ierarhic a cărui semnificaţie se 
diminuează pe măsură ce ne îndreptăm către bază. În lumea 
arhetipală există straturile de fiinţe cereşti - de la cele 
mai înalte, cum ar fi Serafimii şi Heruvimii, trecând prin 
Domnii, Stăpâniri, Scaune şi Virtuţi, până la Arhangheli 
şi la Îngerii obișnuiți. Iar în natură există organisme de 
grad inferior, superior, şi, în cele din urmă, oamenii, ca un 
corolar al creaţiei. 


Hayao Kawai a explicat că, într-un dialog între Est şi 
Vest, această diferență metafizică e foarte importantă. E ca 
o discuţie între fizicieni adepți ai lui Newton și adepţi ai 
lui Einstein. Folosesc aceleaşi cuvinte - materie, energie, 
timp, spaţiu - dar ele semnifică lucruri diferite în cadrele lor 
conceptuale. Ideea a fost considerată interesantă şi a inspirat 
şi pe alți participanţi să adauge alte comparații specifice 
culturilor lor. Andre Patsalides, un psiholog din Belgia, 
născut în Siria, a ținut o prezentare despre diferenţele dintre 
modul de gândire arab şi cel vestic. Karan Singh, savant 
indian şi fost conducător al regiunilor Kashmir şi Jammu, 
a comparat în acelaşi fel modul de gândire indian şi cel 
vestic. lar Credo Mutwa, antropolog zulu şi vraci, a vorbit 
despre perspectiva africană și a comparat-o cu cea anglo- 
americană. 

Era fascinant să vezi cum se năştea o perspectivă 
cu totul nouă din discuţiile noastre. Ne-am simţit legaţi 
prin umanitatea noastră, prin tot ce împărțeam, prin toate 
elementele noastre comune, şi am început să vedem 

diferențele rasiale, culturale și religioase ca nuanțe 
şi variații ale acestei umanități de bază. Ele reflectau 
extraordinara creativitate a inteligenței cosmice care se 
naşte dintr-o unică matrice. În același timp, aceste diferențe 
erau emoțţionante şi interesante, o experiență din care 
învăţam şi care ne îmbogăţea. Eram în stare să ne eliberăm 
de programele noastre culturale idiosincratice şi de iluzia 
că propria noastră perspectivă asupra realităţii era singura 
corectă. Am văzut ce uşor e să vezi cât de relative şi de 
arbitrare sunt părerile noastre. 


LASZLO: Teilhard de Chardin a vorbit despre un proces 
de intensificare sau de concretizare progresivă, pe care l-a 
pus pe baza creşterii numărului de locuitori pe planetă şi 
pe creşterea cantităţii de informaţie pe care o generează. 
E posibil ca aproape 6 miliarde de oameni să creeze, aşa 
cum ai susţinut şi tu, Pete, un fel de creier global. Cred că 
acest creier are şi o dimensiune ascunsă. Ne leagă într-un 
mod care nu poate fi detectat de conştiinţă, dar care poate fi 
descoperit la un nivel mai profund. Sub nivelul superficial 
poate exista o conştiinţă colectivă care devine accesibilă 
celor aflaţi într-o stare de conștiență modificată - acea stare 
pe care o studiază Stan şi despre al cărei potenţial vorbim. 

De la viziune la acţiune 


Ne vindecăm şi vindecăm lumea 


LASZLO: Problemele pe care le-am discutat în această 
după-amiază indică faptul că una dintre condiţiile pentru 
a crea o lume liniştită şi cooperantă este o mai bună 
înţelegere între oameni şi între culturi. Sugerăm astfel că 
noua spiritualitate este şi un mod de a realiza înțelegerea 
interculturală? Poate spiritualitatea să-i facă pe oameni să 
trăiască împreună şi, dincolo de asta, să vindece răni ale 
societăţii şi ale umanităţii în general? 


GROF: Fără îndoială, există potenţial în această idee. 
Experiențele transpersonale în care ne identificăm cu alţii 
pot duce la creşterea gradului de acceptare. Am văzut acest 
lucru de nenumărate ori. Singura întrebare e dacă acest 
lucru se poate petrece pe scară destul de largă şi la timp 
pentru a produce schimbarea. 


LASZLO: Cei din Auroville, comunitatea experimentală din 
India bazată pe spiritualitate, sunt convinşi că, dacă un grup 
de oameni se concentrează intens pe un tip de conştiinţă, 
acest lucru se va răsfrânge şi asupra celorlalți. Credeţi că 
răspândirea conştiinţei transpersonale este un element 

real, care promite? Credeţi că această răspândire, în afară 
de transmiterea acestei conştiinţe de la unul la altul, poate 
produce adevărata schimbare în lumea de azi? 


GROF: Cred că există această posibilitate. In India, există 
convingerea că yoghinii care meditează în peşterile din 
Himalaya pot să aibă o influenţă pozitivă asupra situaţiei 
generale din lume. Şi, bineînţeles, avem şi ideile lui 
Sheldrake despre rezonanța morfică. Din păcate, conceptul 
Celei de-a 100-a Maimuţe , o imagine care inspiră în ceea ce 
priveşte acest mecanism, s-a dovedit a fi doar o ficţiune, nu 
un fapt ştiinţific. A produs multă agitaţie la început, dar apoi 
Lyall Watson a recunoscut că era doar o invenţie de-a lui. 


RUSSELL: De fapt, nu totul era inventat. Se făcuseră 
experimentele şi se scrisese despre ele în revistele japoneze, 
aşa cum a afirmat, dar rezultatele nu au fost atât de 
impresionante pe cât a lăsat să se înţeleagă; nu se întâmpla 
nimic deosebit. 

Ce mi se pare cel mai fascinant la povestea Celei de-a 
100-a Maimuţe e felul în care toți s-au repezit asupra ei. 
Oamenii doreau atât de mult să o creadă încât au mers până 
într-acolo încât să verifice cercetările de bază, ceea ce e 
foarte surprinzător, având în vedere că pretinde existenţa 
unui fenomen remarcabil. E asemenea ideilor lui Sheldrake, 
care urmăresc aceeaşi temă - ideea că învățatul e contagios 
şi că învăţarea unei abilităţi de către un grup de oameni e cu 
atât mai rapidă cu cât ea e făcută de alţii înainte, chiar dacă 
cele două grupuri locuiesc în regiuni diferite ale planetei. 
Acest lucru pare scandalos, dar mulţi acceptă teoria cu 
ochii închişi. 

M-am întrebat de ce, pentru că nu are nimic în comun cu 
alte idei neconvenţionale. Cred că oamenii au intuiţia că se 
întâmplă ceva, ştiu că, nu se ştie cum, starea de conştiinţă a 
unei persoane poate avea efect asupra conştiinţei celorlalți. 
Simţim că există un fel de difuzare a conştiinţei şi că, 
atunci când vine cineva cu o teorie sau cu un experiment 
care susține această idee, simţim că avem dovada de care 
aveam nevoie. 


GROF: Aş dori să menţionez o observaţie pe care am 
putea s-o considerăm drept dovadă indirectă. Se întâmplă 
în mod obişnuit ca retrăirea naşterii biologice să deschidă 
accesul la subconştientul colectiv, la imagini şi experiențe 
de o violenţă şi o cruzime inimaginabile. Oamenii trec prin 
experiența unor atrocități comise de-a lungul secolelor - 
episoade din războaie, revoluţii, din camerele de tortură 
ale Inchiziției şi din lagărele de concentrare. Când procesul 
de explorare a eului atinge acest nivel, experienţa devine 
transpersonală; istoria indivizilor se contopeşte cu istoria 
speciilor. Cei ce au început acest proces ca terapie personală, 
simt adesea că se vindecă nu doar pe ei, ci vindecă în 
acelaşi timp conştiinţa speciilor. E ca şi cum subonştientul 
colectiv ar conţine impurități, lucruri nedigerate din timpuri 
trecute şi ca şi cum aducerea lor în conştiinţa individuală ar 
reprezenta procesul de curăţire şi vindecare colectivă. 


Profunzimea şi intensitatea acestor experienţe e departe 
de cadrul pe care cineva l-ar putea considera personal sau 
individual - oamenii simt că au devenit parte integrantă 
din umanitatea în suferință. Unii dintre ei fac referință la 
arhetipurile corespunzătoare din literatura spirituală, cum 
ar fi suferinţa lui lisus pentru păcatele tuturor oamenilor sau 

refuzul lui Bodhisattva de a se elibera pe sine şi asumarea 
responsabilităţii de a-i elibera pe ceilalți de suferință. 

Ceea ce mă aduce la problema legăturii între efortul 
interior şi activismul din lumea exterioară. Care e cea mai 
bună strategie pentru a reuşi o schimbare reală a situaţiei 
externe? Am menţionat deja yoghinii care se pare că ajută la 
rezolvarea problemelor lumii fără să-şi părăsească peştera. 
Cu ani în urmă, Ram Dass şi Daniel Ellsberg au avut o 
discuţie fascinantă pe acest subiect la conferința anuală a 
Asociaţiei de Psihologie Transpersonală de la Asilomar, 
California. După ce a fost implicat în practici spirituale 
sistematice şi a avut puternice experienţe transpersonale, în 
cele din urmă Ram Dass a ajuns la concluzia că singurul 
lucru important pe care putem să-l facem este efortul interior 
sistematic care duce la transformarea psiho-spirituală 
profundă. Dacă toți am face asta, lumea s-ar schimba şi 
am evita o serie de activităţi greşite care nu fac decât să 
înrăutăţească situaţia. 

Daniel Ellsberg, activist şi pacifist care a expus 
planurile secrete ale cercurilor militare americane publicând 
documentele Pentagonului, credea altceva. La început, 
era convins că singurul lucru care putea schimba lumea 
e activitatea externă făcută cu hotărâre - protestul politic, 
demonstraţia, boicotul şi alte asemenea strategii. Credea că 
faptul că participa la demonstraţii şi ajungea în închisoare, 
ca apoi să ajungă pe prima pagină a ziarelor, era cea mai 
eficientă activitate revoluţionară şi cel mai bun lucru pentru 
a cataliza schimbarea pozitivă. 


Prin urmare, au început discuţia de pe poziţii diametral 
opuse, dar, pe măsură ce au mers în profunzime, au început 

din ce în ce mai mult să vadă lucrurile şi din perspectiva 
celuilalt. Ram Dass a admis că, după ce scăpăm de 
prejudecăţi și ne clarificăm poziţia prin efortul interior, e 
important să mergem și să aplicăm descoperirile făcute în 
realitate. Azi, îşi dedică majoritatea timpului şi energiei 
pentru dezvoltarea multor proiecte importante, printre care 
şi cele de mediu. 


La fel, Daniel Ellsberg şi-a dat seama că e important ca 
activiştii să încerce să se descopere pentru ca acţiunile lor 
să fie pe deplin conştiente, corect orientate, să folosească 
mijloacele potrivite şi să se elibereze de proiecția propriilor 
lor porniri inconştiente nerezolvate. 


RussELL: Există posibilitatea ca o persoană care se 
analizează să aibă un efect direct asupra conştiinţei 
altora. Ştiu din proprie experienţă că, atunci când meditez 
împreună cu un grup de oameni în aceeaşi cameră, se 
întâmplă ceva - calitatea meditaţiei este mai profundă. Simt 
acest lucru, deşi nu-l pot explica decât poate ca o influenţă 
directă, reciprocă a celor ce meditează. 


Există dovezi că acest efect depăşeşte spaţiul camerei 
de meditaţie. Cercetătorii care au analizat efectele 
Meditaţiei transcendentale au descoperit că grupuri mari de 
oameni care meditau împreună aveau o puternică influență 
asupra celor care trăiau în aceeași zonă. Au luat echipe 
de 5.000 de oameni dintr-un anumit oraş şi i-au pus să 
mediteze împreună timp de mai multe săptămâni. Apoi au 
analizat diferite statistici sociale referitoare la respectivul 
oraş pe perioada experimentului şi au constatat că rata 
criminalităţii, a accidentelor şi a internărilor scăzuse. Ştiu că 

pare uimitor, dar nu cred că au măsluit rezultatele. Criticii 
s-au uitat pe rezultate şi au arătat că anumiţi parametri 
nu fuseseră respectaţi, prin urmare s-a decis repetarea 
experimentelor, dar rezultatele au rămas neschimbate. E cu 
adevărat fascinant. 


LASZLO: E foarte posibil să existe o legătură interioară- 
exterioară. Am văzut astfel de experimente la Milano, în 
Italia. Voluntarilor li se puseseră electrozi pe cap pentru a li 
se monitoriza activitatea nervoasă. Se pare că atunci când 
subiecţii intră în starea de meditaţie, cele două emisfere ale 
creierului se sincronizează, iar undele pe care le emit se 
armonizează. 


Acelaşi lucru se pare că se petrece şi atunci când 
oamenii meditează în grup. Undele emise de creierul 
tuturor, sau aproape tuturor subiecţilor, se sincronizează. 
Tot grupul are acelaşi model mental, deşi nu există contact 
fizic între membrii acestuia. Am văzut cazuri în care, după 
cinci, şase minute, sincronizarea între 12 dintre membri era 
de aproape 98%. 


Sincronicități şi legături ciudate 


GROF: Ceea ce mă fascinează e domeniul pur psihologic - 
în sincronicitate, nu în sincronizare. În exerciţiile de respi- 
rație, de foarte multe ori participanţii împărtăşesc aceleaşi 
experienţe sau au experienţe care sunt perfect complemen- 
tare, deşi nu există contact între ei prin canalele conven- 
ționale. S-a întâmplat ca oamenii să trăiască experienţele 

celorlalți şi să deseneze diagrame spirituale identice după 
şedinţe. 


RUSSELL: Nu cred că aceste sincronicități se întâmplă 
pur şi simplu din întâmplare. Am observat că acestea 
au loc mai des atunci când sunt într-o stare limpede de 
conştiinţă, de exemplu mai ales după o stare de meditaţie. E 
ca şi cum întregul Cosmos e de partea mea. Totul e perfect 
- mult mai bine decât aș fi putut gândi sau anticipa. Pe de 
altă parte, atunci când sunt stresat, obosit, sau într-o stare 
mentală tensionată sau de agitație, nu se produce starea de 
sincronizare. Deci se pare că aceste legături sunt reflecții ale 
propriei mele stări de conştiinţă. Concluzia e că pot exercita 
un anumit grad de control asupra momentelor când se produc 
aceste stări având grijă de starea mea mentală de bine. 


Înțelegerea acestor legături este dificilă în paradigma de 
care vorbim. Cu toate acestea, am avut destule experiențe 
pentru a mă convinge că acest fenomen există şi că, prin 
urmare, paradigma de față poate fi greşită. 


LASZLO: Ce trebuie să ştim e că, pe de-o parte, aceste 
efecte şi experiențe sincrone se petrec, iar pe de alta, că ele 
au loc în mod independent de orice altă relaţie clasică între 
cauză și efect. Cu toate acestea, mă întreb dacă nu există 
totuşi vreo legătură între ele. Dacă nu ne dăm seama de 
existenţa ei, e pentru că o căutăm în mod greşit în paradigma 
veche. Poate ar trebuie să o căutăm în indivizi, ca parte a 
unei totalități mai extinse. Această totalitate e cea care este 
supusă transformării, iar indivizii bâjbâie pentru a înțelege 
ce li se întâmplă lor, comunităţii şi culturii în care trăiesc. 
Atâta vreme cât vom căuta explicaţia în mintea indivizilor, 

vom obţine aceste rezultate paradoxale şi cu iz ezoteric, iar 
în tot acest timp răspunsul se va afla la nivelul totalităţii. 


Dar e important de clarificat despre ce sincronicităţi 
şi legături - sau coincidenţe vorbim: despre cele legate 
de mintea oamenilor, sau despre cele legate de minte şi 
materie? 


GROF: Există două tipuri de coincidențe neobişnuite care 
mă interesează. Prima se referă la acumularea de evenimente 
sau combinarea acestora. Acest tip a fost descris de omul de 
ştiinţă austriac Kammerer, reprezentat în cartea lui Arthur 
Koestler, Cazul broaştei râioase cu marsupiu. Kammerer 
era fascinat de fenomenul sincronicităţii. De exemplu, 
într-o zi, a avut acelaşi număr pe biletul de tramvai şi pe 
biletul pentru piesa de teatru pe care urma s-o vadă în acea 
seară. Mai mult, acelaşi număr îi fusese dat de o cunoştinţă 
căruia îi ceruse numărul de telefon. 


C. G. Jung a citat observaţiile lui Kammerer în articolul 
său despre „Sincronicitatea ca principiu unificator acauzal” 
şi s-a referit la o poveste şi mai uimitoare despre un anume 
domn Deschamps şi o budincă de prune. Prima dată, 
domnul Deschamps primise această budincă drept cadou 
de aniversare de la prietenul său, domul de Fontgibu. 
A doua întâlnire cu aceeaşi budincă a avut loc mulţi ani 
mai târziu, la un restaurant parizian. Când a comandat-o, 
a aflat că ultima porţie tocmai fusese luată de domnul de 
Fontgibu, cel care îi făcuse cadoul, care se afla în altă parte 
a aceluiaşi restaurant. Acesta se afla în trecere prin Paris şi, 
„din întâmplare”, se afla în acelaşi restaurant. 


80 


Revoluția conștiinței » Un dialog translatlantic 


Mulţi ani mai târziu, domnul Deschamps s-a întâlnit a 
treia oară cu aceeaşi budincă atunci când aceasta i-a fost 
servită la o petrecere. S-a gândit atunci că nu lipsea decât 
prietenul său. Deodată, s-a auzit soneria şi a intrat domnul 
de Fontgibu, care părea foarte confuz, spunând că se afla 
acolo doar pentru că i se dăduse o adresă greșită. Îmi este 
foarte greu să cred că astfel de coincidențe extraordinare 
sunt doar întâmplări fericite - inexplicabile din punct de 
vedere astronomic. Am tendința să cred că ele sunt opera 
unui zeu glumeţ de undeva din cosmos care scrie scenariul 
realității. 

Al doilea caz de coincidenţă e şi mai interesant pentru 
că e format dintr-o experiență intrapsihică şi un eveniment 
din realitatea consensuală, din lumea materială. E celebru 
exemplul lui Jung cu cărăbuşul care se lovea de fereastra 
biroului lui chiar în momentul în care el analiza visul 
unui pacient în care apărea un scarabeu egiptean. Joseph 
Campbell a dat un exemplu similar. Evenimentul s-a 
întâmplat în timp ce lucra la cartea sa, Puterea animalelor. 
Pe vremea aceea locuia în Manhattan, la etajul 14 al unui 
zgârie-nori. Biroul său avea două ferestre, una spre Strada 
Şase, cealaltă spre râul Hudson. Cum priveliştea dinspre 
stradă nu era interesantă, nu deschidea niciodată ferestrele. 
În timp ce scria partea despre mitologia boşimanilor 
Kalahari din Africa, în care un personaj important e 
călugărița, era înconjurat de articole şi imagini legate de 
personajul său. Deodată, a simţit impulsul de a deschide 
ferestrele pe care le ţinea închise de obicei şi, spre mirarea 
lui, a descoperit o călugăriță care se cățăra pe zid, la etajul 
paisprezece. Care e probabilitatea ca un asemenea lucru să 
fie o întâmplare? 

Coincidenţele sunt mai frecvente în cazul persoanelor 
care sunt supuse unor schimbări psihologice profunde legate 
de moartea eului şi renaştere. Această experienţă presupune 
multe schimbări în sistemul de valori şi în strategia 
generală de viață. Oamenii trăiesc prezentul, sunt mult mai 
plini de dorinţa de viaţă şi încetează să mai urmărească 
nişte scopuri rigide. Viaţa lor nu mai este asemeni unui 
meci de lupte sau de box şi devine un fel de luptă de arte 
marţiale. O metaforă şi mai potrivită ar fi surfingul. Atunci 
când faci surfing, trebuie să te laşi în voia valului, nu-ţi mai 
poţi impune voinţa. Prin urmare, în loc să-şi direcţioneze 
acțiunile spre un scop anume, spre anihilarea duşmanilor şi 
trecerea obstacolelor, aceşti oameni simt direcţia în care li 
se îndreaptă energia şi cum se pot adapta mai bine situaţiei. 
Pur şi simplu se lasă în voia evenimentelor. Acest lucru 
seamănă cu doctrina taoistă wu wei, pacea creativă sau a 
face prin a exista. 


Viaţa e din ce în ce mai lipsită de efort şi, în mod ciudat, 
mai creativă, mai productivă şi mai plină de recompense. 
Aici îşi încep rolul coincidenţele, care facilitează şi susțin 
acţiunile într-un mod neașteptat. Tot ce facem nu ne serveşte 
doar nouă, ci unei întregi comunități. Există un sentiment 
de comuniune şi o nevoie de a ajuta, de a coopera, de a 
te afla în sinergie cu alţii. Diferenţele sunt considerate 
elemente pozitive, toleranța creşte, există un sentiment al 
apartenenţei la o familie umană, la natură, la cosmos. Cresc 
deopotrivă sensibilitatea și conştiinţa existenţei unui sistem 
ecologic. 


LASZLO: Când evenimente aparent diferite din propria 
noastră minte sau din mintea oamenilor pe care îi ştim se 

întâmplă în acelaşi timp, putem să încercăm să ne explicăm 
aceste fenomene folosind amintirea asociativă. Dar când un 
eveniment care are loc în mintea cuiva intră într-o relaţie de 
sincronie cu un eveniment care are lor în afara craniului, în 
lumea fizică, avem de-a face cu un lucru total diferit, care 
necesită un alt cadru pentru explicitare. Aici e momentul 
în care provocarea devine interesantă pentru cercetarea 
modernă în domeniul puterii minții şi al conştiinţei. 

Implicații personale 


Schimbarea valorilor 


LASZLO: leri am spus că suntem fără îndoială martorii 
unei crize la nivel mondial, dar şi că există semne ale 
unei transformări a conştiinţei care anunţă posibilitatea 
ca această criză să fie depăşită. Se petrec schimbări atât la 
nivelul „obiectiv”, exterior nouă, cât și în lumea „subiectivă 
din noi. În cea de-a doua, valorile joacă un rol important. 
Care e natura şi direcţia către care se îndreaptă schimbarea 
de valori din societate? Aceasta e o problemă crucială, o 
problemă care ne priveşte din punct de vedere individual şi 
colectiv. 


RUSSELL: Eu interpretez prezenta schimbare de valori ca pe 
o relaxare a implicării eului. Valorile sunt tot ce avem mai de 
preţ, tot ceea ce contează în viaţă. În societăţile occidentale, 
multe dintre valori au un element de egoism şi de preocupare 
pentru propria persoană ascuns dincolo de aparenţă. Ce cred 
ceilalți despre mine? Am tot ce-mi trebuie? Sunt în siguranță? 
Am banii, lucrurile şi experienţele care să mă facă fericit? 
Sunt destul de stăpân pe lumea care mă înconjoară? Acestea 
sunt lucrurile pe care le considerăm importante, valoroase, 
care ne influenţează comportamentul. 

Pe măsură ce egoismul îşi pierde din valoare, ca 
rezultat al unei schimbări spirituale profunde de care vorbea 
Stan ieri, sau pe măsură ce ne maturizăm şi ne facem mai 
înţelepţi, scara de valori se schimbă. Atunci dezvoltăm 
capacitatea de a ne preocupa mai mult de cei din jur, de alte 
fiinţe, de mediul înconjurător. În momentul în din ce în ce 
mai mulți oameni vor accesa un nivel mai profund al eului 
propriu, cel ce nu-şi defineşte identitatea prin conectarea la 
lumea materială, vom vedea o reală schimbare a valorilor 
sociale. 


LASZLO: Întrebarea este dacă aceste schimbări ale valorilor 
indivizilor sunt destul de puternice pentru a schimba 
instituțiile şi modelele noastre comportamentale. Pentru 
că, atunci când intri într-un rol social sau profesional, te 
comporți conform aşteptărilor celorlalți. Numai când, pe 
neașteptate, ai o experienţă care te transformă şi-ţi schimbă 
perspectiva asupra lucrurilor poți vorbi despre o revoluţie a 
conştiinţei. Sau revii la vechiul comportament? Mă întreb 
dacă majoritatea oamenilor se schimbă cu adevărat şi 
acţionează diferit. 


GROF: Am văzut în decursul anilor persoane care s-au 
schimbat radical, nu numai în interior, ci şi într-un fel care 
a avut un impact dramatic asupra vieţii lor sociale. În multe 
cazuri, ei nu şi-au schimbat locul de muncă sau modul de 
viață. Când eşti doctor, avocat sau profesor, poţi continua, 
dar cu o conştiinţă schimbată. Există, totuşi, şi meserii 
incompatibile cu noul mod de a vedea realitatea. 


Spre exemplu, un prieten de-al meu care e fizician a 
scris o dizertație asupra influențelor câmpului geometric 

asupra traiectoriei rachetelor. Dizertaţia lui a fost considerată 
strict secretă şi i s-a oferit o slujbă la Pentagon. Mi-a spus 
că, într-o zi, lucrau la un proiect - cum să distribuie mai 
bine elementele rachetelor cu focalizare multiplă pentru 
a distruge o arie de 100 mile pătrate. Pe când lucrau la 
partea matematică a proiectului, a realizat brusc faptul că 
problema era departe de a fi abstractă. 


Nu mai vorbeau despre 10 mile pătrate la pătrat, ci 
despre vieţi omeneşti, despre mame, copii, familii, şcoli, 
spitale... A avut într-o clipă viziunea consecinţelor muncii 
sale. S-a ridicat ca în transă şi a ieşit. Nu s-a mai întors 
niciodată. A început să fie interesat de spiritualitate şi a 
devenit tămăduitor. 


LASZLO: Şi eu am un exemplu de experienţă revelatorie 
care a schimbat vieţi. Acum ceva timp am întâlnit pe cineva 
care e renumit în Germania. În tinereţe fusese măcelar și 
avusese legături cu sediul armatei SUA din Germania 
ocupată. Livrase cârnaţi popotelor armatei şi devenise 
destul de înstărit pe vremea aceea. Apoi, îşi construise o 
companie de procesare a cămii specializată în diverse 
sortimente de cârnaţi. Devenise bogat, avea abatoare şi mii 
de angajaţi. 

Într-o zi, era într-o vacanţă de două săptămâni în Sahara 
şi trăia o viaţă austeră de beduin. Brusc, a realizat că tot ce 
făcuse până atunci era îngrozitor atât pentru animale, cât şi 
pentru oameni. Îşi irosise viaţa; n-ar fi trebuit să fie măcelar. 
La întoarcerea acasă a vândut afacerea și a pus bazele unei 
fundaţii ecologice. „Iluminarea” survenise probabil din 
cauza unei stări de conştiinţă declanșată de viaţa în deșert. 

Acest lucru se poate întâmpla la nivel individual, dar 
pentru ca acelaşi lucru să se petreacă la nivel social e nevoie 
de multe schimbări individuale. Prin ce fel de experienţe ar 
trebui să treacă masele de oameni ca să-şi schimbe viaţa? 
Este acest lucru posibil? Putem face oare ceva pentru a 
facilita producerea acestei schimbări? 


GROF: Avem la dispoziţie o panoplie de metode, vechi 
şi moderne, care pot determina această schimbare iar 
interesul arătat pentru noua abordare este în creştere. Există 
multe momente când aceste transformări pot avea loc în 
mod spontan. Ken Ring descria pe un membru al Mafiei 
care fusese transformat radical de o experiență de moarte 
aparentă. Ken vorbeşte despre „Experienţe omega”, legate 
de conceptul lui Teilhard de Chardin care se referă la punctul 
omega către care se îndreaptă omenirea. El include aici, 
pe lângă experienţele de moarte aparentă, stările mistice 
spontane, experienţele psihedelice, experienţele de răpire 
de către extratereştri şi crizele psihospirituale spontane sau 
„urgenţele spirituale”, cum ar fi trezirea Kundalini. 


RUSSELL: Pentru a ilustra transformările care afectează 
un mare număr de oameni, am un exemplu bun din cultura 
noastră: consumul de carne. Acum 20 ani era neobişnuit, 
sau chiar ciudat, să fii vegetarian. Azi e un lucru obişnuit şi 
multe restaurante au meniu vegetarian. Această schimbare 
are la bază mai multe elemente. Unii oameni au devenit 
vegetarieni din motive de sănătate, alții din grija pentru 
costurile de mediu ale producţiei cărnii, unii din dezgust 
pentru modul cum suntcrescute animalele, alţii pur şi simplu 
din convingerea că nu trebuie să mănânce nimic ce nu sunt 

pregătiți să omoare ei înşişi. Rezultatul a fost o reducere 
constantă a consumului de carne - nu vegetarianism total, ci 
o tendinţă către o dietă mai echilibrată. Această schimbare 
a valorilor e determinată de faptul că oamenii au început să 
înţeleagă şi să se gândească mai profund la soarta lumii. 


GRor: Ervin, te-ai întrebat cum putem determina 
schimbarea într-un număr cât mai mare de oameni. Într-o 
anumită măsură, acest lucru se întâmplă deja în diverse 
moduri. Există o mare varietate de experienţe care pot 
facilita transformarea şi evoluţia conştiinţei. Vă spuneam 
de experienţele Omega ale lui Ken Ring care au un profund 
impact asupra structurii personalităţii, a perspectivei asupra 
lumii, a ierarhiei valorilor şi a strategiei de viaţă. Ele pot 
fi asociate cu imagini ale drumului care ne va conducere 
la pieire. Uneori experienţele includ viziuni ale dezastrelor 
sociale şi naturale şi ale catastrofelor care ne așteaptă, dacă 
nu ne vom schimba. 


Rezultatul acestor experiențe Omega este un sentiment 
de cetăţenie planetară, de conştiinţă ecologică şi o spiritu- 
alitate universală care cuprinde natura ca un tot şi care în- 
locuieşte intoleranţa şi împărţirea în secte a religiei actuale. 
Simt că e important pentru viitorul nostru să aducem la cu- 
noștinţa maselor cunoştinţele despre „tehnologiile sacrului” 
prin mijloacele mass-media şi să creăm sisteme de susține- 
re pentru cei care au experienţe spontane de transformare. 


LASZLO: Nu pot să nu revin la întrebarea care mă 
fascinează: de unde vin aceste experienţe extraordinare? Se 
petrec ele în interiorul indivizilor, în interiorul umanităţii ca 

un tot, ori tot acest val de experienţe la care suntem martori 
azi e determinat de ceva ce se află dincolo de umanitate? 


GROF: În experienţele spirituale, avem adesea sentimentul 
că suntem conectaţi la o sursă transindividuală - o putere 
sau o inteligență superioară care poate lua forma unei fiinţe 
arhetipale sau care poate transcende toate formele. În cazul 
din urmă, aceasta e percepută ca o Conştiinţă Cosmică, 
Mintea Universală, Tao, sau orice altă denumire am vrea 
să folosim pentru forma divină. În experienţele farfuriilor 
zburătoare, sursa pare a fi inteligența extraterestră, fiinţe 
din alte părți ale universului. 


Rămâne, totuşi, întrebarea ce e intrapsihic şi ce e exte- 
rior. Dintr-o perspectivă transpersonală mai cuprinzătoare, 
tot ceea ce e perceput ca divin e de fapt un aspect mai ele- 
vat al propriului nostru eu, iar experiențele extraterestre vin 
probabil din subconştientul colectiv. Ca în conceptul hin- 
dus al lui Atman-Brahman, psihicul individual pare să fie 
proporțional în cele din urmă cu tot ce există. 


RUSSELL: Mă întreb uneori cât de mult contează ce vine 
din noi înşine şi cât ce vine din exterior. Într-adevăr, s-ar 
putea ca distincţia dintre „de acolo” şi „de aici” să fie doar 
o iluzie. Ceea ce e important e faptul că experienţa este va- 
loroasă în sine. Experiențele spirituale sunt aproape întot- 
deauna puternice şi emoţionante, şi, în multe cazuri, deter- 
mină schimbări pozitive majore în existenţa indivizilor. 


GROF: Ce putem spune este că aceste experiențe par să vină 
dintr-o sursă de dincolo de ceea ce oamenii consideră a fi 
identitatea lor personală, dincolo de „eul închis în capsula 

corpului”. lar aceste experienţe au, pe rând, potenţialul şi 
capacitatea de a extinde radical conceptul limitat al eului 
dincolo de graniţele obişnuite. 


LASZLO: Poate dihotomia între ce reprezintă eul şi ceea ce 
e în afara acestuia nu e cea mai bună prezentare a problemei. 
Poate că eul este parte din ceea ce e dincolo de el. 


GROF: Acesta e, bineînțeles, principiul de bază al multor 
sisteme ezoterice - ființa umană e un microsistem care imită 
macrosistemul, un microsistem care are acces la informaţia 
despre întreg. Tot ce e deasupra se repetă dedesubt. Tot 
ceea ce este în afară e şi înăuntru. Acelaşi principiu există 
în vechiul concept jainist al jivas, în Budismul Hwa Yen 
sau Avatamska, în Tantra, în Kabala şi în tradiţia hermetică. 
În timpurile noastre, apare o idee similară în monadologia 
lui Leibniz, în modelul holografic al universului, în 
gândirea proceselor lui Whitehead şi în propriul nostru 
sistem conceptual. Toate aceste modele, vechi şi noi, oferă 
o alternativă radicală la o dihotomie strictă şi rigidă între 
interior şi exterior, între individ şi cosmos. 


LASZLO: Da. După mine, ființa umană este parte integrantă 
din lumea înconjurătoare. Acest lucru e nou pentru Vest. 
Descoperirea valorii individului a fost o descoperire 
europeană a renaşterii. Individualitatea persoanei a devenit 
o valoare unică, diferită de orice altă ființă sau lucru. 


In cultura actuală, încă ne mai gândim la individ ca la 
o entitate ce a atins o stare de dezvoltare superioară colec- 
tivității. 

Totuşi, în ultima vreme, recunoaştem că individul nu 
e complet separat, ci e parte dintr-o unitate mai largă de 
oameni şi de sisteme ecologice. Dar această descoperire 
aduce şi teama că individul nu e decât o parte componentă 
a mecanismului, un neuron în creierul global. 


RUSSELL: Creşterea ponderii individualității nu este 
neapărat un lucru negativ, ci o parte importantă a dezvoltării 
noastre fără de care societatea nu ar fi unde este acum. Ceea 
ce e important acum este să creăm un echilibru între acest 
sentiment al individualităţii şi realizarea că suntem parte 
integrantă a acestui tot. Ar trebui să fim mai cooperanți şi 
mai coerenţi, mai conştienţi de paşii făcuţi în evoluţie. 

În loc să ne negăm individualitatea, ar trebui să 
contribuim la dezvoltarea ei. În societatea noastră eul e, 
în multe privinţe, destul de limitat. Pentru mulţi dintre 
noi identitatea e dată de proprietăţile pe care le posedăm, 
de ceea ce facem, de părerile altora, de statutul social, 
de rolurile pe care le jucăm în viaţă, de meseria pe care 
o avem, de credinţele noastre, chiar şi de maşina pe care 
o conducem. Această abordare are un mare defect. Un 
sentiment al identităţii care derivă din ceea ce am şi ceea 
ce fac este foarte fragil. Dacă lucrurile care ne determină 
identitatea se schimbă, s-ar putea să fim în pericol. S-ar 
putea să ne trezim făcând şi spunând lucruri nu pentru că 
sunt cele mai potrivite, ci pentru că sentimentul nostru de 
identitate are nevoie de sprijin. 


In mod paradoxal, acest lucru conduce la suprimarea 
adevăratei identități. Ne suprimăm eul pentru a ne conforma 
normelor sociale şi primim recunoaşterea şi aprobarea care 

ne fac să ne simţim bine. În loc să fie sinceri cu ei înşişi, 
mult prea adesea oamenii îşi construiesc o imagine falsă, 
rezultatul fiind un comportament fals, din care lipseşte 
discernământul. 


LASZLO: Sunt pe deplin de acord. Problema aici e indivi- 
dualitatea luată izolat, separată de societate şi de natură. 


RUSSELL: Acea individualitate oarbă e problema. Trebuie 
să găsim modalităţi de a-i ajuta pe oameni să devină mai 
liberi, să-şi dezvolte gândirea independentă, să intre în 
contact direct cu înţelepciunea profundă care se ascunde în 
ei înşişi şi să o aplice în viaţa de zi cu zi. 

Această individualitate mai evoluată nu e incompatibilă 
cu posibilitatea de a fi un membru mai implicat în viaţa 
societăţii. De fapt, ea potențează cooperarea. Dacă depăşim 
stadiul de artificialitate a eului, putem fi siguri că am 
eliminat o parte din egoismul care stă în calea sentimentului 
de compasiune adevărată. Vom fi mai pregătiți să vedem şi 
să simţim nevoile celorlalți. 


GROF: Perspectiva dominantă a societății industriale 
vestice nu ajută nici individul, nici colectivitatea. Crezul 
ei major e înşelăciunea. Promovează un mod de a fi şi o 
strategie de viață care sunt în cele din urmă ineficiente, 
distructive şi dezamăgitoare, care ne fac să credem că e de 
ajuns să câştigăm competiţia pentru bani, proprietăţi, poziţie 
socială, putere sau faimă ca să fim fericiţi. Dar acest lucru, 
aşa cum am văzut în discuţia anterioară, e fals. Civilizaţia 
vestică trăieşte în iluzie, iar cei ce urmează această strategie 
aleargă după un miraj. Fie că ne atingem sau nu scopurile, 

strategia e falimentară şi incapabilă să aducă satisfacţie şi 
împlinire. 

Ken Wilber prezintă un concept interesant în cartea 
sa Proiectul Atman. El a analizat și a descris consecinţele 
specifice ale conceptului de bază al filosofiei perene care 
afirmă că natura noastră e de origine divină şi că, în cele 
din urmă, suntem aidoma principiului cosmic creativ. 


Deşi procesul de creaţie ne separă şi ne îndepărtează de 
identitatea noastră divină, nu ne-am pierdut niciodată con- 
vingerea că această legătură există. Forța cea mai profundă 
care ne motivează în toate etapele dezvoltării noastre e do- 
rinţa de a ne întoarce la experienţa divinității noastre. Acest 
lucru e imposibil, fără îndoială, atâta vreme cât vom crede 
că suntem euri-corp care operează în lumea materială. Pen- 
tru a ne împlini, ar trebui să avem şi să devenim totul. 


LASZLO: Ai putea să dezvolți un pic subiectul, Stan? 


GROF: Povestea lui Alexandru cel Mare ilustrează foarte 
bine această idee. Alexandru a fost un individ ale cărui re- 
alizări sunt fără îndoială greu de egalat pentru un muritor. 
A ajuns foarte departe pe calea realizării statutului divin în 
lumea materială și a fost numit Alexandru cel Sfânt. Poves- 
tea e următoarea: după un număr de victorii militare prin care 
a cucerit teritorii vaste între Macedonia în care se născuse 
şi India, Alexandru a ajuns în India în cele din urmă. Aco- 
lo, a auzit despre un yoghin care avea puteri deosebite, sau 
siddhis, printre care şi capabilitatea de a prezice viitorul. 


Alexandru a decis să-i facă o vizită yoghinului pentru 
a-l întreba despre propriul destin. Când a ajuns la peștera 

yoghinului, înțeleptul era cufundat în meditaţia sa obişnu- 
ită. Alexandru i-a întrerupt meditaţia, nerăbdător să-și afle 
viitorul, şi l-a întrebat dacă avea într-adevăr acele puteri. 
Yoghinul a încuviinţat şi s-a întors la meditaţia sa. Alexandru 
l-a întrerupt din nou cu o altă întrebare: „Poţi să-mi spui 
dacă voi avea succes în cucerirea Indiei?” Yoghinul a medi- 
tat un timp şi apoi şi-a deschis ochii încet. S-a uitat la Ale- 
xandru lung și cu blândeţe şi a spus cu milă: „În cele din 
urmă, o să ai nevoie doar de şase picioare de pământ”. 


Ar fi greu să găseşti un exemplu mai grăitor de dilemă 
umană - efortul nostru disperat de a atinge divinitatea prin 
mijloace materiale şi cu limitele impuse de corporalitatea 
noastră. 


Singura cale de a ne atinge potenţialul ca ființe divine 
este prin experienţa interioară. Pentru aceasta e nevoie ca 
vechiul nostru eu, identitatea noastră ca „un eu închis într- 
un corp” să moară. Din cauza faptului că ne e teamă să nu 
fim anihilați şi din cauza încrâncenării cu care ne agățăm 
de propria identitate, ne îndreptăm către înlocuitorii şi 
surogatele prezentate de Atman. Ele se schimbă pe măsură 
ce îmbătrânim şi sunt întotdeauna specifice pentru o 
anumită perioadă. 


Pentru foetus şi pentru nou-născut, înlocuitorul este 
experienţa fericită în pântecul mamei sau la sânul acesteia, 
pentru copilul mic, satisfacerea nevoii de securitate şi a 
celorlalte nevoi de bază. La vremea maturității, proiectul 
lui Atman devine din ce în ce mai complex. Spectrul 
înlocuitorilor se lărgeşte, incluzând, pe lângă hrană şi sex, 
bani, faimă, putere, aparenţă, cunoştinţe, şi multe altele. În 
acelaşitimp,simţim profund că suntem identici cu principiul 

creativ şi cu totalitatea creaţiei. Din acest motiv, orice fel de 
înlocuitori sunt inutili. Soluţia supremă pentru satisfacerea 
setei de divinitate este oferită de lumea interioară, nu de 
urmărirea laică a scopurilor. Doar experiența pe care 
ne-o oferă o stare de conştiinţă neobişnuită poate să ne 
îndeplinească nevoile cele mai profunde. 


Despre scopuri în viață 


LASZLO: Să trecem acum la o problemă mai lumească, dar 
nu mai puțin importantă. Lumea actuală îşi pierde din ce 
în ce mai mult sensul. Mulţi oameni nu mai ştiu ce este cu 
adevărat important în viață. Poate că am putea face puțină 
lumină şi aici. | 

Am să încep prin a întreba ce este important în ceea 
ce facem noi acum - în dialogul nostru. Pentru mine, cheia 
fiecărui dialog, dincolo de tehnicile prin care se induce 
starea de spirit potrivită, este să te asiguri că toată lumea 
ştie despre ce se vorbeşte. Trebuie să înțeleagă că subiectul 
este important de discutat - că se discută ceva ce nu e clar şi 
că acest ceva trebuie înțeles. 


Trebuie să realizeze că e mai important să înțeleagă 
punctul de vedere al celorlalți decât să-şi susțină propriul 
punct de vedere. Dacă pot să treacă dincolo de propriul eu 
şi să înțeleagă că dialogul trebuie să ducă la realizarea unui 
anumit scop, vor fi mai deschişi, mai dornici să renunţe la 
micile probleme, de genul „cine are dreptate?” Dialogul ar 
trebui să se centreze pe problemă. 

RUSSELL: Acelaşi principiu se poate aplica şi în viață. Ce 
este cu adevărat important în viața mea? Însăşi întrebarea 
„Ce-mi doresc într-adevăr?” poate constitui un exercițiu 
profund. Primele răspunsuri care ne vin în minte sunt 
adesea rezultatul experienței şi condiţionării sociale, sau 
pot fi condiţionate de ceea ce considerăm posibil. În cazul 
în care continuă să-și pună aceeaşi întrebare, mergând de 
fiecare dată un pic mai în profunzime, vrând să ştie „De ce 
vreau acel lucru?”, majoritatea oamenilor ajung la o 
concluzie identică. Toţi ne dorim să ne simţim mai bine, 
mai împăcați, mai liberi de suferință. Credem că ne dorim 
lucruri exterioare - bani, promovare, relații mai bune, o 
vacanţă - dar toate acestea sunt mijloace folosite pentru 
atingerea unui alt scop. În cele din urmă, toți căutăm să ne 
îmbunătăţim starea conştiinţei. Asta nu înseamnă că trebuie 
să renunțăm la muncă pentru a ne căuta pacea interioară. 
Dar e important să fim conştienţi că munca şi banii nu sunt 
scopuri în sine, ci doar mijloace pentru realizarea unui scop 
spiritual mult mai profund. 


LASZLO: Există grade de semnificaţie în tipul de muncă 
pe care o facem. Nivelul cel mai de jos este acela în care 
persoana munceşte pentru bani - fără a da importanță 
muncii în sine. Evident că există munci care nu au un sens 
intrinsec. Atunci când rămâi fără serviciu, eşti gata să le 
accepți şi pe acestea, dar speranţa este ca în viitor ele să fie 
înlocuite de maşini, astfel încât oamenii să nu facă decât 
acele meserii pline de sens. 


La al doilea nivel, există meseriile pe care le facem din 
plăcere şi interes, ca pe un fel de hobby. Este minunat când 
poţi să câştigi bani dintr-un hobby. Acesta pare a fi cazul 

ideal, însă nu este nivelul cel mai înalt, pentru că această 
muncă este de fapt un fel de distracţie. 


La nivelul următor omul se întreabă dacă munca pe 
care o face e cu adevărat semnificativă. Serveşte ea vreunui 
scop? Duce ea la împlinirea personală? Sunt fericiţi cei 
care pot afla răspunsul la această întrebare sau pot găsi acel 
tip de activitate care să fie distractivă şi să ducă în acelaşi 
timp la împlinirea unui scop. Bineînţeles că uneori e foarte 
dificil să atingi aceste scopuri înalte, iar împlinirea nu se 
poate face decât cu foarte mari sacrificii. Să-i luăm de 
exemplu pe martiri - nu cred că se sacrifică gratuit, dacă 
nu sunt convinşi de importanţa scopului pe care-l urmăresc. 
Sau să-i luăm pe marii artişti care locuiesc în mansarde şi 
se sacrifică doar pentru a se împlini prin artă. Nivelul la 
care ajunge fiecare depinde de gradul de ambiţie. Toţi ar 
trebui să trecem de primul nivel, oricât de delăsători am 
fi. În cazul în care muncești doar pentru bani, odată munca 
terminată, intervine uitarea. Închizi uşa biroului sau a 
magazinului şi începi să te gândeşti cum poți cheltui banii 
pe care i-ai câştigat. 

Cel mai bine e să combini viaţa privată şi activitatea 
socială într-un fel care să fie atât distractiv, cât şi 
semnificativ. Abia atunci poţi să împaci şi trupul şi sufletul. 
Este important să îndrăzneşti să-ţi urmezi chemarea şi să 
încerci să realizezi ce-ţi doreşti în viaţă. 

Bineînţeles că există un element care e prezent în 
viața majorităţii oamenilor, în special a celor din lumea 
occidentală, şi acesta este scepticismul cu privire la 
posibilitatea de a ajuta societatea şi de a trăi în armonie 
cu natura. Adică părerea că toată această discuţie despre 

scopuri şi înțelesuri este doar o iluzie - oamenii de fapt 
muncesc pentru că îşi doresc bani. De la cel ce lucrează 
într-un birou până la preşedintele companiei, toți vor doar 
să-şi câştige existența - şi să se îmbogăţească, dacă pot. 
Acest tip de gândire alungă orice element legat de munca 
semnificativă şi de împlinirile ce trec dincolo de salariul 
lunar. 


RUSSELL: Această idee ne duce spre întrebarea de ce sunt 
oamenii atât de atașați de bani. Banii în sine nu ne fac mai 
fericiţi, grămezile de bancnote verzi, metalul auriu sau 
titlurile bancare nu sunt aducătoare de fericire. Valoarea 
banilor stă în ce putem cumpăra cu ei. Putem cumpăra cu 
ei toate acele lucruri care credem că ne fac mai fericiţi, 
mai protejaţi, mai împăcaţi cu noi înşine. Totul se reduce 
la credinţa că tot ce simțim depinde de ce avem, de ceea 
ce facem sau de tipurile de experienţe care ni se oferă. Cu 
cât avem mai mulţi bani, cu atât vom fi mai fericiţi. Asta 
credem. De fapt, nu prea există nicio legătură între bogăţie 
şi fericire. Cunosc oameni bogaţi care sunt trişti, nesiguri, 
îngrijoraţi; şi am prieteni care sunt săraci, cu slujbe prost 
plătite, potrivit standardelor occidentale, dar care sunt unii 
dintre cei mai fericiţi, mai amabili şi mai iubitori oameni pe 
care i-am cunoscut vreodată. 


LASZLO: Aceşti oameni n-au fost acaparaţi de societatea de 
consum. Toate acele capcane în care eşti atras pentru bani, 
toate acele stimulente îţi spun că, dacă ai bani, poţi cumpăra 
lucruri care îţi vor da confort, statut social şi prestigiu. Cu 
cât vei avea mai multe lucruri, cu atât vei fi mai bun. 

Acum câtva timp, am văzut în India o reclamă pentru 
un produs - cred că era un frigider - care spunea pur şi 
simplu: „Mândria proprietarului, invidia vecinilor”. Dacă 
vei cumpăra acest produs, vei fi mândru, iar vecinul tău va 
fi invidios. Acesta e considerat principalul motiv care să te 
determine să-l cumperi. Acesta e genul de păcăleală care 
spune că eşti o persoană mai bună dacă-ți poți permite să 
cumperi un produs mai scump. Poţi să fii mândru de tine, 
iar vecinii vor muri de invidie. 


RUSSELL: Dacă te uiţi la orice reclamă, vei descoperi 
că mesajul este „cumpăraţi-l şi vă veţi simți mai bine”. 
Sloganul se referă la acea credință că pacea ta interioară 
depinde de ceea ce ai sau faci. Această credinţă e cea care ne 
încătuşează, iar reclamele fac tot posibilul să o întărească. 


GROF: Lucrul care mă fascinează este psihologia pe care o 
foloseşte publicitatea. Toţi ştim cât de mult se exploatează 
conceptele de mândrie, lăcomie şi sexualitate pentru a 
vinde. Aceasta din urmă este transparentă și evidentă, cel 
puţin pentru cei care sunt mai educați şi mai sofisticați, 
familiarizați cu psihanaliza lui Freud, care pot nu numai să- 
şi dea seama când sexul este folosit în mod explicit pentru 
scopuri publicitare, dar pot chiar descifra simbolismul 
sexual mai subtil. În lucrarea ei despre dependenţă și 
spiritualitate, Christina a descoperit că industria reclamelor 
foloseşte din ce în ce mai mult simbolismul spiritual pentru 
a atrage clienţi. Christina are o colecţie extinsă de asemenea 
reclame care găsesc o corespondență directă între diverse 
produse şi aur, pietre preţioase, lumina divină, cerul înstelat, 
curcubee, păuni, vârfuri de munte şi alte simboluri folosite 

în mod curent în diferite tradiţii spirituale. E foarte clar că, 
pentru civilizaţia vestică industrializată, căutarea materială 
şi abundența pieţei sunt surogate pentru spiritualitatea pe 
care am pierdut-o. 


RUSSELL: Ce este important în cazul revoluţiei conștiinței 
despre care vorbim este că oamenii încep să se trezească şi 
să recunoască adevărul ascuns în noi, care spune: „Pot să 
aleg ceea ce simt. Nu vreau să fiu victima circumstanțelor”. 
Oamenii au început să-și descopere curajul de a apăra acest 
adevăr interior. Cu cât facem mai mult acest lucru, cu atât 
le transmitem și altora puterea de a apăra ceea ce simt a fi 
adevărat. Aceasta este trezirea: eliberarea de legăturile care 
ne fixează de lumea materială. 


LASZLO: Dacă mai mulţi oameni s-ar trezi, n-ar mai există 
reclame despre care să vorbim sau cel puţin n-ar mai fi atât 
de multe. E ca un cerc vicios. Oamenii au nevoie de ceva, 
deci se duc şi cumpără acel lucru sau acel serviciu, apoi li se 
spune ce lucru minunat au făcut, ceea ce îi face să continue 
să cumpere, fie că acel lucru le este necesar sau nu. Puterea 
acestui ciclu poate fi întreruptă numai în momentul în care 
oamenii vor realiza că a cumpăra în exces nu le va aduce 
fericirea și nu-i va face mai buni. 


Ecuația standardului material al vieţii şi al calităţii 
vieţii este falsă. Poţi avea o calitate a vieții minunată la un 
standard material relativ redus. Poţi avea o calitate deosebită 
a existenţei fără mulți bani şi fără prea mult consum de 
energie şi de resurse. Ai posibilitatea de a-ţi alege orice, de 
la meserie până la mobilă şi prieteni. Poţi trăi într-un fel 
simplu, calitativ, sau într-un mod ostentativ, opulent. 

În lumea occidentală trăim într-o cultură agresivă şi 
competitivă. Dar, în aceeaşi lume occidentală, există și o 
altă categorie de oameni care iau legătura cu propriul eu 
şi cu lumea înconjurătoare prin experienţe transformatoare. 
Majoritatea nu cunosc nimic despre aceste experiențe şi duc 
o existență agitată, dominată de competiţie, încercând să-și 
păstreze slujbele şi să trăiască de pe o zi pe alta. Aceştia 
îşi iau informaţia din media, din reclame şi din sistemele 
educaţionale publice. Pentru foarte mulţi dintre ei e foarte 
dificil să se ridice deasupra acestui nivel. 


În societăţile tradiţionale, oamenii sunt în general 
mai conectaţi la realitatea înconjurătoare, dar chiar și 
acolo sunt tentaţi să imite modelul societății occidentale. 
Aceasta înseamnă că, din 6 miliarde de oameni care trăiesc 
azi, doar câteva milioane sunt pregătiți să accepte drumul 
experiențelor transformatoare. Marea masă mărşăluieşte 
încă într-un alt ritm. 


Cu toate acestea, suntem în pericol dacă majoritatea 
nu va adopta un alt drum. Nu contează cât mult se vor 
schimba unii în California, dacă oamenii din China nu 
vor începe să se schimbe, vor continua să imite ceea ce 
consideră a fi valori occidentale şi vor repeta greșelile 
noastre. lar dacă nu va exista nicio modificare a conştiinţei 
în cultura occidentală, celelalte popoare vor crede că acesta 
este modelul ideal. Trebuie să facem noi înşine ceea ce 
predicăm, nu doar să predicăm altora, pentru că e vital ca 
schimbarea conştiinţei să aibă loc la nivel mondial. 


GROF: Acum vreo câţiva ani, preşedintele ceh Václav 
Havel a ţinut o conferință interesantă la Universitatea 

din Stanford, cu ocazia decernării premiului Jackson H. 
Ralston, în care a criticat direcția pe care a luat-o democrația 
în ultimii ani. A arătat că, la început, aceasta era bazată pe 
principii profund spirituale, dar că apoi a degenerat într- 
un fel de strategie de consum. lar acest lucru se petrece 
adesea pe seama suprimării şi distrugerii ritualului autentic 
şi a vieţii spirituale a acestor țări, care este înlocuit de 
materialism şi ateism. În multe situaţii, ţările democratice 
au folosit mijloace imorale şi antidemocratice pentru a-şi 
promova interesele. Havel a scos în evidență că acest fel 
de „democraţie”, lipsită de principii spirituale înalte, este 
departe de a constitui o rază de speranță în această lume 
apitată. 


LASZLO: Oamenii din lumea mai puţin industrializată 
iau modul nostru de viață drept model, dar, foarte adesea, 
informaţia pe care o primesc este eronată. 


GROF: Tehnologia modernă poate exercita o adevărată 
seducţie asupra celor din culturile tradiționale prin faptul 
că oferă o mulţime de aparate şi de jucărioare fascinante 
care pot face viața mai comfortabilă şi mai uşoară, cel puţin 
la nivelul aparenţelor. Cu toate acestea, tehnologia are o 
influenţă distructivă asupra vieţii culturale a țărilor aşa-zis 
„în curs de dezvoltare”. Orice tehnologie importată tinde să 
distrugă valorile tradiționale, ritualurile, viața spirituală şi 
expresia creativă în artă şi meşteşuguri. 


RUSSELL: Lucrul cel mai periculos pe care-l exportăm 
sunt valorile noastre. Prin produse încurajăm oamenii 
să cumpere, iar prin media - mai ales prin televiziune - 

încurajăm adoptarea sistemului nostru de valori materialist 
şi egoist. Acest tip de conştiinţă este cel care se află la baza 
societăţii noastre bolnave. 


Deci problema e nu cum să-i facem pe ceilalți să-și 
schimbe conştiinţa, ci cum putem încuraja această schim- 
bare în Occident. 


Aici e nevoie de schimbare cel mai mult. Noi suntem 
cei care trebuie să dăm un exemplu restului lumii. 


GROF: Sunt perfect de acord. Exportarea valorilor şi a 
stilului de viaţă în forma lor prezentă către țările în curs 
de dezvoltare este reţeta unei sinucideri la nivel global. 
Gândiţi-vă la mărimea populaţiei Chinei, a Indiei, a Africii 
şi a Americii de Sud! În loc să încercăm să-i schimbăm 
pe ei, ar trebui să ne gândim cum să creştem procentul de 
oameni din societatea noastră care pot fi schimbaţi, ca să 
poată să devină majoritari. 


LASZLO: Există o revoluţie a conştiinţei în desfăşurare 
în partea noastră de lume. Dar, în acelaşi timp, există şi 
această suspiciune care nu ne dă pace - se desfăşoară ea 
destul de repede? 


RussELL: Nu cred. Întrebarea e ce putem face pentru a 
promova schimbarea. Îi aud pe unii spunând că oamenii 
trebuie să se schimbe; că politicienii trebuie să se schimbe, 
că oamenii de afaceri trebuie să se schimbe, că oamenii 
obişnuiţi trebuie să se schimbe. Dacă vom lăsa întotdeauna 
povara schimbării pe umerii altora, ne vom neglija pe noi 
înşine. E foarte uşor de spus „ei” trebuie să se schimbe. 
Să ne aducem aminte că şi noi facem parte din acel „ei”. 

Fac parte din cei un miliard de oameni care trebuie să-şi 
ridice nivelul conștiinței. Mai mult, sunt singura persoană 
de pe planetă care sunt responsabilă de această schimbare. 
Nimeni nu mă va putea schimba pe mine în mine. Deci 
prima întrebare este „cum pot să evoluez mai repede?”; 
„ce altceva pot face pentru a-mi schimba conştiinţa?” 


Nu sugerez în acest fel că responsabilitatea mea ar 
trebui să se oprească la propria-mi persoană, ci că ar trebui 
să înceapă cu mine. Responsabilitatea se răspândeşte în 
ceea ce aş numi sfera de influență personală a fiecăruia. 
Sfera noastră de influență este formată din toate persoanele 
care intră în relație cu noi: familia, vecinii, colegii de 
serviciu, cunoștințele. Pentru noi trei, care suntem scriitori 
şi persoane care comunică pe scară largă,sfera de influență 
s-ar extinde şi la cititorii noştri, la cei ce ne ascultă la 
radio sau care asistă la conferințele noastre şi la cei ce ne 
urmăresc la televizor. Dar sfera nu e atât de largă încât să 
cuprindă toată lumea de pe planetă. De exemplu, președinții 
multinaționalelor nu intră în această sferă decât în cazul 
în care îmi citesc vreuna din cărți. Deci cred că trebuie 
să ne gândim la această problemă atunci când ne punem 
întrebarea: „Ce pot să fac pentru a-i ajuta pe aceşti oameni 
în călătoria lor către propria lume interioară?” 


GROF: Este fără îndoială esenţial să începem cu noi înşine. 
Este uşor de trăit cu iluzia că noi am reuşit şi că doar lumea 
trebuie să se schimbe. Dar apoi apare întrebarea pe care 
insistă Ervin - cum putem să facilităm transformarea în 
lume în exteriorul nostru? 

Am vorbit despre importanţa de a schimba paradigma, 
de a revizui anumite aspecte esenţiale ale perspectivei ci- 
vilizației occidentale industrializate şi de a face tehnologia 
transformării mai bine cunoscută şi mai uşor de accesat. 
O sarcină la fel de importantă este aceea de a găsi mijloa- 
ce mai potrivite de a susține schimbările care au loc deja. 
Am menţionat mai înainte că interesul pe care Christina şi 
eu l-am arătat experienţelor spontane în cazul stărilor de 
conştiinţă neobişnuite - stările mistice şi crizele psihospi- 
rituale. Din aceeași categorie fac parte: trezirea lui Kunda- 
lini, secvențele de moarte aparentă, dispariția temporară a 
graniţelor şi sentimentelor de unitate cosmică, deschideri 
psihice dramatice, lupta cu experienţele din viaţa anterioară 
şi alte fenomene similare. Psihiatria contemporană tratea- 
ză aceste stări în mod obişnuit prin medicaţie de suprimare 
şi le consideră a fi episoade psihotice, manifestări ale unei 
boli mintale. Noi credem că ele sunt de fapt crize de trans- 
formare. Dacă sunt corect înțelese şi tratate, ele pot fi pro- 
cese de transformare, de vindecare sau chiar de schimbare 
evolutivă. 


O altă problemă fascinantă este alcoolismul şi 
dependenţa. Aşa cum ştiţi, aceste probleme au devenit un 
adevărat flagel în ultima vreme. În domeniul transpersonal, 
se crede din ce în ce mai mult că acestea sunt expresii ale 
dorinţei spirituale neîmplinite şi reprezintă o căutare prost 
înţeleasă şi prost condusă a transcendenţei. Oameni care 
au o mare sete de spiritualitate şi nu pot o pot găsi aleg 
dependenţa ca pe un surogat nefericit. Știm că singurele 
programe care au şanse de succes în aceste cazuri sunt cele 
care includ perspectiva spirituală. 

Există o corespondenţă între Bill Wilson, co-fondato- 
rul Alcoolicilor Anonimi, şi D. G. Jung. Bill Willson îl cre- 
ditează pe Jung ca întemeietorul programelor Doisprezece 
Paşi. El prezintă situaţia unui pacient pe care Jung îl tratase. 
După o perioadă de ameliorare temporară, pacientul a făcut 
o recădere iar Jung a refuzat să continue terapia. l-a spus 
că singura lui şansă era să intre într-o comunitate spirituală 
şi să spere că va avea o experienţă transformatoare. El l-a 
inspirat pe Bill Wilson să înființeze Alcoolicii Anonimi. 


Jung a sugerat că dorinţa pacientului de a bea era, la un 
nivel mai profund, de fapt nevoia de transcendenţă sau, în 
termeni medievali, nevoia de Dumnezeu. Formula corectă 
era, prin urmare, spiritus contra spiritum, combaterea 
ravagiilor alcoolului printr-o căutare spirituală. E posibil ca 
strategia corectă în tratamentul alcoolismului şi dependenţei 
să poată să contribuie la transformarea psihospirituală a 
omenirii. 


RUSSELL: Trebuie să vedem de ce oamenii apelează 
la droguri. Tragem concluzia pripită că e din cauza 
disponibilității acestora, dar asta nu explică motivul. 
Folosirea drogurilor este un simptom al unei lipse mult mai 
profunde din societate. Dacă cineva apelează la droguri 
pentru a se simţi mai bine, acesta e un semn că viaţa nu i-a 
oferit satisfacția de care are nevoie. Duce lipsa unui altceva; 
un înțeles mai profund, pace interioară, împlinire, atenuarea 
stresului. Din cauză că societatea nu le oferă mijloacele de 
a-şi satisface foamea de altceva, oamenii încep să bea, să ia 
heroină sau oricare alt drog, ca un mijloc temporar de a-şi 


satisface acea nevoie. 

GROF: Într-un fel, alcoolicul şi cel ce e dependent de droguri 
sunt doar o formă extremă, o caricatură a occidentalului 
mediu care înlocuieşte căutarea transcendenței printr-o 
gamă largă de surogate materiale şi dependențe. 


LASZLO: Unii beau, alții fac sex, unii conduc nebunește, 
alții adoptă un stil de viață monden. Din cauză că multe 
dintre valorile şi resursele societății contemporane nu sunt 
satisfăcătoare, oamenii caută ceva care să le dea sentimentul 
unei împliniri mai profunde. 


Scenariul Judecăţii de Apoi - şi ce se află dincolo 
de el 


LASZLO: Multe dintre lucrurile pe care le comentăm 
prezintă o imagine destul de sumbră a realității şi speranța 
unei vieți mai bune. Pe de-o parte, bogaţii din societatea 
occidentală au ajuns la saturație. Nu mai au nevoie de 
lucruri materiale, nu-şi mai fac griji cu privire la ziua de 
mâine, au tot ce-și doresc din punct de vedere material. 
Mulţi dintre ei îşi doresc altceva. De cele mai multe ori 
acest altceva e reprezentat de alcool sau de droguri şi, mai 
recent, de realitatea virtuală. Căutarea poate să-i ducă şi 
către sferele ezoterice, în căutarea unei călăuze spirituale 
reprezentată de un guru, un mediu, sau un spirit liber. Pe 
de altă parte, cei săraci caută lucrurile materiale - e dificil 
pentru ei să sufere schimbări spirituale şi să-și dezvolte o 
conştiinţă înaltă. 

Pentru cei ce au de toate următorul pas poate fi o nouă 
experienţă, în cel mai rău caz alcoolul sau drogurile, în cel 
mai bun, dacă sunt înţelepţi, o transformare a conștiinței. 
Pentru alţii, nivelul următor e atingerea bunăstării materiale. 
În acest caz, majoritatea umanităţii se găseşte într-o situaţie 
aproape fără speranţă. Nu există destule resurse materiale 
în mediul economic şi tehnologic care să permită tuturor 
să atingă standardul material pe care l-au atins deja cei 
din lumea industrializată. Cu toate acestea, nu e de ajuns 
ca numai cei bogaţi să-şi schimbe conştiinţa. Cei săraci 
trebuie să facă la fel. Dacă doar imită stilul de viață al celor 
din lumea industrializată, toată omenirea va fi în pericol. 


RUSSELL: Poate trebuie să-i ajutăm în acest proces. 
Materialismul şi veneraţia banului pot fi doar o fază în 
dezvoltarea unei societăţi. Revoluţia Industrială a lansat 
țările occidentale pe această cale acum 200 ani. Acum am 
ajuns la faza în care ne trezim că avem tot ce ne dorim şi nu 
vrem să mai continuăm să mergem în jos pe această pantă 
pentru că asta ar însemna sinucidere curată. Poate datoria 
noastră e să ajutăm naţiunile în curs de dezvoltare să treacă 
prin această fază cât mai repede cu putință. 


LASZLO: Totuşi, din cauza problemei mediului şi a resur- 
selor de pe planetă, nu mai e destul timp ca toate societăţile 
şi indivizii să treacă prin toate fazele dezvoltării cum am 
făcut noi. 


RUSSELL: Sunt de acord, mai ales cu ideea că trebuie să-i 
ajutăm să evolueze mai repede. Poate că o să treacă prin faza 
materială în doar câţiva zeci de ani în loc de câteva sute. 

Deja se vede viteza cu care societățile agricole au trecut 
la faza industrială şi la cea informatică. India a parcurs 
revoluţia industrială în douăzeci de ani, în timp ce China a 
sărit de la o societate agricolă direct la una informatică. 


În timp ce Vestul a trebuit să înveţe totul de la capăt, 
aceste țări folosesc tehnologia pe care noi am dezvoltat-o. 
Nu mai trebuie să dezvolte motorul cu aburi, aeroplanul, 
computerul; am făcut-o noi deja, iar ei învață din experiența 
noastră. Dacă vom putea să le arătăm şi faptul că în viață 
există şi altceva în afară de căutarea bogăției materiale, 
poate o să reuşim să-i facem să treacă mai repede de această 
fază a dezvoltării. 


LASZLO: Sau chiar să sară peste această fază. E periculos 
să treci printr-o fază care presupune risipa de energie și 
stilul de viață pe care le-am adoptat noi. Dacă trec prin 
această fază şi-şi pregătesc în acelaşi timp infrastructura 
pentru faza următoare, s-ar putea să folosească resursele 
planetei în exces şi să polueze mediul înconjurător. 


GROF: Evaluăm tendinţele viitoare cu metode prezente. 
Perspectivele s-ar putea să se schimbe drastic dacă vom 
putea să ne reorientăm către alte surse de energie, mai ales 
către energia solară. Înţeleg că există deja mașini și avioane 
care folosesc hidrogenul în loc de petrol. 


LASZLO: Putem conduce maşini folosind hidrogen lichid 
- am văzut una acum câţiva ani, un BMW care arăta şi se 
comporta ca o maşină normală cu excepţia ţevilor care 
ieşeau dintr-un rezervor izolat. Gazele de eșapament ieşeau 
ca o ceaţă care se condensa în apă pură. Cei care se ocupau 

de dezvoltarea acestei maşini mi-au spus că o asemenea 
tehnologie nu va putea intra în producţia de serie decât 
peste 50 ani - la fel de mult cât îi va trebui hidrogenului 
lichid să se găsească la fel de uşor ca benzina azi. Nu 
păreau să-şi dea seama că până atunci s-ar putea să fie prea 
târziu ca această tehnologie să fie folosită la nivel mondial 
- S-ar pulea ca până atunci aerul să fie deja suprapoluat, şi 
să existe deja un număr de crize care ar fi putut fi evitate 
prin folosirea noilor tehnologii verzi. 


GROF: Se zvonește că progresul în domeniul acestor 
tehnologii alternative este blocat de companiile petroliere 
şi că unele dintre cele mai promițătoare patente au fost 
cumpărate şi sunt ţinute în seifuri. Este greu de anticipat 
ce s-ar întâmpla dacă aceste proiecte ar deveni o prioritate. 
N-ar trebui să fie prea dificil să dezvoltăm proceduri care 
să folosească energia solară pentru a transforma apa în 
hidrogen şi oxigen şi pentru a stoca aceşti combustibili 
într-un loc sigur. 


LASZLO: Avem foarte multe soluții practice la dispoziţie şi 
am putea cerceta şi dezvolta multe altele, dar se pare că ne 
lipseşte voinţa de a le folosi. 


GROF: Exact asta încercam să spun. Cursa nebunească a 
înarmării la nivel global, combinată cu strategiile liniare - 
irosirea rezervelor nerecuperabile şi poluarea - complică 
şi mai mult situaţia. Dacă am avea alt sistem de valori şi 
alte priorităţi, totul ar fi diferit. De exemplu, dacă strategi- 
ile noastre ar fi ciclice, după exemplul naturii, Pământul ar 
putea să susțină mult mai mulți oameni fără prea multe pro- 

bleme. Capacitatea Pământului şi a Soarelui de a produce 
hrană e imensă; am putea recolta alge din Marea Sargase- 
lor, de exemplu, pe care le-am putea transforma într-o mare 
varietate de rezerve de hrană. 


LASZLO: Mă îngrijorează întrebarea dacă există o șansă 
reală ca acel tip de conştiinţă de care avem nevoie pentru 
a face acest lucru să devină suficient de răspândită pentru 
a schimba schemele dominante de dezvoltare a lumii - 
modelele economice, politice şi sociale. 


RUSSELL: Adică dacă putem reforma societatea? 
LASZLO: Sau dacă societatea se poate reforma ea însăşi... 


RUSSELL: Nu sunt sigur că est posibil. Probabil a trecut 
vremea reformei. Aşa cum am spus mai devreme, s-ar 
putea să asistăm la căderea civilizaţiei occidentale. 
Nicio civilizaţie nu a fost veşnică. De ce să fie diferită 
civilizația noastră? Pe de altă parte, există toate motivele 
să presupunem că va cădea în cele din urmă, pentru că s-a 
dovedit că e incapabilă de a se susține pe termen lung, iar 
acum acest lucru a devenit evident. 

Dintr-o perspectivă planetară, civilizaţia noastră e 
considerată exploatatoare. Ar fi dificil de susținut faptul că 
avem o influență benignă asupra biosferei. Dacă această 
problemă ar fi supusă votului planetar, dacă fiecărei 
specii i s-ar da un vot prin care să-și exprime părerea 
dacă civilizaţia occidentală ar trebui să continue, cred că 
aproape toate speciile, poate doar cu excepția gândacilor de 
bucătărie şi a şobolanilor, ar vota împotriva noastră. Votul 

ar fi 99,9 % „Nu”: civilizația occidentală nu este benefică 
pentru planeta Pământ şi ar trebui să dispară. 


LASZLO: Prin dispariţie vrei să spui că oamenii care 
trăiesc acum în societatea occidentală ar trebui să înceteze 
să gândească, să acţioneze, să simtă şi să trăiască aşa cum o 
fac şi să adopte un alt mod de viaţă. 


RUSSELL: Da. Nu vreau să spun că ar trebui să dispărem 
ca indivizi. Modul nostru de a fi trebuie schimbat. Ar trebui 
să apară o nouă cultură. 


LASZLO: Derivată din civilizația occidentală sau în locul ei? 
RUSSELL: Orice cădere e urmată de ceva nou... 
GROF: Ca pasărea Phoenix. 


RUSSELL: Da. Nu cred că putem să evităm dezastrul. E prea 
târziu. Am mers prea departe şi reforma ar dura prea mult. 
Suntem ca un manechin plasat într-o mașină care va fi 
testată. E ca şi cum maşina a şi intrat în coliziune cu zidul. 
Dacă ne imaginăm imaginea văzută cu încetinitorul, botul 
maşinii a început deja să se comprime, iar manechinul 
spune: „O, Doamne, se pare că o să ne izbim de zid. Ar 
trebui să fac ceva. Poate ar trebui să sar. Sau poate pot să 
bag maşina în marşarier”. 

E prea târziu, însă. Suportăm consecinţele multor ani 
de decizii greşite. N-are rost să încercăm să schimbăm totul 
acum. Întrebarea e cum o să reuşim să navigăm prin ceea ce 
se pare că va fi cea mai mare calamitate a istoriei omeneşti. 

Nu va fi uşor. De fapt, va fi foarte, foarte greu. Dar nu cred 
că mai putem evita situaţia. 


GROF: Acum mulți ani, la Moscova, am avut o discuţie 
lungă despre ecologie cu prietenul meu, profesorul Vassily 
Nalimov, un om de ştiinţă deosebit care a petrecut 18 ani în 
lagărele staliniste din Siberia. Discuţia a fost pur şi simplu 
fascinantă. Nu-l preocupa problema nucleară. Întrevedea o 
posibilitate ca Statele Unite şi Rusia să ajungă la un acord 
de pace şi să renunţe la bombe. ÎI îngrijora chimia. După 
părerea lui, multe aspecte ale vieţii noastre depind de 
industria chimică, iar el nu vedea cum s-ar putea elimina 
complet efectele poluării râurilor şi mărilor, solului şi 
aerului. Îi era teamă că era mult prea târziu. 


LASZLO: Aceasta e o problemă la nivel global, pentru 
faptul că schimbăm echilibrul chimic al întregii biosfere. 


GROF: Acest lucru se face în mai multe feluri, dar Vassily 
credea că poluarea chimică e cel mai mare pericol, pentru 
că e enormă şi e greu reversibilă. 


LASZLO: Aşa cum am spus, viața va continua, vor exista 
noi mutații şi vor apărea noi specii. Dar speciile care au 
cicluri reproductive mai scurte vor suferi mutații mai rapide 
decât noi şi se vor adapta mai bine. Noi vom fi cei mai lenți 
din întreg lanţul evolutiv. 


GROF: Acum mulți ani, am văzut un film fascinant, 
Cronicile Halstedt. Acesta era exact mesajul pe care voia 
să-l transmită: dacă vor exista schimbări de mediu, cele 
care vor moşteni Pământul vor fi insectele, pentru că au 

ciclul reproductiv cel mai scurt şi o enormă capacitate de 
adaptare. 


RUSSELL: Un alt scenariu al judecății de apoi nu este o 
catastrofă ecologică, ci ciuma. Suntem descoperiţi în fața 
ciumei. Ne-a scăzut imunitatea. Mâncarea fast-food, dro- 
gurile, abuzul de antibiotice, poluarea chimică şi alți factori 
ne-au afectat sistemul imunitar. În același timp, bacterii- 
le au devenit din ce în ce mai rezistente la medicamente. 
Dezvoltarea imunităţii lor e mai rapidă decât ritmul în care 
descoperim noi antibiotice. Unele au dezvoltat imunitate la 
aproape orice antibiotic şi în curând ne va fi imposibil să le 
oprim evoluția. 


Mai mult, noi înşine înlesnim răspândirea bolilor. Dacă 
ar izbucni ciuma la Sao Paulo, ar fi la New York cu avionul 
de seară şi aproape peste tot în marile aglomerări urbane. 
O nouă boală pentru care nu există leac ar putea să cuprindă 
lumea într-o clipită. Poate n-ar distruge întreaga populație, 
dar ar putea s-o decimeze - ceea ce, din punct de vedere 
planetar, n-ar fi chiar un lucru rău. Ciuma este adesea calea 
naturală de a ţine sub control o anumită specie a cărei 
dezvoltare a devenit aberantă. 


LASZLO: Aşa se ocupă natura de problemele pe care le 
are. O specie care devine ea însăşi o ciumă sau un cancer 
va atinge un prag care îi va bloca reproducerea sau îi va 
da ordona să se sinucidă, ca în cazul micilor lemingi. Dar 
umanitatea a învăţat să folosească atât de multe măsuri 
corective pe termen scurt, încât aceste reacţii naturale de 
adaptare nu mai au timp să acţioneze. Dacă eşti miop, 
îți pui ochelari, dacă nu te poți mişca repede, iei maşina, 

trenul sau avionul şi aşa mai departe. Pe termen lung, e 
foarte probabil să declanşăm o catastrofă ecologică, dar pe 
termen scurt, luăm măsuri care sperăm să rezolve problema 
pe moment. 


GROF: Nu prea există motive de optimism, dar lucrurile 
pot lua o întorsătură neașteptată. Am discutat cele mai 
pesimiste scenarii pe baza unor extrapolări ale curentului 
prezent. Aici trebuie să vă aduc aminte de ceea ce s-a 
întâmplat cu Zidul Berlinului şi Uniunea Sovietică. Ce s-a 
întâmplat acolo a fost pozitiv şi neașteptat, greu de prezis. 
S-ar putea să existe forţe care să opereze în spatele scenei. 
Spre exemplu, avem deja bacterii care îşi iau hrana din 
scurgerile de petrol. Poate se vor găsi soluţii ştiinţifico- 
fantastice pe care nu le putem prevedea - noi bacterii care 
să consume plastic, plante care să readucă echilibrul în 
natură prin reversarea poluării, mutații genetice care să 
promoveze toleranța şi sinergia etc. 


LASZLO: Aşa cum am spus mai devreme, dacă felul în care 
se dezvoltă umanitatea ar fi urmarea unui accident, şansele 
noastre ar fi foarte mici. Biologii ştiu că mutaţiile accidentale 
sunt ca jocurile de noroc. Dacă avem o reală posibilitate de 
a scăpa, aceasta se datorează faptului că există şi altceva 
în afară de accidente şi ratări în evoluţia speciilor. Aceiaşi 
factori ar putea acționa şi în cazul evoluţiei culturale a 
speciei noastre. Efectele lor sunt deja vizibile în revoluţia 
conştiinţei şi în schimbarea valorilor care e în desfăşurare 
în multe părţi ale lumii. Dar aceste procese s-ar putea să nu 
evolueze destul de repede fără ajutor. De aceea e nevoie 
să potențăm puterea experienţelor transformatoare care pot 

să accelereze evoluţia conştiinţei noastre și, prin aceasta, 
evoluţia valorilor, a eticii şi a comportamentului nostru. 


GROF: Aş vrea să menţionez o observaţie care mi se pare 
interesantă şi relevantă aici. Cei ce suferă procesul de 
moarte şi renaştere psihospirituală în stările neobişnuite 
de conştiinţă trec prin etape specifice asociate unor teme 
caracteristice. Aceste experiențe descriu adesea scene de 
violență extremă, excese sexuale, de cele mai multe ori 
perversiuni, secvenţe satanice și episoade mesianice. În 
procesul de transformare interioară, aceste elemente sunt 
trecătoare, iar rezultatul lor este o puternică deschidere şi 
transformare spirituală. În experienţele individuale, cel mai 
mare pericol este o exteriorizare a procesului, care devine 
distructiv pentru persoana celui ce-l practică. Cel mai grav 
caz este sinuciderea în locul anihilării eului - moartea eului 
urmată de renaștere. 


Cei ce trec prin aceste episoade observă asemănarea 
cu ceea ce se petrece în lumea exterioară - creșterea 
criminalităţii, violenţei şi terorismului, eliberarea sexuală 
în formele ei pozitive şi aberante, creşterea interesului 
pentru practicile satanice şi pentru culturile mesianice 
care se înmulțesc asemenea ciupercilor. Aceasta sugerează 
posibilitatea ca umanitatea în totalitatea ei să sufere un 
proces de transformare similar. Din nefericire, mare parte a 
acestui proces se externalizează. Dacă s-ar putea interioriza, 
în loc să fie practicat într-un fel destructiv pentru Eu, ne-ar 
putea ridica la un alt nivel al conştiinţei. 


LASZLO: Sperăm să fie posibil. Dar cum vom putea să 
mărim şansele de realizare a acestui proces? 

RUSSELL: Vreau să menţionez două lucruri pe care le 
consider importante. Mai întâi, trebuie să diseminăm 
tehnici şi tehnologii care ne-ar ajuta să fim mai împăcați cu 
noi înşine. Nu are sens să încercăm să facem pace în lume 
atâta vreme cât suntem în conflict cu noi înşine. 


Dacă suntem dominați de teamă şi de ostilitate, nu vom 
putea trăi în pace. Putem să ne prefacem că trăim în pace, 
dar asta nu ne va ajuta să transformăm iluzia în realitate. 
Toate tradițiile spirituale au un element în comun: găsirea 
păcii interioare. Acest lucru devine tot mai important pe 
măsură ce lumea se mişcă din ce în ce mai repede, iar 
numărul deciziilor de luat e din ce în ce mai mare. Dacă 
suntem agitați, supăraţi sau extenuaţi, nu vom putea lua cele 
mai bune decizii pentru noi şi pentru ceilalți şi cu siguranță 
nu vom fi sănătoşi. 


Prin urmare, un domeniu critic e dezvoltarea modului 
de a-i face pe oameni să fie în armonie cu ei înşişi. Nu 
vreau să spun că trebuie să reinventăm totul. Există deja 
tehnici în diversele tradiții spirituale ale omenirii. Trebuie 
să cercetăm şi să descoperim care sunt cele mai potrivite şi 
mai eficiente tehnici și să le facem mai accesibile. 


Al doilea domeniu cheie este reprezentat de relațiile 
interumane. Comunicarea clară şi empatică este esența 
oricărei relaţii reuşite. Dar foarte puţini dintre noi au învăţat 
asta la şcoală. Comunicarea se învață prin experiența 
personală şi adesea mult prea târziu. Ceea ce se întâmplă 
în relația dintre doi oameni, atât la serviciu, cât şi acasă, 
vine din dorinţa fiecăruia de a se simţi iubit și împăcat, dar 
cercul vicios care începe să funcţioneze nu permite acest 
lucru. Dacă unul se simte judecat sau atacat, reacția lui este 

aceea de a se apăra. Reacţia poate fi foarte subtilă, doar o 
intonaţie, un gest ori câteva cuvinte, sau mai evidentă. Dar 
intenţia reală este de a-l face pe celălalt să se simtă atacat 
şi judecat la rândul său. Dacă cea de-a doua persoană nu e 
conştientă de dinamica acestui joc şi nu refuză să intre în el, 
va riposta în același fel, trimițând mesaje care să accentueze 
sentimentul de agresivitate. Aşa începe cercul vicios. La 
suprafață, totul e doar lapte şi miere, dar dedesubt, atacul 
continuă. Fiecare îşi doreşte să fie iubit şi apreciat, dar 
încearcă să-l facă pe celălalt să se simtă vinovat. 

Deci un lucru foarte important e să învăţăm oamenii să 
comunice într-un fel în care să nu declanşeze cercul vicios 
şi cum să-l spargă, în cazul în care se formează. Orice 
comunicare reuşită ia în considerare sentimentele față de 
interlocutor: cum să-l facem să se simtă iubit şi apreciat. 
De câte ori am reușit să fac acest lucru în propriile mele 
relaţii, a fost ca o adevărată magie. 


GROF: Un mod interesant de a comunica care să evite 
cercul vicios în interacţiune a fost dezvoltat de terapeuțţii în 
probleme familiale. Propriile sentimente trebuie formulate 
clar, fără a include în ele judecăţi şi acuzaţii. Trebuie să ne 
informăm partenerul despre procesele interioare și reacţiile 
noastre la diversele situaţii într-un fel care să nu includă 
vinovăția cuiva. 


RUSSELL: Da, aceasta e doar o parte a procesului. Mai 
există şi alte lucruri care ajută. Mai pe scurt, ceea ce Buddha 
numea „discursul corect”. Cum vorbeşti într-un fel în care 
să nu produci suferinţă şi resentimente? 

GROF: Când locuiam în Esalen în Big Sur, California, 
Christina şi cu mine am început un experiment fascinant. 
Am organizat un program educaţional experimental cu o 
componentă experienţială dominantă. Acesta consta dintr-o 
serie de programe care se întindeau pe perioada unei luni, 
în total 30, care aveau loc de două ori pe an. Puteam să ne 
alegem un subiect de interes, cum ar fi Hărțile Conştiinţei, 
Buddhismul, Psihologia Occidentală, Medicina Holistică, 
Vindecarea, Dependenţa sau Căutarea Mistică, etc. Am 
invitat pentru fiecare din ele câte un specialist de renume. 
Pe parcursul acestor luni, le-am oferit participanţilor 
posibilitatea de a folosi respirația holotropică, practica 
Gestalt, terapia sandplay a lui Jung, procesele de grup, 
masajul, yoga, ritualurile, meditaţia, dansul expresiv, 
excursiile în natură şi o selecţie de filme. 


Facultatea care ne-a găzduit a adus mare parte dintre 
specialişti, de la pionierii în noua paradigmă a gândirii, 
cum ar fi Fritjof Capra, Rupert Sheldrake, Karl Pribram 
şi Joseph Campbell, până la şamanii mexicani şi nord 
americani, la medii, călugării creştini, sufişti, profesorii de 
yoga şi buddhiştii tibetani, zen şi vipassana. Această bogată 
combinaţie de intelectuali şi de experimentalişti s-a dovedit 
a fi o experiență extrem de utilă pentru transformare. 


Afli multe lucruri când participi pentru o perioadă de 
timp la un atelier de lucru specializat într-o metodă specială, 
înveţi foarte repede să joci jocul, îţi activezi mijloacele de 
apărare psihologică şi adesea reuşeşti să rămâi neafectat. 
Pe de altă parte, faptul că eşti bombardat din diverse părți 
şi la diverse niveluri de informații noi şi surprinzătoare 
şi de strategii experienţiale are un efect catalizator. De-a 

lungul anilor am primit multe scrisori de la oameni care au 
participat la aceste ateliere şi care doreau să ne spună că 
luna petrecută la Esalen a fost un moment de referință în 
viața lor. Cred că un model similar s-ar dovedi extrem de 
util pe scară largă ca instrument de transformare. 


LASZLO: Să ne întoarcem la laitmotivul nostru: revoluția 
conștiinței. Se pare că modalitatea de a transcende scenariul 
judecății de apoi se află în experienţele transformatoare 
care declanșează evoluţia conştiinţei şi ne schimbă modul 
de a relaţiona cu ceilalţi şi cu natura. Această posibilitate 
are multe implicaţii şi dimensiuni. Poate vom putea aborda 
câteva în după-amiaza aceasta. 

Lumea și individul 


Despre naştere şi dezvoltare - cum să creştem 
într-o lume nouă 


LASZLO: La începutul acestui secol, H. G. Wells a spus 
că viitorul va fi decis de cursa dintre educaţie şi dezastru. 
Putem vedea o analogie a acestei idei azi în cursa dintre 
noua conştiinţă şi dezastru, cu implicaţii educaţionale 
majore. Cum se poate adapta educaţia la lumea în care 
trăim? Cum pot fi făcute organizaţiile educaţionale să 
realizeze că suntem într-un punct critic, un prag în evoluţia 
noastră colectivă, şi că avem potenţialul de a stăpâni, sau 
cel puţin de a orienta, această evoluţie? În cele mai multe 
locuri din lume educaţia e conservatoare, cu un mare grad 
de inerție. 


GROF: Se pot face multe lucruri în sfera creșterii copiilor 
şi a educaţiei pe lângă introducerea tehnologiei care să 
determine transformarea şi a eforturilor de a schimba 
paradigmele. Cercetările făcute în domeniul conştiinţei 
clinice în ultimele decade au arătat că gândirea umană, 
viața emoțională şi comportamentul sunt puternic 
programate de viaţa noastră anterioară - nu numai de 
copilărie, lucru explicat deja de filosofia freudiană, ci şi de 

naşterea noastră biologică şi de viaţa prenatală. Umanitatea 
poate fi influențată profund prin îmbunătăţirea igienei 
fizice şi emoţionale din timpul sarcinii şi prin schimbarea 
obiceiurilor postnatale. 


Sunt motive întemeiate să credem că împrejurările 
naşterii joacă un rol important în crearea dispoziţiei pentru 
tendinţele violente şi de auto-distrugere, sau, invers, pentru 
comportamentul plin de înțelegere şi relaţiile interpersonale 
sănătoase. Obstetricianul francez Michel Odent scrie o carte 
în care susține că această amprentă perinatală are puterea 
de a ne direcționa viaţa către iubire sau ură şi arată cum 
poate fi înțeles acest lucru din perspectiva istoriei speciei 
noastre. 


Naşterea biologică are două aspecte diferite, amândouă 
foarte importante pentru supravieţuire şi mediate de 
hormoni specifici. Stresul mamei în timpul travaliului .este 
asociat în primul rând cu procesul producerii adrenalinei. 
Mecanismele eliberării adrenalinei şi noradrenalinei au jucat 
un rol important în evoluţia speciei noastre în calitate de 
mediatori ai instinctelor agresive şi de protecţie ale mamei 
în vremurile când naşterea avea loc în natură. Acestea 
făceau posibilă schimbarea rapidă a situației mamei: de la 
naştere la luptă sau la fugă, în cazul apariției unui prădător. 
Mai târziu, mecanismul a devenit inutil, pentru că femeile 
nu trebuie să se mai teamă de pericolele exterioare. Acest 
lucru e un anacronism evolutiv. 


Cel de-al doilea aspect asociat cu naşterea, la fel de im- 
portant din punct de vedere evolutiv, este crearea legăturii 
dintre mamă şi nou-născut. Acest proces implică existenţa 
hormonului numit oxitocină, care induce comportamentul 

matem, şi a endorfinelor, care potenţează sentimentele de 
dependenţă și ataşament. Prolactina, hormonul care joacă 
un rol important în alăptare, are efecte similare. Aglome- 
raţia, zgomotul şi haosul din multe spitale te fac să te gân- 
deşti la pericole, la moarte, la urgenţe şi declanşează o stare 
de anxietate care solicită mecanismele de control al adrena- 
linei într-un mod inutil. Ca şi în cazul junglei, o asemenea 
situație determină reacţii agresive şi dă impresia unei lumi 
care este potenţial periculoasă şi care se opune procesului 
de creare a legăturii între mamă şi făt. 


Pe de altă parte, o atmosferă relaxată, liniştită și intimă 
în timpul naşterii creează o atmosferă de siguranță care 
declanşează o dispoziţie către afecţiune, încredere, dragoste, 
cooperare şi sinergie. Îmbunătăţirea radicală a practicilor 
procesului naşterii poate avea o influență pozitivă cu efecte 
de lungă durată asupra stării emoţionale şi fizice de bine a 
speciei umane şi domoleşte nebunia comportamentului care 
ameninţă să distrugă înşăşi bazele vieţii pe această planetă. 
Acesta ar fi un punct de plecare foarte bun. 


RUSSELL: Stan, ai menţionat ce importante sunt influenţele 
primilor ani ai copilăriei. Acesta e un alt domeniu în care 
umanitatea se poate schimba. Cunoștinţele pe care le 
avem despre efectele anilor copilăriei asupra vieţii adulte 
datează de o sută de ani și stau la baza multor proceduri 
psihoterapeutice. Pe lângă faptul că putem face tot posibilul 
pentru a-i ajuta pe oameni să gestioneze impactul pe care îl 
are asupra vieţii lor şi să se elibereze de unele din influenţele 
nocive, putem face mult mai mult pentru a schimba modul 
în care ne creştem copiii, pentru ca aceştia să devină adulți 
mai sănătoşi din punct de vedere psihic. 

Ca şi în cazul naşterii, există deja o nouă mişcare în 
această direcţie. Am prieteni care au avut copii în anii 
şaizeci Şi şaptezeci pe care au aplicat noile concepţii asupra 
educaţiei. În loc să-i pedepsească, le-au explicat unde 
au greşit şi i-au ajutat să înțeleagă; le-au asigurat mediul 
necesar pentru o mai putemică apropiere emoţională; în loc 
să-i trateze ca pe nişte copii neştiutori, le-au dat importanța 
necesară unor fiinţe care aveau nevoie de îndrumare. Copiii 
au crescut sănătoși din punct de vedere mental şi au devenit 
adulți echilibraţi. Acum au propriile lor familii şi-şi tratează 
copiii în acelaşi mod - uneori chiar mai bine, pentru că ei 
sunt şi mai conştienţi de aceste probleme decât părinţii 
lor. Au rezultat nişte tineri inteligenți, amabili, atenţi şi 
conştienţi de toate lucrurile pozitive din jurul lor. 


Există un cerc vicios care începe să se destrame. Copii 
crescuți în familiile cu disfuncţii învață un model greşit ş 
devin părinţi care vor folosi metode greşite la rândul lor. 
Dacă învăţăm oamenii cum să-şi educe copiii cu mai multă 
iubire şi atenţie, putem să rupem acel cerc, cu un impact 
major pe termen lung asupra societății. Cred uneori că, 
într-adevăr, acesta poate fi cel mai important lucru pe care-l 
putem face pentru societate. 


GROF: Dar educaţia e doar o parte a problemei. Nu ajun- 
ge să ştim ce trebuie să facem. Trebuie să fim în stare s-o 
facem, iar aceasta ar însemna o reală transformare emoţio- 
nală a părinţilor. 


LASZLO: Sunt mai multe cercuri vicioase aici, mai ales în 
educația formală din şcoli. Profesorii predau ce au învăţat 
la şcoală şi li se pare că nu e nimic greşit în asta. Este foarte 
greu să introduci cunoştinţe radicale în sistemul educaţional. 


124 


Revoluția conștiinței * Un dialog translatlantic 


Cei ce sunt la originea acestor cunoştinţe ar trebui să fie 
cei care să le disemineze, dar ei devin foarte rar profesori 
influenţi. De cele mai multe ori, cei ce au idei inovatoare 
nu sunt şi buni comunicatori. Sistemul educaţional ar trebui 
să fie mai flexibil, mai deschis la ideile noi şi relevante, de 
oriunde ar veni ele. 


GRoF: Da, instituţiile noastre educaţionale au o orientare 
greşită şi prezintă o perspectivă depăşită asupra lumii. 
Acest lucru ajută la perpetuarea situaţiei. Să luăm, de 
exemplu, istoria. Valorile spirituale şi transpersonale nu 
sunt apreciate. Când înveţi istoria, figurile importante sunt 
Gingis Han, Napoleon, Hitler şi Stalin. Nu prea se vorbeşte 
despre Buddha. Se pune mult prea mult accent pe confiicte, 
lupte şi competiţie - cine învinge şi cine pierde. În general 
li se dă mult prea mare importanţă personajelor negative. 


RUSSELL: Multe dintre lucrurile despre care vorbim n-ar fi 
prea bine primite în sistemul educaţional de azi. Experien- 
tele mistice, de exemplu, sunt privite ca lucruri periculoase. 
Educarea oamenilor pentru a recunoaşte stările neobişnuite 
ale conştiinţei ar crea probabil foarte multă ostilitate. 


GROF: Tot ce e transpersonal și spiritual 100% ar crea 
multe probleme. Aceste cunoştinţe ar fi primite cu rezistență 
nu numai de oamenii de știință materialişti, ci şi de religiile 
organizate. 


LASZLO: Eu sunt optimist, sau cel puţin un optimist 
moderat, mai ales dacă luăm în considerare faptul că s-ar 
putea să existe şi anumiţi factori care lucrează pe ascuns. 


125 


Ervin Laszlo + Stanislav Grof • Peter Russell 


LASZLO: Acest lucru e o sursă de speranță. Dacă există 
astfel de factori, vor fi din ce în ce mai evidenţi pe viitor. 


Întrebarea cea mai urgentă e cum reușim să ajungem 
nu numai la sistemul educaţional, ci şi la cel informaţional, 
la presa scrisă şi la internet. Pentru moment, acest sistem 
caută doar senzaţionalul, pentru că doar acesta vinde. 
„Adevăratele” ştiri sunt evenimentele violente, catastrofele 
sau ştirile legate de câteva figuri publice de pe planetă. 
Procesele care stau la baza evenimentelor sau cele care 
modelează lumea nu ajung la cunoştinţa mulţimii - nu sunt 
considerate demne de a fi transmise. 


Dacă vrei să iei în considerare partea pozitivă, ai putea 
spune că acum câţiva ani nu aveam toate aceste programe 
de televiziune şi toate aceste ştiri pe probleme de mediu, 
de resurse, de populaţie şi de dezvoltare. Oamenii sunt din 
ce în ce mai la curent cu problemele actuale, dar această 
evoluţie este mult prea lentă pentru a da naştere unei mişcări 
capabile să aducă o schimbare efectivă şi reală. 


GROF: În cultura noastră, media are o putere enormă în 
diseminarea informaţiei şi formarea opiniei publice. Simt că 
ne apropiem de un punct critic în această privinţă. În trecut, 
exista o tendinţă clară de a discredita şi a ridiculiza într-un 
mod lipsit de discriminare tot ce era considerat „New Age”, 
ceea ce reprezenta orice punea în pericol modul obişnuit 
de gândire şi acțiune, de la modelul holografic al lui 
Davin Bohm de reprezentare a universului, la maratonul 
în pielea goală, la ghicitul în globul de cristal şi la puterea 
piramidelor. Recent, s-a produs o schimbare semnificativă. 
Apar din ce în ce mai des pe lista de cele mai vândute cărți 

materiale despre experiențe transpersonale, iar filmele 
despre aceleaşi experienţe au început să fie succese de casă. 
Editurile au înțeles că aceste apariţii sunt cerute şi că se pot 
câştiga bani din această afacere. Cei ce lucrează în media se 
miră de audiența emisiunilor pe probleme transpersonale, 
cum ar fi discuţiile lui Bill Moyer cu Joseph Campbell. 
Odată ce vor înțelege că din ce în ce mai mulți oameni sunt 
interesaţi, lucrurile ar putea evolua foarte rapid. 


LASZLO: Dar cum declanşezi desfășurarea rapidă a acestui 
proces? 


GROF: Deja au avut loc schimbări enorme. De exemplu, 
grija pentru mediu şi pentru hrana naturală, care fuseseră 
privite ca nişte ridicole extravaganţe hippie, au devenit pro- 
bleme care se discută în mod serios. Acest lucru nu s-a în- 
tâmplat pentru că anumiţi oameni s-au aşezat şi au inventat 
o strategie inteligentă cum să schimbe opinia publică şi să 
influențeze media. Schimbarea se datorează modificărilor 
pe care le-au suferit câteva mii de oameni ca noi printr-o 
varietate de mecanisme. Aceşti oameni sunt preocupați şi 
fac tot ce le stă în putere ca să-şi urmeze sentimentele. Fie- 
care dintre ei e doar un fir de nisip în deşert, dar împreună 
sunt o putere care poate schimba ceva. 


RUSSELL: Sunt mii de oameni care fac ceea ce simt că 
bine. Și totuşi, nu ştim ce e bine. Tu, Stan, îţi faci treaba. 
Crezi că e lucrul pe care trebuie să-l faci şi-l faci cât poți 
de bine. La fel şi Ervin, şi eu. Toţi ne aducem contribuţia 
cât putem mai bine, fiind în acelaşi timp susținuți de alte 
zeci de mii de oameni care fac şi ei tot ce cred că e mai bine 
pentru ei. 

Întrebarea crucială e cum putem să facem aceste lucruri 
mai eficient şi cu un impact mai puternic? Cu cât voi fi mai 
eficient, cu atât voi determina schimbarea în ceilalți. Cu cât 
vor fi ceilalți mai eficienţi, cu atât mai mare va fi impactul 
lor asupra mea. 


Unul dintre lucrurile pozitive care derivă din meseria 
de scriitor este faptul că întâlnesc oameni care îmi spun că 
un lucru pe care l-am scris într-una din cărțile mele a avut 
un efect deosebit asupra lor - ca o piesă care le lipsea din 
jocul vieţii. Şi cred că acelaşi lucru ţi se întâmplă şi ție, 
Stan, când primeşti reacţiile oamenilor care au participat la 
atelierele tale despre respiraţie. Noi toți punem cap la cap 
piesele necesare pentru a ne împlini vieţile, pentru a fi mai 
fericiți şi mai sănătoşi. Fiecare piesă contează. lar uneori, 
o mică piesă poate determina unirea multor altora şi poate 
duce la trezirea spirituală. 

Greşim dacă ne gândim că noi trebuie să-i schimbăm 
pe ceilalţi. Acest lucru ne face să credem că noi suntem 
speciali şi ne pune într-o poziţie de conducere, de control. 
Toţi suntem în aceeași situație. Cea mai importantă 
întrebare pe care trebuie să ne-o punem este: cum pot face 
ca acţiunile mele să faciliteze schimbarea mai eficient? 


LASZLO: Ceea ce vrei să spui, Pete, e că, făcând bine ceea 
ce facem, putem pune lucrurile în mişcare. 


GROF: Sunt de acord, dar aş vrea să adaug că nu e deajuns 
să observi situaţia şi să te axezi pe intervenţia din exterior. 
Trebuie să te implici şi în munca interioară. C. G. Jung 
a insistat pe ideea că trebuie să suplimentăm ceea ce 
facem în lume prin analiza personală sistematică şi prin 

investigarea eului nostru subconştient. A menţionat nevoia 
de a ne conecta la entitatea superioară, Eul, din care să 
luăm înțelepciunea subconştientului colectiv şi resursele 
spirituale pe care ni le oferă. Informaţiile şi puterea pe care 
o obţinem în acest proces ne ajută să găsim strategiile de 
viaţă corecte. 


LASZLO: Aşa cum spuneam ieri, ce facem „în interior” 
afectează „exteriorul”. Dar, la fel de bine, am spus că, dacă 
oamenii ar aprecia mai corect interacţiunea dintre cele 
două, ar fi mai responsabili în lucrul cu interiorul și ar avea 
şanse mai mari de a reuşi în exterior. 


RUSSELL: Şi eu cred că se pot întâmpla miracole. Dar nu 
putem să le facem să se întâmple, trebuie să învăţăm cum 
să le permitem să se întâmple. Se pare că putem să facem 
acest lucru prin dezvoltarea stării interioare potrivite, a 
stării de conştiinţă potrivite. 

Discutam mai devreme despre sincronicitate și eu am 
menţionat că există o legătură puternică între starea mea 
interioară și manifestarea coincidențelor. Eu nu le pot 
determina, pentru că sunt, prin natura lor, accidentale, 
dincolo de capacitatea mea de a le controla. Ce pot face e 
să le facilitez apariţia prin starea de conştiinţă potrivită. 

Acelaşi lucru se poate întâmpla şi la nivel colectiv. Cu 
cât nivelul de conştiinţă e mai elevat, cu atât e mai mare 
posibilitatea de a vedea miracole. Nu putem să ne imaginăm 
cum vor fi sau cum se vor întâmpla, dar putem să mărim 
şansele ca ele să se întâmple prin modul în care avem grijă 
de bunăstarea noastră interioară. 

LASZLO: Asta-mi aduce aminte de o experiență muzicală 
pe care am avut-o demult. Când cânți - nu neapărat pentru 
public - dacă iese bine, dar nu pentru că aşa ai vrut în mod 
conştient, atunci întregul spectacol e un model spontan. Şi 
trebuie să recunoști că eşti parte din acesta. E un sentiment 
minunat. Nu poți să-l determini prin voinţă, dar poţi să-l 
pregăteşti. Dacă nu eşti pregătit, nu-l simţi. Dar când eşti, 
sentimentul e ca şi cum te-ar învălui o forţă. Există o astfel 
de forță şi noi trebuie să învăţăm cum să ne lăsăm purtați 
de ea. Oare putem să-i învăţăm pe oameni acest lucru? 


RUSSELL: Da, cred că da. Din proprie experienţă, ştiu că 
lucrul care mă împiedică să rezonez cu această forță este 
propria mea rezistență, propria mea răceală, care vine din 
teamă. Teama e foarte normală atunci când suntem ame- 
ninţaţi, dar în societatea occidentală contemporană aproape 
toate amenințările fizice au fost înlăturate. Nu mai suntem 
atacați de animale sălbatice şi nu mai trebuie să fugim ca 
să ne salvăm viaţa. Majoritatea temerilor noastre sunt psi- 
hologice şi provin din experienţele noastre anterioare. Ne 
e teamă de ce ar putea crede alții despre noi, de a ne simți 
nesiguri, de a nu putea controla lucrurile etc. Aceste temeri 
ne împiedică să ne trăim viața complet, de a ne lăsa purtaţi 
de acea forță. Stăm tot timpul la pândă să nu cumva să fim 
atacați. 

Unul dintre cele mai importante lucruri pe care le 
putem face este descoperirea acestor angoase, evaluarea 
lor corectă şi reînvățarea unui mod de viață care să le 
excludă. Am descoperit că, dacă îmi dau seama cât de 
nefondate sunt, ele încetează să-mi mai afecteze relațiile, 

comunicarea, şi modul în care reacţionez. „Mă las purtat” 
pe măsură ce angoasa dispare. 


GROF: Cel mai important obstacol în calea acestei deschi- 
deri este amintirea unui şir de experienţe traumatice, care 
duce la stări de blocaj emoţional şi fizic, un fel de armură 
REICHIAN care ne izolează de restul lumii. Modalităţile de 
a scăpa de această armură, de a ne elibera de momentele tra- 
umatice, sunt deschiderea către oameni, natură şi cosmos. 


LASZLO: Oamenii care trec prin experienţe transpersonale 
devin membri mai buni ai comunităţii? 


GROF: Nu neapărat după doar o primă serie de experienţe, 
deşi acest lucru e posibil. Am văzut vieţi care s-au schimbat 
complet după o experienţă psihedelică puternică sau după 
o experienţă de respiraţie holotropică, dar acestea sunt ex- 
cepții. Probabilitatea unei schimbări pozitive considerabile 
creşte odată cu implicarea individului într-o căutare perso- 
nală sistematică şi consecventă. 


LASZLO: Ar trebui, prin urmare, să aibă o serie de experienţe 
transformatoare care să dureze săptămâni, luni sau chiar ani? 


GROF: Da. Am descoperit domeniul transpersonal în tim- 
pul experienţei mele clinice. Am văzut de multe ori că oa- 
menii încep de obicei procesul ca terapie, pentru că au pro- 
bleme emoționale şi psihosomatice. Totuşi, după o serie de 
şedinţe, descoperă dimensiunea suprapranaturală a propriu- 
lui eu şi, din acel moment, principala lor grijă este căutarea 
filosofică şi spirituală a sensului lucrurilor. Şi acest lucru îi 
face să se deschidă spre ei însuşi, spre ceilalți, spre natură 
şi viață în general. 

O nouă hartă a realității? 


LASZLO: Conştiinţa se schimbă, apar noi tendințe, ceea 
ce penerează o întrebare deosebit de importantă şi de 
interesantă despre concepția noastră despre lume. Până 
acum, aceasta a fost fragmentată, plină de zone neclare şi 
de neconcordanţe - între minte şi trup, interior şi exterior, 
om şi lume... 


GROF: Vrei să sugerezi că e nevoie de o paradigmă generală 
care să integreze toate perspectivele disparate. 


LASZLO: Am vorbit deja despre schimbarea paradigmei 
în domeniul ştiinţei, şi acum putem merge mai departe. La 
ce paradigmă ne putem aştepta? Ce tip de paradigmă ne 
trebuie? În mod evident, noua paradigmă trebuie să includă 
imaginea prezentă, fragmentată, a realităţii, cunoştinţele 
care derivă din ştiinţele naturale, mai ales cele din fizică, 
pe care trebuie să le armonizeze în cadrul ştiinţelor despre 
om şi societate. O asemenea schimbare de paradigmă s-ar 
putea dovedi crucială, din moment ce trăim vremuri atât 
de instabile, sensibile la orice „fluctuaţie”, la orice idee, 
perspectivă sau valoare nouă, oricât de nesemnificativă. În 
aceste condiţii, s-ar putea să apară un nou Hitler sau un nou 
Mesia. Trebuie să devenim conştienţi de forţa ideilor şi de 
puterea lor de promovare, mai ales dacă acestea corespund 
nevoilor timpului nostru. Acest lucru înseamnă promovarea 
acelor paradigme care ar putea avea un efect benefic asupra 
omenirii. 

GROF: Problema pe care o văd este că elementele de bază, 
blocurile conceptuale ale vechii paradigme, par foarte 

logice, foarte evidente şi foarte uşor de înțeles. Principiile 
de bază ale mecanicii newtoniene nu sunt greu de înțeles 
şi sunt de bun simţ, pentru că ele corespund percepţiei 
noastre despre lume. Prin comparaţie, putem să anticipăm 
că înțelegerea noii paradigme ar cere cunoștințe sofisticate 
în diverse domenii, inclusiv cunoştinţe de matematici 
superioare şi de fizică cuantică şi a relativităţii. În plus, 
conceptele de bază sunt contrare principiilor percepţiei 
intuitive, cel puţin în stările obişnuite de conştiinţă. 

Să luăm, de pildă, opera ta, Ervin. Ai cunoștințe 
ştiinţifice elevate şi capacitatea de a corobora date dintr-o 
varietate de discipline într-un mod deosebit de creativ. Dar, 
pentru cititorul de rând, este dificil de înțeles ce vrei să 
transmiţi fără o bază ştiinţifică solidă. Deci întrebarea este 
cum traducem aceste concepte în limba obişnuită şi cum 
prezentăm datele într-un mod accesibil cititorului mediu. 


LASZLO: Eu sunt un pic mai optimist decât tine, Stan, în 
ce priveşte puterea şi întinderea noii paradigme. Nu cred că 
e mai complexă decât cea veche: de fapt, e foarte simplă. 
Am amintit numele lui Alfrd North Whitehead mai înainte. 
Unul dintre elevii lui, un mare filosof, Stephen C. Pepper, a 
scris o carte întreagă despre „ipotezele despre lume”, care 
arată că există cel puţin o jumătate de duzină de ipoteze de 
bază, sau, cu alte cuvinte, moduri în care vedem lumea şi 
pe noi înşine. Una dintre acestea este ipoteza organică, care 
e caracteristică zilelor noastre. Lumea este ca un organism, 
nu numai indivizii, ci şi întreaga biosferă şi chiar universul. 
Acesta este un mod de gândire foarte simplu care, odată 
adoptat, duce la rezolvarea tuturor problemelor. Mi se 
întâmplă deseori ca, atunci când încerc să descifrez ceva 

ce nu are sens, să schimb perspectiva, şi apoi, dintr-o dată, 
totul se clarifică şi devine parte dintr-un model mai extins, 
modelul de care vorbea Gregory Bateson - „modelul care 
uneşte”. 

Ipoteza organică pare nouă, dar de fapt e foarte veche. 
Doar că ne parvine într-o formă schimbată, oferită de noile 
Ştiinţe, mai concretă şi mai demnă de încredere. Totuși, nu 
e uşor de înţeles, pentru că am fost educați să o înlocuim cu 
ipoteza mecanicistă a lui Newton. 


GROF: Nu crezi că una dintre probleme e că perspectiva 
newtoniană asupra lumii se potriveşte în mare măsură cu 
percepţia obişnuită pe care o avem asupra realității? Pare 
foarte evidentă şi foarte logică. 


LASZLO: Da, dar doar pentru cei crescuți în Occident. 


GROF: Am observat că, în stările mistice, oamenii au acces 
direct la o percepţie şi o înţelegere alternativă a lumii. 
Experiențele transpersonale au puterea de a ne trezi din 
ceea ce William Blake numea, destul de nedrept pentru 
Newton, „somnul lui Newton”. Nu ştiu cât de convingător 
poate fi transmis acest model organic prin mijloace pur 
intelectuale unor oameni care n-au trecut prin experienţe 
directe de acest tip, cu atât mai puţin celor care au tendința 
de a se îndrepta în direcţie opusă. 


Ar fi mult mai bine dacă noul mod de gândire ar 
putea fi legat de o viziune mitologică relevantă pentru 
cultura occidentală. Joseph Campbell era foarte interesat 
de această problemă şi a subliniat că, atunci când studiem 
culturile trecute, ne dăm seama că toate au fost susținute 

şi propulsate de puternice viziuni mitice. Acelaşi Joseph 
Campbell se întreba dacă e posibil să se identifice mitul 
dominant al culturii în care trăim sau dacă acest lucru 
se poate face doar după un timp. Întrebările pe care și le 
punea mereu erau „În ce fel de mitologie trăim? Putem s-o 
identificăm? Poate fi ea adusă la suprafaţă, ca să ne poată 
inspira?” 


RUSSELL: O altă problemă pe care mintea occidentală 
educată în maniera mecanicistă o are în înțelegerea 
modelului organic e calitatea sa participatorie. Ne face să 
ne simţim parte a universului viu. Modelele reducţioniste şi 
bunul simţ de tip occidental ne îndreaptă în direcţia opusă - 
ne separă de întreg. 


GROF: Multe culturi au trăit într-un univers participatoriu, 
ca parte integrantă a întregului, având acces direct la 
experienţele transpersonale în riturile de trecere, în mistere 
şi practici spirituale. Experiențele de acest gen erau 
incomparabil mai la îndemână atunci. 


LASZLO: Instituţiile şi modul nostru de viață sunt cele care 
ne creează probleme pentru că nu ne mai permit să trecem 
prin experienţe integrate, complete, participatorii. Criza care 
se apropie va oferi în același timp posibilitatea societăţii 
occidentale de a-şi schimba perspectiva asupra lumii. Ne 
va arăta legăturile între lucruri şi felul în care depind unele 
de altele, va fi garanţia unei percepții schimbate. Întrebarea 
cea mai dificilă e însă cum să facem oamenii să înţeleagă 
totul fără dificultate, fără suferință. 

RUSSELL: Da, mulţi oameni nu vor să vadă greşelile mo- 
delului actual. Nu pot renunţa la convingerile şi obiceiurile 
lor decât dacă sunt obligaţi, dar această renunțare s-ar putea 
să vină prea târziu. 

Acelaşi lucru se întâmplă și la nivel personal. Cei ce 
duc o viaţă nesănătoasă pot fi sfătuiți de doctor să se lase de 
fumat, să-şi schimbe dieta, să facă mai multă mişcare, dar 
dacă nu-şi dau seama ei înşişi că au o problemă, mai mult 
ca sigur vor ignora sfaturile acestuia, pentru că nu înțeleg de 
ce ar trebui să se schimbe. Asta până când problema nu va 
mai putea fi evitată, când vor suferi un atac de cord, când se 
vor îmbolnăvi de cancer sau de o altă boală care îi va obliga 
să-şi aducă aminte spusele docorului. Câtă vreme sănătatea 
nu ne e periclitată, nu suntem conştienţi de greşelile pe care 
le facem. Numai atunci când suferim acceptăm nevoia de 
schimbare. Poate că ar trebui să ne dorim să intrăm în criză 
ca să ne putem trezi. Să sperăm însă că nu ne va fi fatală. 


LASZLO: E un lucru foarte greu de realizat în realitate. 


RussELL: Nu spun că ar trebui să determinăm criza, ci 
doar că n-o să ne vină mintea la cap până când n-o să se 
întâmple ceva. Bineînţeles că nu toată lumea aşteaptă să se 
simtă rău ca să se schimbe; mai sunt şi oameni care ascultă 
sfaturile şi se schimbă înainte ca situaţia să se înrăutățească, 
şi tocmai această atitudine e cea care trebuie încurajată la 
nivel global. 


LASZLO: De acord. Dar acest lucru subliniază necesitatea 
de a dezvolta urgent un nou mod de a privi lumea și pe 
noi înşine - o nouă hartă a realităţii. In cărțile tale, Stan, 

vorbeşti despre o nouă cartografie a minţii omeneşti. Nu 
înseamnă că aceasta ar trebui să meargă mână-în-mână 
cu o nouă cartografie a universului? Dacă mintea omeneas- 
că e plină de elemente surprinzătoare şi e legată de cosmos, 
atunci şi cosmosul ar trebui să conţină elemente neobiş- 
nuite. Cartografia acestuia ar trebui să fie diferită de cea 
standard. 


GROF: Noua hartă a minţii omeneşti despre care am scris şi 
am vorbit este şi o nouă hartă a realităţii, atâta vreme cât cele 
două categorii de experienţe pe care le adaugă cartografiei 
tradiţionale nu sunt văzute ca distorsiuni patologice, ci 
mai degrabă ca aspecte autentice ale existenţei. Conţinutul 
experienţelor în prima dintre aceste categorii este lumea 
aşa cum o ştim, dar percepută dintr-o perspectivă complet 
diferită. În loc să percepem elementele ei constitutive ca 
obiecte separate, ne identificăm cu acestea. Odată cu 
identificarea, ni se oferă acces la informaţii complet noi. 
Acesta e un mod diferit de a cunoaşte universul - nu mai 
înregistrăm aspectele obiectelor prin simţuri, prin analiză 
sau sinteză, ci prin identificare. 


Conţinutul experienţelor în cea de-a doua categorie 
este şi mai surprinzător, deoarece cuprinde dimensiuni ale 
realităţii negate de civilizaţia occidentală industrializată. 
E vorba de dimensiunea mitologică a existenţei, de ființele şi 
tărâmurile arhetipale pe care culturile vechi le considerau a 
fi de origină divină. Şi totuşi, atunci când intrăm în legătură 
cu ele, acestea sunt la fel de reale sau chiar mai reale decât 
experienţele noastre în lumea materială. Ele sunt acea sursă 
de informaţii noi şi corecte care ne lipsea. 

LASZLO: Se pare că prin asemenea experienţe obținem o 
nouă hartă a realităţii. 


GROF: Da. E vorba aici despre subconştientul colectiv 
al lui Jung, sau cel puţin despre un aspect important al 
acestuia. Cel de-al doilea aspect e domeniul istoric al 
subconştientului colectiv în care e înregistrată toată istoria 
umanităţii. Există părți neclare în ceea ce priveşte domeniul 
arhetipal la Jung. Iniţial, era văzut ca înnăscut şi legat de 
partea neșlefuită a creierului, nu departe de predispoziția 
către comportamente instinctuale. Alteori, era considerat 
drept moştenirea culturală a umanităţii. Mai târziu, a 
început să vadă arhetipurile ca modele cosmice primordiale 
situate deasupra realității consensuale. 


Observațiile studiului asupra stărilor neobişnuite ale 
conştiinţei susțin această a treiaalternativă. Ele sugerează 
că domeniul arhetipal e situat între realitatea consensuală 
şi conştiinţa nediferenţiată a principiului creativ cosmic. 
Acesta formează şi informează dinamica lumii materiale. 
De exemplu, arhetipul Marii Zeiţe Mame este ca un model 
universal care îşi găseşte expresia specifică în toate mamele 
din lume. 


Mă gândesc la dezbaterea filosofică între nominalişti şi 
realişti în ceea ce priveşte ideile platonice. Nominaliştii le 
văd ca pe nişte abstracţiuni luate dintr-un număr de obiecte 
concrete care sunt reale, în timp ce realiştii cred că există 
de fapt un domeniu în care ideile platonice au o existență 
proprie. Stările neobişnuite susțin cea de-a doua idee. Fără 
îndoială că aceste stări dau arhetipurilor o trăire foarte 
convingătoare. Putem vizita diferite domenii arhetipale 

populate cu fiinţe mitologice în acelaşi fel în care lumea e 
populată de oameni, animale şi plante. Fiinţele arhetipale 
par să existe la niveluri energetice mult mai puternice şi 
sunt înconjurate de o aură de supranatural. E evident că 
aparţin unui ordin superior, dar influențează evenimentele 
din lumea noastră. De aceea erau considerate zeități de 
către culturile vechi şi cele aborigene, iar atitudinea lor este 
foarte uşor de înţeles. 


LASZLO: Poţi să ne dai câteva exemple mai apropiate de 
timpurile noastre, Stan? 


GROF: Cu mulți ani în urmă, am văzut un film despre 
Jason, Argonauţi şi lâna de aur. Filmul se desfăşura pe două 
planuri. Unul din ele era realitatea materială în care Jason 
şi echipajul său treceau prin numeroase aventuri. Cel de-al 
doilea era lumea olimpiană a zeilor şi zeiţelor care avea o 
dinamică proprie - conflicte, tensiuni, poveşti de dragoste. 
Exista o legătură strânsă între cele două planuri. Zeităţile 
aveau sfera lor de influență pe Pământ, preferaţii şi duşmanii 
lor în rândul oamenilor. Acţiunile zeilor se materializau în 
lumea materială prin furtuni, animale periculoase şi alte 
provocări - sau, dimpotrivă, prin evenimente fericite. 


Această poveste este similară conceptelor care se află 
la baza celei mai interesante părţi a astrologiei. Ideea e că 
atât evenimentele care se petrec în mintea noastră, cât şi 
cele din lumea reală sunt expresia dinamicii arhetipale care, 
la rândul ei, e corelată cu mişcarea şi poziţia planetelor. 
Deoarece planetele sunt vizibile, putem ghici ce se întâmplă 
în lumea arhetipurilor şi, indirect, la ce tip de energii să ne 
aşteptăm în lumea reală. Există sincronism între cele două 

elemente, dar nu și cauzalitate. De aceea materialiştii, 
pentru care cauza şi efectul sunt foarte importante, nu pot 
să accepte ideea că astrologia ar fi valoroasă. 


LASZLO: Există un element în gândirea lui Jung care 
merge în direcţia pe care am expus-o mai sus. După cum 
ştim, Jung a formulat conceptul de arhetip în colaborare 
cu Wolfgang Pauli. A fost şocat de faptul că, în timp ce 
cercetările lui în domeniul psihicului uman duceau spre 
lucruri „nereprezentabile”, asemeni arhetipurilor, cercetările 
din fizica cuantică duceau în aceeaşi direcţie: micro- 
particulele universului fizic, entităţi pentru care nu exista 
o posibilă descriere completă. Jung a tras concluzia că, 
dacă presupunem existenţa a două sau mai multe elemente 
nereprezentabile, s-ar putea ca acestea să nu se datoreze mai 
multor factori, ci unuia singur. După el, principalul factor 
care susţine şi leagă lumea fizicii şi cea a psihologiei este 
unus mundus. Aceasta înseamnă că tărâmul minţii şi cel al 
materiei - psihicul şi fizicul - sunt aspecte complementare 
ale aceleiaşi realități transcendentale unitare unus mundus. 
Arhetipurile sunt modele dinamice fundamentale ale căror 
reprezentări diverse caracterizează atât procesele mentale 
cât şi cele fizice. În domeniul mental, ele organizează 
structurile şi transformările materiei şi energiei. Totuşi, 
realitatea fundamentală e unus mundus, iar aceasta nu e nici 
fizică, nici psihică: e undeva deasupra celor două tărâmuri 
sau dincolo de ele. Acest lucru ne face să ne gândim la 
ideea mai recentă a ordinii interioare a lui David Bohm. Şi 
acesta e un tărâm transcendent dincolo de spaţiu şi timp, 
unde toate lucrurile formează un tot. Doar relaţia noastră cu 

timp, le separă. 


GROF: Aceleaşi concepte pot fi găsite şi în filsofia prece- 
selor lui Whitehead. Tot trecutul universului intră în fiecare 
moment sau situaţie nouă, ca parte a eficienţei cauzale. În 
plus, Whitehead îl ia în calcul şi pe Dumnezeu şi tărâmul 
aşa-ziselor obiectele eterne. Aţi auzit de noua carte a lui 
Rick Tarnas Pasiunea minţii occidentale? 


LASZLO: Da. Rick descrie istoria gândirii europene arătând 
că există o discuţie despre relaţia între două niveluri ale 
realităţii: cel al experienţei familiare şi cel arhetipal, 
platonic sau realitatea de nivel înalt. În plus, mai arată că 
istoria europeană prezintă corelaţii sistematice cu poziţia 
planetelor. De exemplu, planeta Uranus a fost întotdeauna 
legată de imaginea marilor inventatori, cum ar fi Newton, 
Descartes, Freud, Jung şi Darwin. 


RUSSELL: Ne permite această corelaţie să facem preziceri 
astrologice despre momentul marilor descoperiri? 


GROF: Ne permite să facem doar preziceri arhetipale în 
ceea ce priveşte calitatea energiilor implicate, nu preziceri 
concrete. Acest lucru oferă o mai mare creativitate și posi- 
bilitatea jocului, în timp ce arhetipurile rămân consecven- 
te naturii lor specifice. De exemplu, ne îndreptăm spre o 
conjuncție triplă între Uranus, Neptun și Jupiter. În termeni 
astrologici, Uranus este legat de marile descoperiri şi de 
schimbările revoluţionare de natură prometeică, Neptun 
de dispariția graniţelor şi de problemele mistice, iar Jupiter 

e responsabil de mărimea şi extinderea fenomenelor. Prin 
urmare, se poate prezice că această combinaţie de energii 
astrologice arhetipale va fi exprimată ca o revoluţie spiri- 
tuală majoră de natură oceanică, care include dispariţia şi 
transcenderea graniţelor. Căderea Zidului Berlinului şi uni- 
ficarea Germaniei, eliberarea Europei de Est şi dispariţia 
supraputerii sovietice au fost primele semne ale acestei in- 
fluenţe arhetipale. 


Acest moment e foarte diferit de momentul revoluțiilor 
din anii ‘60, care au avut loc tot în timpul unei triple 
conjuncţii, dar Neptun a fost înlocuit de Pluto. Pluto 
reprezintă energia dionisiacă legată de sex, moarte şi 
renaştere şi e foarte dinamică. Impulsul revoluţionar de 
atunci a fost diferit şi a dus la conflicte violente cu poliția 
şi autorităţile. 

Ar trebui să adaug că Rick a mai scris şi o broşură 
numită Prometeu cel ce trezeşte despre rolul lui Uranus 
în revoluțiile ştiinţifice, artistice şi sociale. Aici el discută 
tranzitul lui Uranus pe harta lui Einstein, la începutul 
secolului, când acesta a scris trei lucrări care au revoluţionat 
fizica, şi le compară cu tranzitul lui Saturn tot pe harta lui 
Einstein când acesta polemiza pe probleme teoretice cu 
Niels Bohr şi avea o atitudine conservatoare asupra fizicii 
cuantice. Darwin a avut acelaşi tranzit al lui Uranus când 
corabia sa Beagle a ajuns în insulele Galapagos, locul unde 
a avut revelaţia cu privire la originea speciilor. 


LASZLO: Există corelaţii în lumea naturală care surprind. 
Se pare că există forțe şi energii subtile care operează în 

natură şi pe care noi nu le cunoaştem din punct de vedere 
empiric, deşi simbolic le ştim. 


GROF: Perspectiva astrologică nu se referă neapărat la forțe, 
ci vede realitatea ca un set de aranjamente sincronice mai 
degrabă decât ca un set de legături cauzale. Ea consideră 
cosmosul un sistem unitar, de elemente interconectate care 
susțin planul general făcut de o inteligență superioară. 


RUSSELL: Nu ştiu prea multe lucruri despre astrologie aşa 
cum e practicată ea azi, dar sunt interesat de modul în care 
vedeau cerul anticii şi de rădăcinile astrologiei. Sunt norocos 
că locuiesc de câţiva ani într-o zonă a Angliei foarte puţin 
poluată şi, prin urmare, cerul e foarte limpede noaptea. Aşa 
am putut vedea mişcarea planetelor pe fundalul celorlalte 
stele. 


Practic, cerul pe care îl văd acum putea fi văzut şi 
cu mii de ani în urmă, doar culoarea era atunci mult mai 
închisă pentru că, neexistând poluare, aerul era mult mai 
curat şi, prin urmare, stelele mult mai strălucitoare. În 
trecut nu existau televiziune, cinematografe, computere sau 
cărţi, prin urmare oamenii aveau mult timp să contemple 
cerul care părea strălucitor şi captivant. 


Pe când urmăream mișcarea planetelor, am observat că 
evenimente importante din viața mea păreau să se coreleze 
cu unele configurații interesante de pe cer. Mi s-a întâmplat 
un asemenea lucru recent, când luna era la jumătatea 
distanţei între Marte şi Venus, care erau în conjuncție, în 
timp ce Saturn răsărea la est. Nu ştiu dacă a existat o relaţie 
de cauză-efect între modelul de pe cer şi viața mea; pare 

mai degrabă să fi fost o coincidenţă, o legătură acauzală, 
dar totuşi plină de sens. 


Mă întreb dacă de aici vine astrologia. Anticii urmă- 
reau cu siguranţă alinierea planetelor şi formarea unor con- 
figuraţii interesante pe cer. Oare observau însă şi corelaţia 
cu evenimentele din viață? Dacă o făceau, atunci fără îndo- 
ială că aşa au început să găsească modele care să prezică 
alinierile viitoare şi legăturile derivate din acestea. 


GROF: Mi se pare puţin probabil şi greu de crezut că 
astrologia s-a dezvoltat dintr-o acumulare graduală de date 
generate de observaţiile astronomice şi din încercările de a 
le corela cu evenimentele istorice şi experienţele omeneşti. 
Cred că descoperirea a venit deodată, ca o iluminare, ca 
o viziune a unei ordini de nivel înalt care lega mişcările 
planetelor de arhetipuri şi de evenimentele exterioare şi 
interioare. Sunt multe exemple de asemenea viziuni în 
istoria creativității. 

Dar, fiindcă tot vorbim despre cer şi corpuri cereşti, 
v-aţi gândit la coincidenta cel puţin uimitoare că diametrele 
Lunii şi Soarelui combinate cu distanța până la Pământ le 
face să fie aproape egale ca mărime? Eclipsa totală este 
posibilă datorită acestui lucru. Aţi văzut vreodată o eclipsă 
totală? Când am împlinit 60 ani, Christina mi-a făcut cadou 
o croazieră în Hawai tocmai pentru a fi martor la o eclipsă 
totală, şi a fost incredibil. 

Văzusem câteva eclipse parţiale. Folosisem o sticlă 
afumată şi văzusem că o parte a planetei lipsea. Nimic 
spectaculos. Eclipsa totală e total diferită. Nici măcar când 
eclipsa a ajuns la 80% nu realizezi cum poate fi. Odată 

ce te lovește „cercul de diamant” şi eclipsa devine totală, 
pătrunzi într-o realitate paralelă. N-am putut s-o văd ca 
pe un fenomen natural, era magie pură. Eram pe un vapor 
împreună cu alte câteva sute de oameni. Unii dintre ei beau 
Bloody Mary (vodcă şi suc de roşii), deşi era ora şapte 
dimineaţa şi se distrau pe punte în diverse moduri care de 
care mai ciudate, dar toţi au fost captivaţi în momentul în 
care a început eclipsa. 


Lucrul care se repetă mereu e că oamenii din culturile 
primitive reacționau atât de violent la eclipse pentru că nu 
înțelegeau ce se întâmpla. Dar, în cazul nostru, toţi ştiam ce, 
când şi de ce avea să se întâmple. Un astronom profesionist 
ne pregătise deja, dar, cu toate acestea, tremuram de 
emoție! 


LASZLO: Mă uimeşte uneori cum oamenii nu reuşesc să 
fie impresionați de fenomenele naturale frecvente. De 
exemplu, de apusurile sângerii sau de imaginea lunii. Deşi 
sunt fantastice, unii oameni rămân complet indiferenți. 
Să luăm următoarea scenă: suntem pe Pământ şi vedem 
cum Soarele trece dincolo de orizont. Dacă te concentrezi 
pe această idee, vei fi uimit cu siguranţă, în timp ce, dacă 
vei spune că e doar Soarele care apune, aşa cum face în 
fiecare zi, toată magia va dispărea. Cum putem să trecem 
nepăsători când în jurul nostru au loc asemenea lucruri 
minunate? Artiştii le văd. Majoritatea oamenilor, însă, nu. 


GROF: Un lucru pe care l-am observat după experiențele 
psihedelice şi după puternicele şedinţe de respirație 
holotropică este fenomenul de „strălucire” care poate dura 
ore, zile sau chiar săptămâni. În acest timp, percepția asupra 

lumii se transformă radical - natura pare mai frumoasă, 
culorile sunt mai vii şi mai strălucitoare, muzica sună 
diferit, dragostea e mai puternică. Se potențează gustul, 
mirosul şi pipăitul, iar dorinţa de viaţă creşte. Blake şi, 
după el, Aldous Huxley au vorbit despre fenomenul numit 
„curăţarea uşilor percepţiei”. 


Despre potenţialul artei şi responsabilitatea 
artistului 


LASZLO: Am ajuns acum la facultăți care sunt tipice 
artiştilor şi altor oameni creativi şi sensibili. O întrebare 
sâcâitoare e dacă artistul - poetul, pictorul sau muzicianul - 
poate contribui la deschiderea omenirii către sensibilitatea 
necesară pentru facilitarea schimbării. Dacă da, atunci 
înseamnă că opera de artă are o responsabilitate socială şi 
umană. Acesta e, bineînţeles, o problemă veche de când 
lumea. Pe de-o parte există arta pentru artă, arta de dragul 
artei. Pe de altă parte există arta care poate face ceva pentru 
individ şi pentru umanitate. 


GROF: Aceasta din urmă implică responsabilitatea artistu- 
lui, dar să nu uităm că trebuie să existe şi un anumit tip 
de public care să aprecieze ce oferă artistul şi să sprijine 
activitatea artistică în general. Artistul e doar o parte din 
ecuaţie; cealaltă parte e constituită de sensibilitatea şi re- 
ceptivitatea publicului, care trebuie cultivate. Mi se pare je- 
nant cât de puţin sunt apreciate ştiinţele umaniste şi arta la 
noi în ţară. Ele sunt primele sacrificate atunci când nu sunt 

destui bani. Trebuie ca educaţia să-şi schimbe obiectivele 
pentru a facilita dezvoltarea publicului şi pentru a cultiva 
creativitatea individuală. 


RUSSELL: În societatea noastră, nu suntem educați cum 
să apreciem arta sau cum să ascultăm muzica. Arta ţi se 
prezintă. Poate să-ţi placă sau nu. Nimeni nu-ţi oferă un 
curs de apreciere artistică care să te ajute să vezi ce fac 
artiştii şi de ce sunt importanți. Ei pot să-şi pună tot sufletul 
în ceva ce consideră profund şi semnificativ, dar noi nu ştim 
să vedem acest lucru. 


LASZLO: Au existat întotdeauna un producător şi un recep- 
tor al mesajului, chiar dacă azi tind să se confunde. Recep- 
torul care „re-crează” o operă de artă prin percepţia perso- 
nală este şi el un artist în felul lui. Dar există o tendinţă de 
a separa arta de marele public, spunând că arta e rezervată 
unui cerc de iniţiaţi. 


GRoF: Ervin, în cartea ta Cosmosul creativ l-ai citat pe 
compozitorul Schoenberg care spunea că o adevărată operă 
de artă nu e pentru oricine, iar o operă care e pentru toți nu 
e artă. 


LASZLO: Într-advăr, Schoenberg și mulți alţi artişti cred 
în arta pentru artă. Nu toţi, dar sunt şcoli întregi care se 
dedică acestei idei. Ei spun că arta are propriile ei legi şi 
nu are nicio obligaţie în afara anumitor cercuri de iniţiaţi. 
Dar arta e un element component al culturii umane şi poate 
fi şi un element de transformare culturală. Cred că artiştii 
au un cuvânt de spus aici, alături de oamenii de ştiinţă şi de 
educatori. 

RUSSELL: Artiştii au deja un rol. 
LASZLO: Dar oare şi-l iau în serios? 


RUSSELL: Cred că majoritatea artiștilor îşi iau munca 
foarte în serios. Altfel, de ce ar continua când veniturile 
sunt atât de mici? 


LASZLO: Nu vreau să spun că nu sunt serioşi, ci că nu-şi 
iau în serios rolul pe care-l au în fața provocării de care 
vorbim - potenţialul lor în calitate de catalizator al revoluţiei 
culturale. 


RUSSELL: Sunt sigur că unii o fac. Şi sunt sigur că ei nu 
ştiu că au un rol atât de important în schimbarea conştiinţei 
la nivel global. Totuşi, majoritatea sunt dedicați muncii lor. 
Că o fac din perspectiva transformării culturale sau nu, asta 
nu e important pentru mine. Ceea ce este însă important e că 
fac lucrurile din pasiune şi, astfel, fiecare ajută la progresul 
conştiinţei. 


LASZLO: Marea artă, prin definiţie, surprinde şi transmite o 
anume viziune, nu neapărat o viziune rațională ca în ştiinţă, 
ci una care folosește sensibilitatea artistului de a înțelege 
nişte antene care atrag lumea în jurul lor şi le receptează 
starea de spirit şi caracteristicile de bază - sau deviaţiile 
semnificative. Artiştii sunt şi foarte buni comunicatori. 
Rolul lor se întinde dincolo de lumea lor interioară, spre 
lumea celorlalți. Publicul lor e format din oricine se 
consideră ființă umană, din moment ce fiinţa umană poate 
beneficia de viziunea estetică prin care artistul prezintă 
experienţa timpului său. 

GROF: Dacă ne uităm la istoria creativităţii şi la formele 
ei cele mai remarcabile, vedem că stările vizionare joacă 
un rol foarte important nu numai în artă sau religie, ci şi 
în ştiinţe cum ar fi chimia, fizica sau matematica. Willis 
Harman a scris o carte deosebită numită Creativitatea 
de rang înalt, în care a dat multe exemple care ilustrează 
această idee. Adevărata artă nu e „făcută de om” în sensul 
propriu, ci vine din surse spirituale mai profunde. 


= 


RUSSELL: Vrei să spui că arta vine dintr-un nivel de 
conştiinţă transcendental? 


GROF: Da, cel puţin arta de înalt nivel. De aceea, artiştii 
construiesc prin arta lor un soi de pod care să-i conducă 
pe ceilalți oameni spre tărâmul transcendental. Acelaşi 
mecanism se găseşte în poveştile Koan din budismul Zen 
şi în semnele geometrice tibetane. Pentru a crea o poveste 
Koan sau o schemă tibetană, profesorultrebuie să intre într-o 
anumită stare de conştiinţă. lar această stare poate media la 
rândul ei accesul celorlalți la lumea transcendentală. 


LASZLO: Mi se pare că ar fi foarte important ca artiştii să 
devină conştienţi de potenţialul artei lor. 


RUSSELL: De ce? Ar face altfel lucrurile? Atâta vreme cât 
îşi exprimă sufletul, are vreo importanţă dacă sunt sau nu 
conştienţi de impact? 


LASZLO: Voiam să spun altceva. Dacă artiştii devin conşti- 
enți de natura critică a situaţiei în care ne aflăm, şi îşi dau 
seama de potenţialul artei, din umanism şi din solidaritate, 
vor produce opere de artă care să fie mai orientate într-o 

direcție favorabilă îmbunătăţirii bunăstării individului şi a 
comunităţii. 


RUSSELL: Mă îndoiesc de valoarea acelei arte. 


LASZLO: Depinde ce numeşti valoare. Nu mă refer la 
tipul de artă comandat „din afară”, de tipul realismului 
socialist sau al propagandei, ci la un fel de angajament pe 
care şi-l iau artiştii înşişi, cum au făcut Balzac, Durenmatt, 
lonesco sau Picasso. Unii artişti nu-şi iau angajamente 
decât în fața propriei arte, dar azi asta nu mai e deajuns. 
Aşa cum am spus, arta e un element de cultură, iar cultura 
e un element al comunităţii omeneşti care are nevoie de o 
nouă conştiinţă. Prin urmare, în ceea ce priveşte evoluţia 
conştiinţei, societatea are nevoie de artă. 


RUSSELL: Asta ne aduce înapoi la una din temele de 
bază ale discuţiei noastre. Schimbarea vine ca rezultat al 
experienţei personale care poate fi o stare neobişnuită 
de conştiinţă, experiența de viață personală sau orice alt 
factor. Şi artistul intră în aceeaşi categorie. El este implicat, 
ca toți ceilalți, într-un proces interior care conduce la o 
mai profundă maturitate şi înţelepciune. Pe măsură ce 
înaintează pe calea descoperirii interioare, se alătură 
progresului celorlalți. Cred că trebuie să avem încredere că 
sunt pe drumul cel bun şi fac tot ce consideră că e potrivit. 
Provocarea pentru noi este să începem să ne descoperim pe 
noi înşine şi să încercăm să fim din ce în ce mai buni. Aşa 
cum am spus mai devreme, e foarte uşor să arăţi altora ce 
ar trebui să facă, dar trebuie să realizăm că şi noi suntem 
„ceilalţi” în ochii altor oameni. 

GROF: Aş vrea să menţionez în această privinţă întâlnirile 
Asociaţiei Transpersonale Internaţionale, ca exemplu pentru 
de situaţie care asigură un context atât pentru informaţie, 
cât şi pentru experienţă. Aceste conferinţe, care se ţin în 
mod regulat în diverse părți ale lumii, adună oameni 
dintr-o varietate de discipline care împărtăşesc orientarea 
transpersonală sau cel puțin interesul pentru acest domeniu: 
psihiatri, psihologi, oameni de ştiinţă, educatori, oameni ai 
bisericii, profesori spirituali, economişti, chiar politicieni. 
Programul cuprinde cursuri, discuţii, ritualuri, ateliere 
experimentale, sesiuni de dans şi evenimente culturale. 
Artiştii care vin aici au posibilitatea unică de a experimenta 
diverse idei transpersonale din care se pot inspira şi de a 
trece prin puternice experienţe personale. Conferinţele 
funcţionează pe bază de atracţie, nu prin publicitate, deci 
nimeni nu este convins sau îndrumat. 


LASZLO: În ceea ce priveşte arta, comunicarea nu trebuie 
să fie instruire. La urma urmei, artistul este o ființă care 
experimentează viaţa şi o umple de sensibilitate. Acest 
lucru va apărea şi în opera de artă care se naşte ca urmare a 
acestei experienţe estetice. 


Vreau să spun că, dacă artistul are această sensibilitate, 
el are în acelaşi timp şi responsabilitatea de a o folosi. 
Sunt în joc nu doar eul şi salvarea sa, ci şi bunăstarea altor 
oameni şi dezvoltarea societăţii. 


GROF: Arta nu trebuie să aibă un mesaj direct şi explicit 
pentru a vorbi celor din societatea contemporană. Şi aici 
mă gândesc la uimitorul succes al seriei Războiul stelelor, 
care nu se adresa doar problemelor societăţii. Povestea era 

ştiințifico-fantastică, cu motive arhetipale care mergeau 
departe în trecut - confruntarea între bine şi rău, un grup de 
oameni cu înalte idealuri care îşi apărau libertatea împotriva 
unui imperiu al răului, valori spirituale care se opuneau 
unei societăţi tehnocratice dezumanizate, puterile Forţei... 
Se întâmpla odată, demult, într-o galaxie îndepărtată, dar 
subiectul avea destule elemente care să-l aducă aproape de 
zilele noastre. 


LASZLO: Sunt multe alte exemple de acest fel. De exem- 
plu, seria de filme lansată de Planeta maimufelor. Reacţia 
publicului la aceste filme a fost interesantă, pentru că fami- 
lia umană ca un tot este confruntată cu aceeaşi problemă: 
specia noastră este dominată de altă specie şi devine sclava 
acesteia, şi totul doar din cauza prostiei. Artiştii au putut 
aborda deschis această problemă. Mai sunt şi alte seriale 
ştiințifico-fantastice, dar legătura dintre problemele prezen- 
tate şi cele reale nu e pertinentă. Există subiecte care sunt 
mult mai relevante decât aventurile interplanetare, fără să 
fie mai puţin bune sau mai puţin interesante. 


RUSSELL: Poate că povestea filmelor de tipul Războiul 
stelelor nu e relevantă pentru problemele curente, dar 
mesajul lor este foarte relevant. Pe lângă „Fie ca Forţa să 
fie cu tine”, erau şi alte teme importante, cu aplicabilitate 
universală: „furia nu ajută” şi „trebuie să-ți depăşești 
teama”. În toate filmele ştiințifico-fantastice veţi găsi 
mesaje similare la fel de aplicabile şi de valoroase azi cum 
erau şi pentru personajele din film. Acesta poate fi unul 
dintre motivele pentru care aceste filme au atât de mult 
succes: pentru că ating un punct al cunoaşterii care există 
în sufletul fiecăruia. 

Motivul pentru care aceste idei apar în filme este 
şi el semnificativ. Cei ce le scriu şi le produc sunt fiinţe 
aflate pe drumul descoperirii personale. Când descoperă 
un anumit element de înţelepciune în propria lor viață, vor 
să-l comunice întregii lumi şi se întreabă cum ar putea pune 
totul într-un format care să ajute cât mai mult răspândirea 
mesajului. Acest tip de comunicare e un proces foarte subtil. 
Dacă mesajul e prea evident, oamenii nu-l vor asculta. 
Deci, trebuie găsită modalitatea potrivită, iar pentru asta te 
nevoie de mult tact şi pricepere. 

Revenind la întrebarea ta, Ervin, legată de modul în 
care îi putem convinge pe artişti, cred că există mulți artişti 
care sunt deja convinşi. 


LASZLO: Întrebarea mea era cum îi faci pe artişti să-şi 
adapteze sensibilitatea la timpurile prezente pentru a avea 
un rol conştient şi responsabil în schimbare a acesteia. 


RUSSELL: Întrebarea ta conţine prezumția că nu sunt 
conştienţi de asta încă. 


LASZLO: Nu sunt convins că toţi știu şi fac asta. Dar sunt 
convins că sunt mult mai mulți care pot face mai mult. 


RUSSELL: Asta sună ca şi cum noi am fi mult mai buni și 
am şti mult mai mult decât ei. 


LASZLO: Nu neapărat. Cum spunea Bernard Shaw, ca să 
judeci o omletă, nu trebuie să ştii să spargi un ou. Putem 
vedea valoarea artistică a unei producții fără a fi noi înşine 
în stare s-o facem. Putem să ne uităm la rezultatul final 

al unei opere de artă şi să ne spunem că, dacă acea forță 
creativă ar fi îndreptată asupra problemelor prezente, ar 
putea să-i ajute pe oameni să le vadă şi să reacționeze. 
Perfecţiunea e încă departe. 


GROF: Vorbim despre ceea ce trebuie să facă diverse gru- 
puri de oameni - savanţi, economişti, politicieni, artişti - 
şi despre cum am putea să-i ajutăm să devină catalizatori. 
S-ar schimba multe dacă am facilita pur şi simplu schimbul 
de informaţii şi am încuraja dialogul deschis în interiorul 
acestor grupuri şi între ele. Iar al doilea lucru care este foar- 
te necesar e gândirea sintetică, sistemică care ar ajuta la for- 
marea unui tot din mozaicul de noi descoperiri şi viziuni. 


LASZLO: Există cu siguranță procesul de auto-învăţare. 
Artiştii ar trebui să se adune şi să dezbată rolul artei în 
cultură şi în civilizaţie - rolul lor în această fază de decădere 
a societăţii occidentale şi în naşterea unei noi societăţi. Este 
o provocare incredibilă, cea mai mare pe care oricine şi-o 
poate imagina. 


GROF: Sunt convins că se poate realiza foarte mult prin 
dialogul pe care îl recomanda David Bohm: mai multe 
categorii de artişti care să discute perspectivele situaţiei. În 
felul acesta, artiştii ar deveni mai conştienţi de problemele 
existente şi şi-ar putea găsi modalitatea de a le prezenta în 
forma artistică specifică fiecăruia. 


RUSSELL: Asta e problema. Cum ne putem inspira unul pe 
celălalt? Cum putem deveni catalizatori pentru ceilalți? 

GRoF: Din experienţa mea, unul dintre catalizatorii cei mai 
puternici este modul responsabil în care lucrezi cu stările 
neobişnuite de conştiinţă. Pe vremea când făceam cercetări 
psihedelice în Cehoslovacia, n-am avut nicio restricţie în 
privinţa folosirii acestor substanţe în scopuri profesionale. 
Mulţi dintre artiştii din Praga au citit sau au auzit ce făceam 
şi ne-au contactatpentru că voiau să ia parte la experimente. 
I-am acceptat, deoarece efectul drogurilor asupra expresiei 
artistice e o problemă foarte interesantă. 


După ce am emigrat în Statele Unite, nu m-am mai 
putut întoarce timp de 20 ani, din cauză că șederea mea aici 
era considerată ilegală de către autoritățile cehe. Când am 
revenit la Praga, am putut vedea expoziţiile câtorva artişti 
care fuseseră la cursurile noastre. Picturile erau aranjate 
cronologic, iar diferenţa dintre cele pictate în acea perioadă 
şi celelalte era evidentă. Era ca o săritură cuantică. Nu 
încercasem să-i schimbăm, ei îşi exprimaseră interesul şi 
apoi fiecare folosise experienţa în felul său. 


LASZLO: Am avut o experiență similară la Clubul din 
Budapesta. Unul dintre membri e o doamnă din Marea 
Britanie, Margaret Smithwhite. Are părul alb şi ochi albaştri 
şi de câţiva ani se ocupă de meditaţie la copii. Mai întâi le 
arată cum să intre într-o stare de meditaţie şi apoi le cere să 
deseneze imaginea unei lumi calme în care toți copiii şi toți 
oamenii trăiesc în pace, lumea în care ar vrea ei să trăiască. 
Lucrează cu ei în acest fel cam o săptămână. La sfârşitul 
săptămânii, diferenţa dintre picturi e imensă. Am invitat-o 
să lucreze la una din şcolile din Budapesta şi apoi am expus 
lucrările copiilor. Părinţii au fost uimiţi. Avem câteva 
sute de picturi făcute de copiii din toată lumea. Margaret 

a adus copii aborigeni din Australia, din culturile indiene 
pre-columbiene din America, copii care au supravieţuit 
dezastrului de la Cernobîl şi din alte părţi. Deşi fiecare copil 
şi fiecare cultură avea propria viziune, toţi aveau anumite 
elemente arhetipale în comun. Datorită acestei experienţe 
meditative picturile lor se schimbaseră radical. 


Un alt membru al Clubului din Budapesta, Nato Frasca, 
este pictor şi predă la Academia de Arte Frumoase de la 
Roma. Tema pe care le-o dă studenților lui în ultimii 20 
ani este: lăsaţi mâna să scrie în timp ce sunteţi în stare de 
meditație uşoară. Imaginaţi-vă că sunteţi în pântecul mamei 
şi lăsaţi mâna liberă pe hârtie. A strâns și a analizat sute de 
asemenea desene şi a dezvoltat un sistem de interpretare 
a lor. Liniile din desene vorbesc despre evenimentele 
traumatice care s-au petrecut în viaţa intrauterină (adică 
acele momente în care fătul e în pericol de a fi expulzat). 
Aşa cum ai afirmat şi tu, Stan, frica rămâne în subconştientul 
individului pe tot parcursul vieţii acestuia. În experimentele 
lui Nato acest lucru era vizibil în liniile verticale trase 
cu putere pe hârtie. Acestea corespund spaţiilor dedicate 
perioadelor de gestație. Nato analiza desenele şi apoi 
discuta cu mama studentului pentru a verifica informaţiile: 
simţise în acele momente ceva neobişnuit şi traumatizant? 
Se pare că 90% din interpretări au fost corecte. 


Înapoi la valori şi la etică 


LASZLO: Să revenim la problema valorilor pentru că ele au 
un impact deosebit asupra vieţii şi a viitorului nostru. 

GROF: Te referi la valorile care apar atunci când oamenii 
au experienţe neobişnuite sau la valori în general? 


LASZLO: La ambele. Dar să ne uităm mai întâi la natura 
valorilor. E o tradiţie, cel puţin în şcoala filosofică 
occidentală, de a privi valorile ca fenomene pur subiective. 
Ce derivă de aici? Care e statutul valorilor? Ca elemente 
subiective, par să fie legate de factorii care determină 
personalitatea, şi, prin urmare, considerate nişte simple 
toane. Totuşi, valorile sunt mult mai complexe. Ele apar în 
mod obiectiv ca elemente care guvernează comportamentul 
omenesc, dar şi ca elemente care intervin în interacţiunea 
dintre oameni. Valorile sunt fenomene personale şi sociale, 
ele afectează evoluţia comunităţilor şi modul în care acestea 
intră în relaţie cu mediul. Din moment ce fac parte din 
lumea obiectivă, trebuie să le tratăm cu aceeaşi seriozitate 
cu care tratăm starea de boală sau de sănătate sau oricare 
alt factor care ne afectează viaţa şi bunăstarea. 


GROF: Aşa e. Eu cred că există un sistem de valori transper- 
sonale de bază care transcend valorile fiecărei culturi. Ele 
formează un sistem etic care apare în mod spontan din ex- 
perienţele mistice profunde şi include valori acceptate de 
toate culturile care au avut aceste experiențe. Am văzut 
acest lucru de mai multe ori în activitatea mea, iar psiholo- 
gul umanist Abraham Maslow a descris fenomenul în cazul 
celor care au avut experienţe mistice spontane - „experienţe 
de vârf”, cum le numea el. El numea experienţele „metava- 
lori”, iar impulsurile care le determinau, „metamotivaţii”. 

LASZLO: Când vorbeşti de valori transpersonale, te referi 
la valorile care sunt diferite de valorile universale sau de 
cele transculturale? 


GROF: Bună întrebare! Anumite valori pot fi transpersonale 
şi specifice unei anumite culturi în acelaşi timp. Poate că 
termenii de „universa!” şi „transcultura!” ar fi mai potriviţi. 
Aceste valori ar include respectul pentru viaţă ca un lucru 
sacru, sentimentul că orice crimă e un lucru rău, sentimentul 
de compasiune pentru alte fiinţe dotate cu simțţire, etc. 


LASZLO: Ce exemplu de valoare universală sau transper- 
sonală care să fie prezentă în mintea majorităţii oamenilor 
am putea da? 


RUSSELL: Cea pe care a menţionat-o Stan e un bun exem- 
plu - sentimentul că orice crimă e un lucru rău. Această 
valoare e deja asociată cu o stare de conştiinţă de nivel în- 
alt. Niciun sfânt nu va susține crima, nici măcar uciderea 
animalelor pentru nevoia de satisfacere a foamei. Cei care 
sunt de acord cu faptul că avem dreptul de a ucide proba- 
bil se găsesc într-o stare în care egoul domină, o stare care 
spune „Nevoile mele sunt cele mai importante”. Orice altă 
justificare pentru crimă este aproape întotdeauna bazată pe 
un sistem de valori centrat pe eu. Atunci când oamenii vor 
învăţa să se debaraseze de acest mod egocentric de a privi 
lumea, vor avea un mai mare respect pentru viaţă. Pentru 
aceștia, a nu ucide nu are nevoie de nicio justificare raţio- 
nală; crima e pur şi simplu un lucru rău. 


LASZLO: Din punctul de vedere al filosofiei tradiționale, 
responsabilitatea morală se referă întotdeauna la oameni. 
Suntem responsabili de acţiunile noastre față de alţii, pentru 

că oamenii au o dimensiune „interioară” - suferă dacă 
sunt tratați rău. Pe baza principiului „tratează-i pe ceilalți 
la fel cum ai vrea să fii tratat”, filosofii ne spun că trebuie 
să ne asumăm responsabilitatea acţiunilor noastre asupra 
celorlalți. Dar limitarea responsabilităţii doar la ființa 
umană e arbitrară şi prea restrictivă. Sunt motive să credem 
că există o dimensiune interioară - un fel de subiectivitate - 
care e comună tuturor formelor de viață. Când vom ajunge 
să credem asta, atunci responsabilitatea morală va trebui 
extinsă asupra tuturor formelor de viață din biosferă. 


RUSSELL: Să ne întoarcem pentru un moment şi să 
analizăm termenii pe care îi folosim. Pentru mine, există 
o diferență între valori şi moralitate. Toţi avem valori. 
Sunt „ceea ce considerăm valoros” în viaţă şi variază de la 
o persoană la alta. Totuși, aşa cum am spus, valorile unei 
persoane se pot schimba pe măsură ce starea de conştiinţă 
se schimbă. Moralitatea, pe de altă parte, e codul care 
guvernează comportamentul în societate. E un set de reguli 
care unește o comunitate şi le permite membrilor acesteia 
să trăiască în armonie. 


Multe dintre aceste reguli de moralitate sunt încercări 
de a limita egoismul nostru, dar nu sunt generate de o 
stare de conştiinţă de nivel înalt. Majoritatea societăților 
au reguli împotriva crimei, furtului şi violului nu pentru 
că acestea sunt valori profunde ale tuturor, ci pentru că ele 
sunt principii pe care societatea le apreciază la membrii 
comunităţii. Avem nevoie de moralitate pentru ca o 
comunitate de oameni egocentrici să poată funcţiona. 


Pe măsură ce conştiinţa se transformă, vom avea nevoie 
din ce în ce mai puţin de constrângere, societatea va avea 

din ce în ce mai puțină nevoie să-şi impună propriile reguli. 
Pe măsură ce oamenii vor trece prin experienţele descrise 
de Stan, se vor simți mai puţin legaţi de vechile stări de 
conştiinţă şi vor intra din ce în ce mai mult în legătură cu 
valorile mai profunde, pe care le vor aplica spontan, pentru 
că acestea vor veni din interior, în loc să fie impuse ca un 
cod social. 


LASZLO: Totuşi, avem nevoie de un simţ moral. Trebuie să 
ştim care sunt acţiunile morale şi care sunt cele imorale. 


RUSSELL: Nu cred că această distincţie poate fi universală. 
Morala e un lucru relativ ce variază de la o societate la alta. 
Ce e imoral pentru un grup poate fi moral pentru altul. Cei 
care se cunosc mai bine şi sunt mai conectaţi la aceste valori 
universale vor acționa într-un mod care va produce mai 
puţine efecte nedorite asupra celorlalți, dar comportamentul 
lor nu va fi considerat moral după un anumit set de reguli. 
S-ar putea să se comporte imoral prin raportare la un anume 
cod al unei anume societăţi. 


LASZLO: Adică moralitatea e relativă față de ceea ce e 
acceptat într-o anumită cultură. 


RussELL: Da. 


GROF: Atâta vreme cât ne păstrăm la nivelul culturilor 
specifice, descoperim că valorile sunt idiosincratice, 
inconsevente şi schimbătoare. Ce e inacceptabil pentru 
un grup poate fi perfect normal pentru un altul. Lucrul pe 
care o societate îl consideră absolut şi imperativ poate fi 
nesemnificativ pentru alții. Acelaşi lucru e valabil şi pentru 

diferite segmente ale aceleiaşi culturi - sociale, religioase, 
politice etc. 


Să luăm, de exemplu, sexualitatea. Odată ce ne-am 
eliberat de cămaşa de forță a prejudecăţilor sociale şi am 
început să vedem lucrurile din perspectivă transculturală 
şi universală, ne dăm seama ce relative şi ce arbitrare sunt 
judecăţile de valoare din acest domeniu. 


Era un trib în Caledonia care omora gemenii dacă unul 
era de gen masculin şi celălalt de gen feminin, pentru că 
erau incestuoşi ca urmare a coabitării în acelaşi pântec. Spre 
deosebire de aceştia, în cercurile aristocratice din Peru şi 
din Egiptul antic, căsătoria dintre soră şi frate era o datorie 
sacră. Anumite culturi pedepsesc adulterul cu moartea, dar 
la eschimoşi se oferă soţia în semn de ospitalitate oaspetelui 
de gen masculin. Unele culturi consideră goliciunea ceva 
normal, în alte culturi femeile trebuie să-şi acopere corpul 
în întregime, inclusiv fața. Poligamia, ca şi poliandria, este 
văzută ca un lucru normal şi logic în anumite culturi. În 
timp ce în unele culturi homosexualitatea e considerată 
o blasfemie, o crimă pedepsită cu moartea, o formă de 
depravare sau de boală, în altele ea e acceptată sau chiar 
considerată superioară heterosexualității. Dar există şi o 
moralitate postconvențţională care transcende limitările 
impuse de cultura noastră. E ceva complet diferit. E ceva 
pe care-l simți în tine, aproape la nivel celular, ceva bazat 
pe o experiență personală de natură transpersonală. 


LASZLO: Stan, se pare că experiențele remarcabile ale 
pacienților tăi în care se identifică până şi cu lucrurile, cu 
întreaga planetă sau întregul cosmos sunt corelate cu un 
sistem de valori diferit, neobişnuit. Se ştie că sistemele de 

valori sunt destul de egoiste. Ne-am obişnuit să spunem: 
„Nu vreau să sufăr, prin urmare nu-i voi face nici pe alții să 
sufere”. Asta stă oarecum şi la baza moralității creştine şi 
deci la baza moralității occidentale. Dar sistemul budist de 
valori merge mai departe, pentru că în el este cuprinsă toată 
creaţia. În experiențele pe care le descrii, subiecţii trec 
dincolo de interesele personale înguste şi apreciază lumea 
pentru adevăratele sale valori. Acest lucru se întâmplă 
probabil pentru că oamenii care trec prin aceste experiențe 
simt că lumea e o extensie a propriei lor persoane: sunt 
parte din lume, iar lumea e parte din ei. Prin urmare, ei se 
îndreaptă către valorile trans-sociale, chiar trans-umane, 
departe de valorile asociate de obicei cu moralitatea. 


GRoOF: Da, ai dreptate. Acest lucru devine mai evident în 
practicile spirituale sistematice care implică o experien- 
ță personală profundă. Aici se poate vedea dezvoltarea şi 
evoluţia etică în etape. La început, anumite lucruri nu se 
pot face din cauza unei temeri primitive de a fi prins şi pe- 
depsit. La un alt nivel, acţiunile sunt ghidate de un sistem 
de porunci sau percepte care sunt incluse în ceea ce Freud 
numea superego. Următorul pas este descoperirea karmei 
- legea care spune că o anumită acţiune este urmată de anu- 
mite consecințe. Cea mai înaltă formă de moralitate reflectă 
recunoașterea prin experienţă a unităţii care stă la baza în- 
tregii creaţii, un sentiment de identitate cu alte fiinţe dota- 
te cu simţire şi o realizare a faptului că suntem de origine 
divină. În acest tip de evoluţie psihospirituală, schimbările 
de moralitate reflectă schimbările de înţelegere a propriei 
persoane, a lumii, locului şi rolului nostru în lume. 

LASZLO: Se întâmplă ca orizontul de valori al celor ce trec 
prin aceste experienţe să se lărgească chiar în momentul în 
care acestea se întâmplă? 


GROF: Da. Anumite forme de empatie încă mai conţin o 
formă de separare, de distincţie între mine, în calitate de 
observator, şi celălalt, ca persoană care suferă. Există o 
diferență între mila obișnuită şi compasiunea adevărată 
bazată pe un sentiment de apartenenţă la o comunitate şi de 
identitate cu aceasta. 


LASZLO: Cea de-a doua este probabil mai profundă decât 
înțelegerea rațională. Pare a fi sesizarea intuitivă a existenței 
relațiilor umane. 


RUSSELL: Sunt de acord. Să luăm exemplul reţinerii de a 
produce suferință celorlalți. Această idee se regăsește în 
marea majoritate a tradiţiilor spirituale şi este punctul în jurul 
căruia gravitează toți cei a căror conștiință evoluează. Ştii că 
nu vrei să suferi şi nu vrei să produci suferință altora. 

Aceasta e compasiunea: a extinde sentimentele pe 
care le ai pentru propria persoană asupra celorlalți şi a ține 
la ei aşa cum ţii la tine însuţi. Este un lucru spontan care 
apare în momentul în care îţi eliberezi mintea de anumite 
credinţe şi atitudini care te ţin departe de ceilalți şi începi 
să empatizezi cu ei. 


GROF: În stările neobişnuite putem să trecem prin experi- 
enţe de identificare conştientă cu oricine sau orice din jurul 
nostru - oameni, animale, plante, ființe arhetipale. Se pare 
că există o experienţă subiectivă care corespunde oricărui 
lucru pe care îl percepem în mod normal ca pe un obiect. 

Pot simţi, de exemplu, că am devenit un arbore sequoia. 
Corpul meu ia forma unui copac, cu rădăcină, trunchi şi ra- 
muri. Simt seva circulând, schimbul de minerale şi de apă 
în rădăcină, chiar şi procesul de fotosinteză. Ceea ce spun 
aici nu e doar un exemplu general sau descriere a unei ex- 
perienţe pe care am avut-o cu un pacient. Am trecut prin 
această experienţă eu însumi şi a fost minunat! 


LASZLO: Care e limita între a simţi suferinţa sau bucuria 
şi posibilitatea de a simţi suferința, bucuria sau alte 
sentimente şi emoţii? Este posibilitatea de a simţi emoții 
apanajul fiinţei umane sau se poate extinde şi asupra altor 
creaturi - animale şi plante - sau asupra întregii biosfere? 


RuUsSELL: Nu ştiu dacă plantele pot simţi, pentru că nu au 
sistem nervos ca animalele, nu ştiu dacă a simţi suferința 
implică existenţa unui sistem nervos şi nu ştiu dacă 
asta înseamnă că nu pot simţi durerea. Dar sunt sigur că 
vertebratele şi insectele simt. N-aş smulge picioarele unui 
păianjen pentru că îmi imaginez că l-ar durea. 


LASZLO: Mă întreb dacă legăturile între frunzele, ramurile 
şi rădăcina unui copac nu justifică existenţa durerii. Oare 
dacă smulgem frunzele unui copac nu-i producem durere? 


RussELL: Nu știu, nu pot să vorbesc decât din proprie 
experienţă. Nu pot să smulg picioarele unui păianjen, dar 
pot să culeg o frunză fără să mă simt vinovat. Deci am 
delimitat mental păianjenul de copac. 


LASZLO: Ei bine, eu nu cred că aş putea. Am tendinţa să 
cred că până şi un atom de hidrogen bombardat de radiaţii 
„„simte” o formă primară de durere. 


164 


Revoluţia conștiinței + Un dialog translatiantic 


GROF: Se pare că există o varietate de forme de a simți 
lucruri neplăcute la toate nivelurile existenței. Am vorbit 
despre Whitehead mai devreme. Un motiv pentru care 
cred că nu a acoperit toată gama de sentimente care apar în 
stările transpersonale este pentru că percepe conştiinţa ca 
pe ultima etapă a procesului de uniune. 


RUSSELL: Da, dar oare nu credea Whitehead că lumea 
interioară, nu neapărat conştiinţa aşa cum o cunoaştem, a 
coborât până la elementele de bază ale materiei? 


LASZLO: În viziunea lui, există „societăți de entități” care au 
propria lor lume interioară, în care include până şi moleculele. 


GROF: A mai scris că fiecare entitate conține întreaga 
istorie a universului până la ea. În mod normal, nu suntem 
conștienți de toate elementele care compun momentul 
prezent. Am putea folosi modelul lui, dar atunci ar trebui 
să presupunem că în stările neobişnuite devenim conştienţi 
de anumite aspecte ale acestei istorii: de oameni, animale, 
plante, obiecte anorganice şi chiar arhetipuri, pe care 
Whitehead le numeşte „obiecte eterne”. 


LASZLO: Datorită unei asemenea varietăți de elemente cu 
care te poți identifica, sistemul tău de valori va deveni mai 
puţin egocentric, mai puțin limitat. Această stare modificată 
de identificare ar putea să constituie un factor de socializare. 


GROF: Într-adevăr. 

Întrebări fundamentale: Concluzii 


Karma 


LASZLO: Am atins un număr de probleme de bază, vitale 
chiar. Ar trebui să aruncăm o ultimă privire asupra lor. 
Ce putem învăţa de aici? Să luăm, de exemplu, forțele şi 
facultățile care apar în stările de conştiinţă modificate. 


GRoF: În procesul de analiză a eului în stările neobișnuite 
ale conştiinţei nu e nevoie ca oamenii să ştie ecologie sau 
etică. În cazul experienţelor transpersonale, sistemul lor de 
valori se schimbă automat şi devin conştienţi de noţiuni ca 
ecologia, toleranța şi compasiunea. Experiențele de moarte 
şi renaştere psihospirituală au un efect similar; sentimentul 
identității se extinde asupra altor ființe. Experienţa de 
moarte a eului duce la lărgirea sentimentului de identitate. 


Acest proces are consecințe practice deosebit de im- 
portante. Am avut un program de terapie psihedelică pen- 
tru bolnavii de cancer în fază terminală. Aceste experiențe 
i-au ajutat să depăşească teama de moarte şi au determinat 
o schimbare profundă de atitudine în ceea ce priveşte cali- 
tatea timpului rămas şi a modului de a privi moartea. 

RUSSELL: Am vorbit mai devreme despre prietena mea 
care a murit recent. În ultimele zile de viaţă s-a petrecut 
ceva foarte interesant: s-a împăcat cu propria moarte. Timp 
de un an, se luptase să supravieţuiască. Îmi aduc aminte că 
spunea: „Nu sunt pregătită încă. Nu vreau să mor”. Apoi, cu 
o săptămână înainte de a muri a spus: „Crezi că e timpul?”. 
Era foarte relaxată şi toată teama părea să-i fi dispărut. A 
fost uimitor. 


Uneori cred că ar trebui să experimentăm toţi moartea 
cât mai de timpuriu. Nu să murim, bineînţeles, ci să trecem 
prin sentimentul de acceptare. În mod ideal, acest lucru ar 
trebui să facă parte din procesul de educaţie; ar trebui să 
fim învăţaţi cum să trecem peste această teamă ca să ne 
putem trăi viaţa fără această greutate imensă şi lumea ar 
putea fi foarte diferită. 


GROF: Am înţeles că atât misterul morții și al renașterii, 
cât şi riturile de trecere ale culturilor băștinașe îi ajutau pe 
oameni să experimenteze moartea înaintea morţii. Călugărul 
augustinian german Abraham de Santa Clara, care a trăit în 
secolul al XVII-lea, a exprimat acest lucru foarte succint: 
cel ce moare înainte de a muri nu mai moare atunci când 
moare. Pentru cel ce trece prin această experiență, moartea 
nu mai e un final al propriei fiinţe, ci o călătorie fantastică, 
o tranziție spre un alt nivel existenţial. Fie că este un 
profund adevăr cosmic, ori o amăgire, aşa cum afirmă unii 
dintre criticii materialişti ai psihologiei transpersonale, cu 
siguranţă ne poate transforma viaţa. 


LASZLO: Oamenii au intuit anumite lucruri despre moarte 
şi renaştere cu mii de ani în urmă, lucruri a căror profunzi- 

me n-a putut fi egalată până azi. Cartea tibetană a morții, 
de exemplu, este un fel de ghid al spiritului sau sufletului 
după moarte. Ce este foarte greu de acceptat pentru noi este 
că renaşterea nu e o eliberare, ci un fel de legătură. Până în 
ultimul moment, spiritul celui mort se luptă să intre în nir- 
vana, împotriva renaşterii. Ultima etapă a luptei este desti- 
nată modalităţii de a închide intrarea în pântecului mamei, 
din care altfel se va naște din nou. În sistemul nostru de 
valori, ar fi mai bine să te naşti din nou, într-o familie sănă- 
toasă şi bogată. 

Există opinii diferite despre acest proces chiar în 
diverse sisteme spirituale din interiorul budismului. Budiştii 
Hinaiana nu puneau preț pe reîncarnare. Tărâmul material 
era pentru ei pedeapsa de a muri şi a renaşte, domeniul 
suferinţei. Soluţia pe care o ofereau era eliminarea „setei de 
carne şi sânge”, departe de existența încarnată și atingerea 
nirvanei. Termenul de „nirvana” are aceeaşi rădăcină ca 
a cuvântului vânt (vatah) şi înseamnă dispariție treptată. 
Mai târziu, budismul Mahaiana ne-a învăţat că putem să 
ajungem la nirvana pe pământ prin eliminarea celor trei 
„otrăvuri”: ignoranța, dorinţa şi agresiunea. 

Unele sisteme spirituale au drept scop atingerea uniunii 
cu Dumnezeu, cu divinitatea nediferenţiată. Am discutat 
această problemă în ultima mea carte, Jocul cosmic, 
care descrie viziunile filosofice şi metafizice ale stărilor 
neobişnuite. Dar definirea scopului spiritual în acest mod 
prezintă probleme. Cei ce trec prin experiența de uniune cu 
divinitatea îşi dau seama că acest principiu nu e doar scopul 
şi destinaţia finală a călătoriei spirituale, ci şi sursa creaţiei. 
Dacă această stare ar fi completă şi aducătoare de auto- 
împlinire în forma ei originară, diferențiată, creația n-ar fi 

avut loc. Prin urmare, un aspect necesar ale divinității este 
crearea unor lumi de separare, iar lumea în care trăim are 
multe lucruri importante de oferit. 


În nicunul din cazuri nu pare să existe vreo soluţie sau 
vreun răspuns satisfăcător. Divinitatea nediferenţiată trebuie 
să creeze, iar conştiinţa răspândită în lumea pluralităţii îşi 
doreşte din răsputeri să ajungă înapoi la unitatea primordială. 
Prin urmare, apare următoarea întrebare: e oare posibil să 
existe o adaptare inteligentă la această tensiune dinamică 
în sistemul cosmic, iar dacă da, atunci care este aceasta? În 
mod evident, soluţia nu e să respingi existența corporală ca 
inferioară şi inutilă şi să încerci să scapi de ea. Orice soluţie 
satisfăcătoare va trebui să conţină atât dimensiunea umană, 
cât şi dimensiunea transcendentală, atât lumea formelor, cât 
şi cea lipsită de forme. 


Universul material aşa cum îl cunoaştem oferă 
posibilități nenumărate pentru aventuri extraordinare ale 
conştiinţei. Putem să ne îndrăgostim, să ne bucurăm de 
extazul sexului, să avem copii, să-l ascultăm pe Beethoven 
sau să admirăm picturile lui Rembrandt doar în lumea 
materială şi sub formă corporală. Doar pe Pământ putem 
asculta trilul privighetorii sau gusta tocana şi prăjitura cu 
bezea. Totuşi, atunci când identificarea egoului-trup cu 
absolutul e totală, iar credința noastră în lumea materială 
e singura realitate, e imposibil să ne bucurăm pe deplin de 
participarea noastră la procesul creaţiei. Suntem bântuiți 
de realizarea micimii noastre, de efemeritatea lumii, de 
inevitabilul morții. 


Pentru a găsi soluția acestei dileme trebuie să ne 
îndreptăm privirile spre interior. Atunci când avem destule 

cunoştinţe despre aspectele transpersonale ale existenţei, 
inclusiv despre identitatea şi despre statutul nostru în 
univers, viața obişnuită devine mai uşoară şi mai plină de 
satisfacţii. Pe măsură ce căutarea spirituală continuă, vom 
descoperi goliciunea tuturor formelor. Aşa cum sugerează 
învățăturile budiste, cunoaşterea naturii virtuale a lumii 
fenomenale şi a goliciunii acesteia poate să ne ajute să ne 
eliberăm de suferință. Trebuie să recunoaştem că a crede 
în existența eurilor separate, în care includem propriul eu, 
este în cele din urmă o iluzie. 


LASZLO: Noţiunea de karma este plină de înţelesuri şi 
foarte captivantă - existența unui proces de creştere şi 
dezvoltare pe toată durata vieţii şi apoi dincolo de moarte. 
Poţi să-ți îmbunătăţeşti statutul cu fiecare viaţă trăită până 
când atingi un nivel superior. Această perspectivă asupra 
vieții şi a morții este foarte complexă. 


GROF: Acum câţiva ani, am fost invitat la o conferință la 
Washington organizată de senatorul Claiborne Pell. Tema 
acesteia era posibilitatea conştiinţei de a supraviețui după 
moarte şi se adresa celor cu o impresionantă educaţie 
universitară şi câtorva profesori spirituali celebri. Subiectul 
a fost tratat cu toată seriozitatea şi rigoarea academică. 
Rupert Sheldrake a vorbit despre posibilitatea ca amintirile 
să supravieţuiască morţii, Charles Tart a examinat materiale 
relevante obţinute în urma cercetărilor parapsihologice iar eu 
am discutat observaţiile cercetărilor mele asupra conştiinţei 
care susțineau posibilitatea supravieţuirii. Călugărul tibetan 
Sogyal Rinpoche şi arhiepiscopul John Sponge au adus în 
discuție perspectivele religioase ale problemei. 

Impresia care a rezultat din aceste prezentări a fost că 
există destule dovezi pentru ca problema să fie luată în se- 
rios şi să fie supusă unor cercetări sistematice. De exem- 
plu, studiile meticuloase ale lui lan Stevenson despre copiii 
care-şi aduc aminte reîncarnările anterioare sunt impresio- 
nante. Povestirile tibetane despre testele la care sunt supuşi 
copiii care sunt bănuiți că ar fi călugări lama încarnaţi sunt 
şi ele fascinante, la fel ca şi observaţiile asupra experiențe- 
lor extracorporale veridice în situaţiile de moarte aparentă. 


LASZLO: Am avut un schimb de idei interesant cu lan 
Stevenson despre interpretarea fenomenelor de reîncarnare. 
Nu cred că e necesar să interpretăm fenomenele - aducerea 
în prezenta ceea ce par a fi amintiri din altă viaţă - ca dovezi 
ale încamării sufletului. Se mai pot interpreta amintirile 
care apar din aşa-zisele vieţile anterioare ca un fel de acces 
paranormal la informaţia transpersonală, adică sub forma 
informaţiei care ne parvine din minţile şi experiențele altor 
oameni şi care formează de fapt propriile noastre amintiri, 
oricât ar părea de stranii. 


GROF: Problemele supravieţuirii conştiinţei şi reîncarnării 
nu sunt doar probleme de interes teoretic, ci au şi consecințe 
practice deosebite. Modul în care vedem supraviețuirea are 
un profund impact asupra propriului nostru comportament 
şi acest lucru poate să joace un rol deosebit în criza 
globală prin care trecem. Credinţa că trăim doar o dată 
implică evitarea ispăşirii păcatelor şi greşelilor, eludarea 
responsabilităţii pe care trebuie să ne-o asumăm față de 
faptele noastre. 

LASZLO: Oamenii se luptă pentru toate privilegiile şi plă- 
cerile în singura lor viață. Cum spune şi o foarte populară 
reclamă la bere „nu trăieşti decât o dată”. Acest lucru încu- 
rajează consumul şi hedonismul. Vrei să ai tot ce e mai bun 
în această viață, pentru că nu ai decât una. 


GROF: Părerea noastră despre reîncarnare are şi serioase 
implicaţii morale. Cum spunea Platon: a crede că nu există 
nimic după moarte înseamnă a construi „un paradis pentru 
tâlhari”. 


RUSSELL: Pe de altă parte, societăţile care cred într-o 
oarecare formă de supraviețuire pot folosi acest lucru ca pe 
o formă de control şi de manipulare. Dacă nu te porți frumos 
şi nu duci viața pe care ţi-o arătăm noi, vei fi pedepsit după 
moarte. 


GROF: Dar conceptul de karma nu presupune răzbunare 
şi pedeapsă. Aceasta e o lege a universului care descrie 
consecințele acţiunilor noastre. Putem ajunge să o 
cunoaştem, să o înțelegem şi să o folosim ca pe un principiu 
călăuzitor în viață. E mai mult decât a şti că focul te arde 
dacă te apropii prea mult de el sau că obiectele cad dacă nu 
sunt susținute. Atunci când suntem ignoranți sau îi tratăm 
pe ceilalți ca pe o entitate separată şi fundamental diferită 
de noi, ne cufundăm şi mai mult în lumea materiei, a iluziei 
şi a suferinței. Cu cât îi vom trata pe ceilalți ca pe noi înşine, 
cu atât vom înainta spre spiritualitate şi unitate. 


RUSSELL: Înţelesul termenului karma aşa cum îl cunoaştem 
azi poate fi diferit de cel original. La început, karma a 

apărut probabil dintr-o simplă viziune care, ca multe alte 
idei spirituale, a fost modificată şi înfrumuseţată pe parcurs. 
Cuvântul sanscrit karma înseamnă „acţiune” şi probabil 
se referea la realizarea profundă că suntem destinaţi să 
facem acţiunea şi să-i suportăm efectele. Nu acţionăm într- 
un spațiu vid; acțiunile noastre reverberează şi acționează 
asupra mediului iar noi suntem afectaţi în egală măsură. 
Sau, aşa cum spune creştinismul, „cine seamănă vânt va 
culege furtună”. Acest lucru nu implică participarea vreunui 
sistem cosmic de evaluare, prin urmare, vei obţine exact 
ce ai semănat, şi acesta e un principiu pe care nu-l putem 
eluda. 


LASZLO: Ideea originară cuprindea ciclul încarnării. Tot ce 
faci în această viață e doar o parte a existenței tale, pentru 
că existenţa ta se continuă. 


GROF: În activitatea mea dedicată stărilor neobişnuite 
de conştiinţă am observat adesea evoluţia tipică a celor 
din cultura occidentală în ceea ce priveşte problema 
reîncarnării. Occidentalul tipic intră în această experiență 
având percepţia unei singure vieţi şi disprețuind ideea de 
reîncarnare. E evident că viaţa este cuprinsă între cele două 
elemente de bază: concepţia şi moartea biologică. Suntem 
corpuri, iar spiritul este produsul minţii noastre. Când 
corpul nostru material dispare, dispărem şi noi, inclusiv 
conştiinţa noastră. 

Cu toate acestea, experiențele prin care trec şi care 
le aduc amintiri din vieţile trecute sunt atât de putemice 
şi de convingătoare încât îşi schimbă părerea total. Trăim 
ceva din alt secol sau din altă ţară şi ne aducem aminte 

perfect evenimentele (déjà vu, déjà vecu). În acest proces 
putem să înțelegem unele dintre problemele noastre 
emoționale şi psihosomatice şi ne putem elibera la sfârşitul 
experimentului. Aceste experiențe asigură accesul la 
informaţii total noi despre alte perioade istorice şi alte 
culturi. 


Astfel, cel ce începe experiențele transpersonale are 
un motiv foarte bun de a lua reîncarnarea în serios şi de 
a o vedea mult mai importantă decât alte lucruri din viața 
sa. Se ştie că evenimentele traumatizante din copilărie pot 
influenţa viața ulterioară. Acesta e domeniul de studiu al 
psihoterapiei convenţionale. Totuşi, uneori se găseşte un 
element care pare să afecteze nu doar o viaţă, ci un şir de 
încarnări consecutive. Odată ce oamenii realizează asta, se 
pot transforma în „vânători de karma”. 


Deci să vedem ce se întâmplă. Oameni care se vedeau 
limitați temporal şi spaţial ca ființe corporale care trăiesc 
doar o viaţă trec dincolo de aceste limite în cursul transfor- 
mării. Aceste experienţe îi conving că au mai trăit cândva 
şi că se vor reîncarna cu siguranță în viitor. Totuşi, ca să 
creadă acest lucru, trebuie să-şi păstreze izolarea față de 
ceilalți. Nu poate există karma fără protagonişti separați. 

Pe măsură ce îşi continuă căutarea, pot avea alt tip de 
experienţe care îi conving că sentimentul lor de identitate 
separată e o iluzie, că sunt parte a unui câmp unitar de 
conştiinţă cosmică care include totul. Apoi încetează să mai 
creadă în karma, pentru că până şi poveştile karmice par a 
fi un produs al maya, iluzia cosmică. Dar noua neîncredere 
în karma este total diferită de atitudinea originală, pentru că 
acum ştiu că pot să fie într-o stare de conştiinţă în care ideea 

reîncarnării este absurdă. Îşi dau seama că un anumit gen de 
experienţe te pot convinge de supremaţia karmei, dar pot să 
treacă şi de această etapă. Nu există niciun răspuns exact în 
ceea ce priveşte karma. Totul depinde de stadiul de evoluţie 
al conştiinţei fiecărui individ. 


LASZLO: Se pare că există mai multe karme posibile în 
etapele superioare, accesibile în funcţie de nivelul atins în 
timpul vieţii fiecăruia. Într-un anumit fel, îţi poţi influenţa 
alegerea vieţii ulterioare. 


Gror: În Vajrayana tibetană există poveşti despre călugări 
budişti tibetani de rang înalt care sunt în stare să-şi menţină 
starea de conştienţă deplină în timpul trecerii prin toate cele 
trei tărâmuri, stările intermediare prin care trecem între 
moarte şi următoarea reîncarnare. Alţii se spune că sunt 
capabili să prezică sau să determine când, unde şi în cine se 
vor încarna în următoarea viață. 


Aş vrea să menționez un lucru asupra căruia n-am 
insistat prea mult atunci când am vorbit despre reîncarnare. 
O caracteristică esenţială a unei experienţe trecute este un 
sentiment autentic de aducere aminte: „Nu e prima dată 
când mi se întâmplă acest lucru. Îmi aduc aminte că am fost 
cândva acea persoană”. Sunt experienţe care ne duc spre 
alte vremuri şi alte locuri. Putem să trăim ceva ce se petrece 
în alt moment al istoriei, fără nicio legătură cu amintirile 
personale. De exemplu, ne putem vedea într-un preot incaş, 
într-un soldat roman sau o femeie mexicană beată, fără să 
ne legăm de acea experiență în mod personal. Aceasta este 
doar o fereastră spre subconştientul colectiv al lui Jung. 

Fizica modemă a demonstrat că nu există obiecte 
separate în lume şi că universul este o rețea de procese 
subatomice. Totuşi, în viața obişnuită, avem un simț 
deosebit al proprietăţii în ceea ce priveşte viața personală, 
corpul nostru şi eul nostru. Când procesul de autoanaliză 
atinge zona subonştientului colectiv, toate viețile trăite 
vreodată sunt propriile noastre vieți. Aşa cum am menţionat 
mai înainte, în ultima analiză, toate au doar un singur 
protagonist, Conştiinţa Absolută, Brahma, Tao sau orice 
alt nume pe care dorim să-l folosim. Dar avem un deosebit 
simţ al proprietății asupra unora dintre aceste vieţi şi le 
trăim ca pe „vieţile noastre trecute”. Nu renunțăm la eul 
nostru, ne agățăm de resturile identității noastre. 


LASZLO: Crezi că experienţele din viața trecută sunt dovezi 
că există un mănunchi de conştiinţe care supravieţuieşte 
morții fizice şi se reîncarnează? Mi se pare că ăsta ar fi un 
concept relativ simplist. 


GROF: Nu, nu în mod necesar. De exemplu, pentru hinduși, 
doctrina reîncarnării nu este o credinţă în sensul obişnuit - o 
opinie lipsită de substanţă și de fundament - ci o problemă 
pur pragmatică. Este o încercare de a asigura un cadru 
conceptual pentru un mare număr de experienţe şi observaţii 
extraordinare. Dar chiar şi în această tradiție, credința în 
continuitatea aceleiaşi unități separate a conştiinţei care 
se reîncamează în mod repetat într-un număr de vieți 
consecutive ar fi considerat un nivel inferior, o interpretare 
primitivă a faptelor. 

Conform unor învățături hinduse mai sofisticate, există 
doar o singură ființă care se reîncarnează, şi aceea este 

Brahma. Atâta vreme cât există mai mult de un protagonist, 
ne aflăm încă sub influenţa iluziei cosmice, maya. Existența 
este un câmp unitar, graniţele sunt relative și pot fi trecute. 
Putem să trăim experienţele în corporalitatea noastră 
separată, putem să ne identificăm cu toate mamele din lume, 
cu umanitatea ca un tot sau cu întreaga biosferă. Dar, în cele 
din urmă, toate aceste graniţe sunt arbitrare şi negociabile. 


Conştiinţa 


LASZLO: Modul în care trăiesc oamenii din societatea 
modernă - perspectiva lor asupra omenirii - s-a schimbat 
mult, chiar în acest secol. Cu toate acestea, imaginea 
fiinţei umane este departe de a fi acolo unde ar trebui să 
fie dacă ar fi potrivită să trăiască pe această planetă mică 
şi interdependentă. Care este imaginea acestei fiinţe azi şi 
care e natura conştiinţei sale? Felul în care răspundem la 
aceste întrebări ar putea fi decisiv pentru comportamentul 
uman în situaţii concrete. 


RUSSELL: Imaginea de sine e în schimbare. Vechiul model 
predica diferența noastră față de alte fiinţe. Suntem speciali 
pentru că avem conștiință. Această părere face parte din 
perspectiva ştiinţifică asupra lumii şi din credinţa creştină 
clasică şi generează o serie de întrebări dificile. Ce le face 
pe fiinţele umane conştiente? Cum apare conştiinţa din 
materia fără viață? Noua perspectivă care câștigă teren 
susţine că diferenţa dintre noi şi ceilalţi nu e conştiinţa pur 
şi simplu, ci anumite grade ale conştiinţei. 

Să luăm câinii, de exemplu. Se pare că simt durerea - 
dacă n-am crede asta, nu i-am anestezia înainte de operaţii. 
De asemenea, se pare că visează, recunosc oameni şi locuri, 
şi pot acţiona conform unui scop. A spune că un câine nu 
e conştient şi că nu are o lume interioară a experienţei e 
la fel de ridicol cum aş spune despre vecinul meu că nu e 
conştient. Nu conştiinţa ne face diferiţi de câini, ci ceea ce 
se petrece în ea. Noi putem gândi în cuvinte, putem raţiona, 
putem înţelege lumea în care trăim, putem să ne gândim la 
viitor şi să luăm decizii, şi suntem conştienţi de noi înşine 
şi de faptul că suntem conştienţi. 

Ce am spus despre câini e valabil şi pentru alte animale; 
pisicile, caii, delfinii, toţi au propria lor viaţă interioară. La 
fel şi păsările, şerpii, broaștele şi peştii. Toate au un creier, 
coloană vertebrală şi organe senzoriale asemănătoare cu ale 
noastre. Întrebarea e nu de ce fiinţa umană e conştientă, ci 
până la ce nivel coboară conştiinţa pe arborele evoluţiei. 


Mi-e greu să spun până unde. Insectele au un sistem 
nervos simplu, prin urmare de ce n-ar avea conştiinţă, chiar 
dacă e o infimă parte din a noastră? S-ar putea ca sistemul 
nervos să nu fie sursa conştiinţei, ci doar un simplu 
amplificator al acesteia. S-ar putea ca fiecare celulă să aibă 
o formă rudimentară de conştiinţă. S-ar putea să nu însemne 
mai nimic pe lângă bogăţia experienţei noastre, dar cine 
poate spune că nu au trăit nici un fel de experiență? 

Din această perspectivă, nu conştiinţa însăşi a evoluat; 
conştiinţa face parte din viață. Ce a evoluat odată cu viaţa, 
aşa cum am mai spus, e nivelul acesteia. 

LASZLO: La asta mă gândeam atunci când vorbeam despre 
a simţi durerea sau bucuria în contextul eticii şi moralei. 
Cred că până şi moleculele şi atomii au o anumită formă de 
interioritate, un anumit element care seamănă cu o senzaţie 
subiectivă. Această noţiune nu e nouă, bineînţeles: a existat 
în istoria filosofiei atât în Est, cât şi în Vest. 


Putem oare să dezvoltăm subiectul mai departe despre 
o conștiință universală care se defineşte în funcţie de cât de 
explicită a fost ea în cursul evoluţiei? 


RUSSELL: Pentru a înţelege natura universală a conştiinţei 
am putea folosi analogia cu o pictură pe pânză. Pictura 
depinde de culorile folosite, de calitatea pensulelor, de 
inspiraţia artistului, dar, orice am dori să pictăm, pânza 
este aceeaşi şi e absolut necesară. Fără ea nu există pictură. 
În acelaşi fel, conştiinţa e absolut necesară pentru orice 
experienţă. Lucrurile care variază sunt imaginile care apar 
în conștiință. Creaturile cu organe de simţ evoluate pot 
detecta mai multe detalii din lumea înconjurătoare, iar 
imaginea pe care o vor picta va fi, în consecință, mai bogată. 
Complexitatea sistemului nervos a dus la procesarea mai 
profundă a datelor senzoriale şi la o imagine mai fidelă a 
realităţii. 

Principala cauză pentru care conştiinţa umană este mult 
mai bogată decât conştiinţa celorlalte animale derivă din 
faptul că noi ne-am dezvoltat capacitatea de a vorbi. Putem 
comunica unii cu alţii în cuvinte, simboluri care reprezintă 
diferite aspecte ale experienţei noastre. Asta înseamnă că 
noi putem să ne împărtăşim experienţele. Câinele învață 
în primul rând din propria experienţă şi fiecare lucru nou 

înseamnă eforturi noi de cunoaştere. Oamenii nu învață 
doar din propria experienţă, ci şi din experienţa altora. Prin 
urmare, ne-am construit o rezervă colectivă de cunoştinţe 
mult mai bogată decât a oricărui individ izolat. Educaţia ne 
ajută să transmitem cunoștințele noastre altora, ca toți să 
poată beneficia de ele. 


Dar poate cel mai semnificativ element care însoţeşte 
limbajul este abilitatea de a gândi. Nu doar folosim 
cuvintele pentru a comunica, ci interiorizăm limba, gândim 
în cuvinte şi, de aici, suntem capabili să facem raționamente, 
să ne gândim la trecut, să ne imaginăm viitorul, să facem 
alegeri, să ne gândim la experienţele avute. De aici derivă şi 
conştiinţa de sine: suntem conştienţi că suntem conştienţi. 


LASZLO: Facultatea de a fi conştient că eşti conştient - 
„conştiinţa reflexivă” - deschide o nouă dimensiune experi- 
enţială celor care o posedă. 


RusSELL: Natura conștiinței de a reflecta asupra ei înșişi 
ne deschide calea către divinitate. Capacitatea de a simţi 
într-o formă sau alta, care este comună tuturor fiinţelor 
conştiente, este foarte aproape de noţiunea mistică de 
Dumnezeu. De-a lungul istoriei, misticii din toate culturile 
au pretins în repetate rânduri că au trecut prin identificarea 
propriului eu cu Dumnezeu. În filozofia hindusă, aflăm că 
Atman, esenţa conştiinţei noastre, este Brahma, esenţa şi 
sursa întregii existenţe. În tradiţia creştină, această viziune 
a fost probabil exprimată prin afirmaţia „Sunt Dumnezeu” 
- care i-a făcut pe mistici să intre în conflict cu Biserica, 
pentru că asemenea lucruri sunt considerate erezii. 

În prezent, cantonată fiind în vechiul model care spune 
că spaţiul, timpul şi materia sunt realitatea primară din 
care apare conştiinţa, ştiinţa nu dă prea mare atenţie naturii 
universale a conştiinţei, dar, pe măsură ce va începe să ia 
mai în serios problema conştiinţei, va trebui să dezvolte o 
nouă paradigmă în care conştiinţa este considerată la fel de 
importantă ca spațiul, timpul și materia. În acel moment, va 
realiza că a deschis porţile către o nouă cunoaştere a ceea 
ce religia încearcă să explice de sute de ani: nu imaginea 
clasică a lui „Dumnezeu bătrânul care locuieşte în cer”, ci 
o noțiune care se potriveşte perfect cu înțelegerea ştiinţifică 
a lumii. De-abia atunci se va produce adevărata schimbare. 
Încă n-am ajuns la acel moment, dar ne îndreptăm spre el. 


GROF: Mulţi reprezentanți ai nucleului dur al materialis- 
mului ar fi împotriva lucrurilor pe care le expui acum. De 
exemplu, n-ar fi de acord cu ideea că abilitatea de a fi con- 
ştient se află peste tot în viaţă şi în creaţie şi că esența noas- 
tră este profund divină. Îmi aduc aminte câteva din afirma- 
țiile extremiste făcute după ce Norbert Wiener a formulat 
principiile de bază ale ciberneticii. De exemplu, era posibil 
să construim vulpi mecanice în stare să urmărească un iepure 
fără să aibă nicio noţiune subiectivă a existenţei acestuia. Se 
sugera în mod serios că toate animalele sunt aşa - nişte sis- 
teme mecanice lipsite de discernământ subiectiv, propulsate 
de secvenţe complexe de stimuli şi de reacții. Era, bineînţe- 
les, foarte greu să se nege existenţa conştiinţei la oameni, din 
moment ce toţi trecem prin această experiență. 


Cu toate acestea, ce spui tu nu e doar o vagă supoziție 
metafizică sau o speculație pseudo-filosofică. Ce nu vor să 
vadă criticii materialişti e faptul că avem un mare număr 

de dovezi în favoarea acestor idei, dovezi oferite de expe- 
riențele noastre. Aşa cum am spus mai devreme, în stările 
neobișnuite identificarea cu alte forme de viaţă, inclusiv cu 
viruşi, plante sau chiar cu alte elemente anorganice ale cos- 
mosului, e un lucru comun. S-ar putea argumenta că aces- 
tea nu sunt dovezi directe că tot ce ne înconjoară are con- 
ştiinţă. Dar, în ultimă instanță, experienţele transpersonale 
sugerează că o asemenea posibilitate este foarte reală. În 
acelaşi fel, faptul că putem să ne identificăm cu divinitatea 
este irefutabil şi a fost confirmat în repetate rânduri de cer- 
cetările moderne asupra conștiinței. 


Nu-mi pot imagina o teorie convingătoare care să ofere 
o explicaţie materialistă pentru existență şi natură şi care 
să fie în concordanță cu aceste experienţe. Deci problema 
este originea şi statutul real al acestora - lucrul pe care l-ai 
semnalat în aceste două zile, Ervin. Dezvăluie ele adevăruri 
profunde despre natura realităţii sau sunt doar fantezii şi 
halucinaţii? Patruzeci de ani de studiu al acestor fascinante 
fenomene m-au convins că trebuie să le luăm în serios. 


Ştiinţa academică tradițională descrie ființele umane 
ca fiind animale aflate la un nivel înalt de dezvoltare, 
adevărate maşini biologice gânditoare. Experiențele şi 
observaţiile asupra stărilor zilnice de conştiinţă sugerează 
cu putere că suntem obiecte newtoniene făcute din atomi, 
molecule, celule, țesuturi şi organe. Totuşi, experiențele 
transpersonale ne arată foarte clar că fiecare dintre noi putem 
să manifestăm proprietăţile unei conştiinţe infinite care 
transcende spaţiul, timpul şi cauzalitatea liniară. Formula 
cea nouă, care aduce aminte de paradoxul fascicolului de 
particule din fizica modernă, ar descrie oamenii ca fiinţe 
paradoxale, caracterizați de două aspecte complementare: 

pot avea proprietăţile obiectelor newtoniene dublate de 
cele ale conştiinţei infinite. Corectitudinea oricărei dintre 
aceste descrieri depinde de starea de conştiinţă în care se 
fac observaţiile. 


LASZLO: Este curios că în ultimii câţiva ani termenul de 
„conştiinţă” a ajuns să fie folosit pentru ceea ce se numea 
înainte „minte” sau sensibilitatea şi subiectivitatea asociate 


cu organismele vii. 


În mare parte din literatura anterioară, termenul de 
conştiinţă a fost rezervat pentru a exprima acea facultate 
umană unică a conştiinţei de sine. Atunci când eşti conşti- 
ent, eşti conştient de propriile gânduri şi senzaţii. În acest 
context, putem vorbi despre ceva specific uman, pentru că 
sediul conştiinţei care reflectează asupra propriei persoane 
este situat în neocortex, iar acesta este dezvoltat doar într-o 
anumită măsură la specia umană - deşi evoluţia primate- 
lor de rang superior pare să se îndrepte într-acolo. Totuşi, 
subiectivitatea, care nu e conştiinţă reflexivă, este tocmai 
acea facultate de a avea senzaţii, şi cred că aceasta e asocia- 
tă cu fiecare sistem care există şi evoluează în natură. 


Aşa cum a spus Pete, nu există nicio limită în ceea ce 
priveşte răspândirea subiectivităţii în natură. Dacă spui des- 
pre câinele tău că e subiectiv, trebuie să spui același lucru 
despre şoarece, şi aşa mai departe, până la cele mai simple 
organisme vii. Dar de ce nu şi despre componentele aces- 
tora, despre macromolecule, molecule şi atomi? Semințele 
conştiinţei trebuie să fie prezente pretutindeni în univers. 


RussELL: Da, conștiința este la fel de fundamentală pentru 
univers ca şi materia, spaţiul şi timpul, absolut fundamentală. 

LASZLO: Conştiinţa devine din ce în ce mai des amintită 
când vorbim despre timp şi evoluţie. Este o realizare 
remarcabilă a speciei noastre faptul că atât creierul, cât 
şi corpul nostru dezvoltă semințele conştiinţei care sunt 
prezente peste tot în natură în capacitatea de autoreflecţie. 
E ca şi cum am adăuga un monitor care nu e legat la 
cartografierea lumii dincolo de corp, dar este conectat la 
cartografierea procesului de cartografiere a lumii. 


RUSSELL: Elementul care ne face speciali este tocmai 
această capacitate de autoreflecţie şi nu cred că o mai are 
altcineva, cel puţin nu creaturi precum câinii sau pisicile. 
S-ar putea ca delfinii şi balenele să fie dotate cu această 
abilitate, dar pe moment nu se ştiu prea multe despre modul 
de funcţionare al creierului lor. 


LASZLO: Sunt de acord. De aceea avem identitate personală, 
pentru că odată ce avem conştiinţă de sine, ne putem vedea 
pe noi înşine ca parte a lumii. Bineînţeles, putem să greşim 
şi să credem că suntem în opoziţie cu lumea, sau separați 
de ea. Putem spune: „eu sunt acesta şi acestea sunt limitele 
mele corporale”. Orice alt lucru exterior formează entitatea 
„nu sunt eu” pe care o considerăm total diferită de ceea ce 
suntem. Şi atunci suntem condamnaţi la egocentrism şi la 
toate limitările și restricţiile care derivă din el. Oare avem 
posibilitatea măcar în ultimă instanţă să cunoaştem ceva în 
afara conştiinţei noastre? Din punct de vedere materialist, 
eul auto-reflexiv este total separat de lume. 


GROF: Cu toate acestea, cei ce se implică în experimente 
sistematice de explorare a eului prin stări neobişnuite de 

conştiinţă, cum ar fi meditaţia, psihoterapia sau folosirea 
responsabilă a substanţelor psihedelice, tind să dezvolte o 
perspectivă distinctă şi unitară despre sine şi despre realita- 
te. Acelaşi lucru se întâmplă în cazul experienţelor sponta- 
ne puternice - naşteri spirituale sau morţi aparente. Carac- 
teristicile esenţiale ale acestei noi atitudini în ce priveşte 
viaţa sunt un sentiment de legătură profundă cu omenirea, 
cu alte specii şi cu natura, grija pentru viitorul planetei şi 
spiritualitatea unei naturi universale şi atotcuprinzătoare. 
Alte elemente suplimentare pot fi reorientarea către surse 
de energie refolosibilă, nevoia de a menţine mediul curat şi 
o tendinţă de întoarcere la ciclurile naturale, cu alte cuvin- 
te, orientarea către activităţi vitale pentru un viitor sigur. 


RUSSELL: Poate că limba și gândirea ne-au dat un sentiment 
al eului, dar mulţi dintre noi sunt doar pe jumătate conştienţi 
de cine suntem cu adevărat, şi acest lucru are dezavantajele 
lui. Aşa cum am discutat mai înainte, tindem să ne derivăm 
identitatea din ceea ce facem, din ceea ce avem, din modul 
în care suntem priviţi de ceilalți şi din rolul nostru în lume. 
O asemenea identitate este foarte fragilă şi permanent 
supusă circumstanțelor. Încercarea de a menţine acest tip 
derivat de identitate ne conduce la o serie de comportamente 
nepotrivite şi dăunătoare. Tradițiile spirituale pretutindeni 
în lume ne spun că trebuie să descoperim un eu mult mai 
profund pentru a ne găsi adevărata identitate. Numai atunci 
vom descoperi adevărata libertate. 

Din aceasă perspectivă, practicile spirituale pot fi 
considerate ca moduri de a depăşi unele dintre handicapurile 
limbii pentru a ne putea găsi adevăratul potenţial ca fiinţe 
umane dotate cu simţire. 

GROF: Cuvintele tale îmi aduc aminte de o discuție pe 
care am avut-o acum mulți ani cu un bărbat care ieșise 
dintr-o experiență psihedelică în care îşi investigase sensul 
profund al vieții. Descoperise că multe din lucrurile pe care 
le făcea erau lipsite de autenticitate şi satisfacție. Nu le 
trăia cu toată inima. Multe din ele erau vise neîmplinite şi 
aşteptări ale părinților, iar el se străduia să-i mulțumească. 
Mai descoperise şi ce puternice erau modelele inoculate de 
cultură, de cei din jur şi de circumstanţe. 


La un moment dat, mi-a spus: „Ştii, cel mai important 
lucru în viață e să ne găsim * conștiința de năsturel *. Nu 
ştiam cuvântul, pentru că omul tocmai îl inventase, aşa că 
l-am rugat să-mi explice. „Nu trebuie să fie neapărat floarea 
numită năsturel, poate să fie oricare altă floare sau plantă. 
Uită-te la ele! Toate sunt în contact direct cu Pământul, 
Soarele şi Ploaia. Năsturelul nu vrea să fie trandafir. Nu-şi 
face probleme dacă va ajunge într-un buchet de mireasă, 
într-o salată sau dacă va fi mâncat de un iepure sau călcat 
de o vacă”. Şi a continuat să-mi spună că simțea că toate 
falsele modele pe care ni le impun întâmplările vieții conţin 
un germene al adevăratei noastre meniri cosmice. Asta 
era pentru el conştiinţa de năsturel. Când descoperim ce 
înseamnă asta pentru fiecare şi începem să o folosim ca 
principiu călăuzitor, viața noastră devine creativă, împlinită 
şi uşoară. Joseph Campbell numea asta „căutarea fericirii”. 


LASZLO: Pentru că avem o conştiinţă reflexivă, avem 
capacitatea de a da sens existenţei, iar acesta nu e obligatoriu 
să urmeze modelul occidental de natură materialistă. 
Fiinţele care sunt lipsite de această capacitate trăiesc doar 
experiența: ea e propriul ei înțeles. Cred că un câine sau 

orice alt animal percepe lucrurile direct, fără să reflecteze 
asupra lor. Acest lucru are consecințe majore. Dacă un 
animal face greşeli, ele se corectează prin selecţie naturală. 
De exemplu, dacă iepurii ar confunda un şarpe cu un băț, 
specia ar dispărea foarte repede. Dar oamenii continuă să 
facă greşeli şi trebuie să plătească, dar plata nu schimbă 
greşeala, ci face şi mai dificilă posibilitatea de a recunoaşte 
perspectiva greşită. Rezultatul este o multitudine de 
perspective diferite asupra lumii şi a propriei persoane, din 
care unele ne vor fi mai folositoare pentru supravieţuire 
decât altele. 


Dincolo de ideea de funcţionalitate există problema 
filosofică şi metafizică a adevărului suprem. Blestemul 
uman este că suntem în stare să ne punem întrebarea, dar 
că răspunsul nu e niciodată sigur, pentru că nu putem să 
vedem lumea decât prin percepțiile şi interpretările noastre 
- nu avem acces decât la propria noastră perspectivă, nu 
la realitatea pură. Bineînţeles că anumite concepții sunt 
mai aproape de conceptele de supravieţuire şi dezvoltare 
decât altele şi, prin urmare, mai aproape de ideea de adevăr. 
E în interesul nostru să ne apropiem cât mai mult de aceste 
interpretări, pentru că ne dau cele mai consecvente şi mai 
puternice răspunsuri la întrebările supreme pe care toţi ni le 
punem mai devreme sau mai târziu. 


În acelaşi timp, am aflat că naşterea conştiinţei este un 
pas revoluţionar care ne aduce mai aproape de adevărurile 
fundamentale despre noi înşine şi despre lume, adevăruri 
care fac parte din moştenirea culturală a contemporaneită- 
ţii, ignorate sau reprimate în cursul dezvoltării materialiste 
şi a civilizaţiei tehnologice. Acum, când ştiinţa şi societatea 

trebuie să facă față provocării unui salt evolutiv, perspecti- 
vele care ni se deschid includ descoperirea şi redescoperi- 
rea unor perspective mai profunde asupra vieţii, cosmosului 
şi conştiinţei. E foarte emoţionant să trăieşti aceste timpuri, 
să dialoghezi şi să acţionezi. 

E târziu şi a venit timpul să încheiem acest dialog şi să 
ne luăm rămas bun. Am avut două zile pline şi emoţionante 
de discuţii care au acoperim o gamă largă de subiecte, de 
la dezvoltarea personală la evoluția umanităţii. Am început 
cu întrebări despre şansele de pace în lume şi ne-am întors 
mereu la ideea că soluția pentru pacea lumii şi pentru 
supraviețuirea şi dezvoltarea noastră personală şi colectivă 
este evoluţia conştiinţei. Chiar dacă problemele pe care le- 
am ridicat sunt grave, nu ne-am refugiat într-o atitudine 
pasivă, pesimistă. Am găsit un element care să ne dea 
optimism: schimbările care se petrec în prezent în valorile, 
viziunea şi perspectivele omenirii, în conştiinţă. Am numit 
acest lucru „revoluţia conştiinţei”, un fenomen pe care l-am 
privit ca pe un semn pozitiv al timpurilor noastre - un semn 
că omenirea, ca specie culturală şi biologică, răspunde 
amenințărilor şi provocărilor acestor timpuri grele, dar 
fascinante. 


Epilog - Reflecţii suplimentare 


Când Ervin Laszlo m-a rugat să scriu câteva reflecţii 
despre această carte incitantă, m-am trezit scriind un 
comentariu care mă ducea înapoi spre copilărie. Revoluţia 
conştiinţei este o înregistrare a întâlnirilor de la Sausalito şi 

San Francisco între Ervin Laszlo, Peter Russell şi Stanislav 
Grof. Îmi aduc aminte că Sausalito era la capătul liniei de 
feribot din Market Street în San Francisco, unde la sfârşit de 
săptămână erau cozi imense şi trebuia să aşteptăm ore în şir 
pentru a ne putea îmbarca. În acele zile inocente, zeci de mii 
de locuitori ai oraşului San Francisco plecau de aici pentru a 
explora Pădurile Muir şi Muntele Tamalpais. O locomotivă 
ciudată cu pistoane verticale trăgea un trenuleţ format din 
vagoane descoperite care alunecau la vale. Aşa mi-au venit 
în minte problemele care m-au preocupat toată viaţa şi pe 
care Revoluția conştiinţei mi le-a readus în minte. 


Cred că de fapt am devenit inconştienți. Schimbarea 
acestei stări nu implică numai căutarea unei noi dimensiuni 
a conştiinţei, ci mai ales renunţarea la armura protectoare 
conştientă pe care ne-am construit-o şi intrarea într-o stare 
care să exploreze afinitatea noastră înnăscută cu Întregul 
din care facem parte. 


Pentru a preveni ceea ce marea majoritate consideră 
azi drept o inevitabilă sinucidere colectivă, trebuie să 
învăţăm cum să permitem manifestarea potenţialului pe 
care-l avem. La naştere fiecare dintre noi purtăm amintirea 
speciei noastre, a structurii ei genetice, a percepţiei 
universale a infinitului şi a abilității de a ne asculta pe noi 
înşine. Învăţăm să ne folosim auzul şi văzul care ne ajută 
să apreciem şi să creăm muzica şi arta; ne dezvoltăm din 
punct de vedere intelectual dobândind cunoștințe şi abilități 
şi trecem prin viață încercând să ne folosim capacităţile la 
maximum. Cu toate acestea, nu înțelegem cum să exprimăm 
sentimentul infinitului pe care-l purtăm în noi. Încercăm 
să-l transformăm în ceva tangibil, substanţial şi puternic 

pentru a avea controlul absolut asupra propriei persoane 
şi a lumii noastre. Se pare că singurul mod de a transmite 
sentimentul de eternitate fără a ne afecta ambițiile este prin 
expresia artistică şi creativă, prin crearea unei opere care 
poate fi infinit de frumoasă - un exemplu de modalitate în 
care creativitatea poate salva aspectele brute, grosiere ale 
realității. Aş spune că fără artă şi fără umilință sentimentul 
infinitului are puţine şanse de a se exprima în afara puterii 
de a avea, a domina şi a exercita controlul absolut. Când eul 
domină, dorinţa noastră de putere nu are limite. Individul 
poate fi văzut doar ca „o piesă într-un mecanism”, dar, dincolo 
de ego, toți avem un eu care cunoaşte secretul celulelor vii 
şi crede în posibilitatea uniunii mistice cu Întregul. 


Chiar dacă această credință există în subconștient, toți 
dorim să ne întoarcem la experienţa divină. Întoarcerea însă 
presupune un anumit sacrificiu. Actele de sacrificiu pentru 
îmbunarea zeilor erau foarte obişnuite în societățile „pri- 
mitive”. Dumnezeul nostru de azi e Mammon - bani şi co- 
merț - iar sacrificiul e global. Sentimentele naţionaliste, de 
exemplu, încurajează oamenii să creadă că este de datoria 
lor să se sacrifice pe ei înşişi şi pe ceilalți, să-şi protejeze 
simbolurile sacre şi principiile, dându-i naţionalismului un 
înţeles deplin. În actele de sacrificiu, sunt preferaţi copiii şi 
femeile, poate într-un mod mai puțin ritual decât înainte, 
dar încă în număr îngrozitor de mare. În anumite locuri, co- 
piii musulmani cred că moartea e cea mai înaltă răsplată şi 
se grăbesc (sau sunt împinși) spre moarte cu miile, pregă- 
tiți pentru a deveni ucigaşi de încredere. Prin urmare, avem 
în noi chemarea divină, ascultarea, idealurile, dar, în mod 
conştient, suntem în serviciul Diavolului. Suntem conşti- 
enţi de principiul unităţii universale, dar îl folosim pentru 

scopurile cele mai hidoase, mai prosteşti, mai înguste şi 
mai sinucigaşe. 

Sistemele noastre judiciare, care se bazează pe pedepse, 
în loc să protejeze victimele şi să reabiliteze făptuitorii, sunt 
total greşite. Pedeapsa oferă şanse reduse de educaţie sau de 
îmbunătăţire a comportamentului. Legile careimpun arbitrar 
diferite pedepse sunt aproape inutile, asemenea armatelor 
de avocaţi care analizează textele legale indescifrabile 
şi a juraţilor necalificaţi pentru a judeca fiecare caz pe 
baza existenţei sau inexistenței anumitor merite. De la 
Nuremberg încoace au fost numeroase încercări de a crea 
o Curte Internaţională, dar numai prevenind se pot salva 
vieţile oamenilor şi se pot îmbunătăţi perspectivele noastre 
de a proteja civilizațiile şi culturile lumii. 

Resursele noastre naturale sunt suficiente pentru a 
susține populaţia doar până la un anumit nivel. Chiar şi în 
cea mai putemmică democraţie, care asigură ajutor pentru cei 
oprimaţi, slabi, bolnavi, lipsiţi de pregătire şi vulnerabili, 
n-am fi în stare să-i împiedicăm pe cei lipsiţi de milă să- 
şi însuşească hrana, pământurile, apa şi alte resurse. În 
termeni umanitari, avem resurse vaste de compasiune, 
vină, obligaţie, coduri morale şi religie. Banii sunt puterea 
democratică, pentru că dolarul rămâne tot dolar oricare ar 
fi culoarea sau condiția mâinii în care se află, dar, cu toate 
acestea, există abuzuri atât de mari, încât banii pot cumpăra 
naţiuni întregi, de aceea e esenţial să se stabilească zone 
libere de bani care să promoveze relaţiile active şi directe 
în mod independent. 


Puterea de convingere a reclamelor, a propagandei 
politice şi a religiilor este foarte asemănătoare. Metodele 

manipulează şi induc în eroare în acelaşi fel, bazându-se 
pe promisiuni nerespectate: de exemplu, China şi Statele 
Unite urmăresc amândouă acumularea de putere pentru a 
exploata şi a controla resursele umane şi materiale. Sub 
presiunea evenimentelor, situaţia s-ar putea transforma 
într-un război. Dacă înclinațiile noastre cele mai întunecate 
pot fi justificate teoretic sau binecuvântate printr-un ideal şi 
nu avem altă alternativă decât împlinirea acestuia, depinde 
doar de conştiinţa noastră cum vom acționa. 


În ciuda marilor progrese în domeniul medicinii, psi- 
hologiei, agriculturii, nutriţiei, tehnologiei, comunicaţiilor 
şi activităților distractive, sau din cauza lor, ființele umane 
au fost reduse la starea de funcționare „pe baterii”, iar în 
curând s-ar putea să asistăm la decimarea speciei noastre 
la scară planetară, asemeni epidemiilor de ciumă din tre- 
cut, cu focare provocate simultan de diverse cauze. De fapt, 
procesul a şi început - falimente, şomaj, boli, foamete, haos 
social în Statele Unite şi în alte țări mai puţin bogate - şi e 
nevoie de o nouă ordine de valori dacă vrem să supraviețu- 
im la nivel personal şi global. 


Problema e următoarea: putem să alegem cea mai 
umană modalitate de a învăţa lecţia pe care o avem de 
învățat fără să producem efecte negative cum ar fi radiații, 
răzbunare, devastări sau daune psihologice? Putem să 
facem lumea un loc al bunătății şi „al democraţiei” (ca să-l 
parafrazez pe Woodrow Wilson)? Valorile care contează 
sunt cele care afectează cel mai mare număr de oameni în 
mod pozitiv - încurajarea, înțelegerea, răbdarea, curajul - 
implicând un înalt grad de încredere şi un grad redus de 
erodare. Artişti, visători şi inventatori joacă un rol esențial 

în combaterea prejudecăţilor şi a violenţei, mai ales în 
transmiterea idealurilor şi valorilor copiilor; de exemplu, 
proiectul meu MUS-E, care aduce muzica şi artele în şcolile 
din Europa, a arătat cum inovaţia poate duce la schimbarea 
conştiinţei. 

Cele mai dificile concepte pe care ființa omenească le 
poate învăţa sunt moderaţia, simțul proporţiei şi cunoaşterea 
limitelor. Dificultatea constă în extinderea spaţiului şi a 
timpului pentru a trece de la vânarea prăzii la protejarea 
victimei, de la un aici şi un acum la o dimensiune mai largă 
unde compasiunea se opune lăcomiei. Putem găsi un sistem 
educaţional care să ne ajute să fim buni şi curajoşi, iertători 
şi hotărâți, încrezători dar realişti, înţelepţi şi generoşi mai 
degrabă decât deştepţi şi egoişti? Pot activitățile noastre 
zilnice şi comportamentul nostru să fie conduse de principii 
creative, artistice, estetice? Putem să încetăm să ne mai 
educăm copiii în prejudecăţi şi în frică? Putem să eliminăm 
violența şi brutalitatea de pe ecrane, din cărţi, din gândurile 
şi ambițiile noastre, sau acesta e modul nostru de a ne 
pregăti pentru catastrofele care vor veni? 


Cred în această uniune a „interiorului” cu „exteriorul”. 
Marele filosof german Constantin Brunner a afirmat că 
există o gradaţie în modul în care lucrurile devin conştiente. 
Ne întrebăm dacă nu este posibil ca şi noi să fim „pătrunşi” 
de conştiinţă în acelaşi mod în care este pătruns neutronul. 
Poate acesta este modul în care se poate produce revoluţia 
în conştiinţă, prin generarea şi încurajarea noilor atitudini 
şi credinţe care se vor infiltra în gândurile noastre, în ac- 
țiunile şi în instituţiile noastre, de la medicină, psihologie 
şi filosofie până la ştiinţă, comerţ, sistemul bancar, religie 

şi arte. Suntem meniţi să ne trăim vieţile fiind conştienţi 
de existenţa altor oameni și animale, de potenţialul minții 
noastre, de frumuseţea artei şi de bucuria adevăratei comu- 
nicări care dă importanță egală timpului, spaţiului, expe- 
ditorului şi destinatarului mesajului. Acesta este modul în 
care este diseminată creaţia în diverse situaţii şi condiţii, 
iar unul dintre rezultate este diluarea ideii de originalitate; 
putem vedea simultaneitatea unor idei şi invenţii, deşi de- 
părtate în timp şi spaţiu. Am fost uimit cât de des „se atrag 
lucrurile asemănătoare” şi cum se adună constelaţiile bune 
(sau rele) pentru a oferi un rezultat comun. Este îmbucură- 
tor atunci când o perspectivă pozitivă şi benefică pune stă- 
pânire pe o mentalitate opusă sau pur şi simplu se extinde 
asupra unei întregi societăţi. Un exemplu de „mentalitate 
opusă” ar putea fi cazul în care ne trezim închişi într-o fac- 
țiune, un grup fundamentalist în care calmul începe să fie 
atacat de stratageme distructive, iar visul de coşmar, lipsit 
de echilibru interior şi de linişte. Ne putem imagina un te- 
rorist ca pe un martir pur şi extatic, deosebit de motivat şi 
lipsit de simţ de conservare, dar care nu contribuie cu nimic 
la dezvoltarea proprie sau a umanităţii pentru că scopul său 
este răzbunarea. 

Din fericire, ne îndreptăm spre nişte principii unifica- 
toare de mare valoare. Eu cred într-o religie universală a 
adevărurilor simple şi a relevanţei contemporane. Esenţialul 
cercetării ştiinţifice şi aplicaţiile ei s-au mutat din tangibil 
în intangibil, din mecanic în electric, din puterea cărbunelui 
în puterea atomului. Din punct de vedere medical, înțelege- 
rea e acum cuprinsă în mintea şi în creierul nostru; suntem 
pe deplin conştienţi de progresul de la corp spre minte şi 
spre celula vie, cu elementele ei de chimie şi electronică. 

Modelul şi scopul vieţii încep să devină evidente pe măsu- 
ră ce descoperim naturalul şi inevitabilul desfăşurării ei în 
anumite condiţii ideale. Ne dăm seama de tenacitatea vieţii 
de a exista şi de a experimenta în ultimă instanţă revelaţia 
divinității prin conştiinţa care se dezvoltă, prin comunicare 
şi prin recunoaşterea procesului de viaţă şi moarte, printr-o 
succesiune nelimitată de vieți şi morți. 


Dorinţa mea este să fiu înconjurat de dragoste şi de 
încredere, să fiu în stare să ajut şi să îndrum, şi să fiu ajutat 
ajuta sunt nelimitate. Trebuie să respectăm acea porțiune 
sfântă a vieţii care e formată din visare, gândire, meditaţie, 
rugăciune - toate caracteristice timpului liber care limitează 
ego-ul şi dezvoltă conștiința. Ego-ul este de asemenea 
limitat în înţelegerea şi grija pentru celălalt. Scopul vieții 
este să înveţi, să dai, să fii mulțumit, să ştii, să împarţi 
cu ceilalți, să găseşti plăcere în dragostea și recunoştinţa 
celuilalt, în propria înțelegere, în sănătate, să clădeşti și 
să aparții unui spaţiu al cerinţelor reciproce. Încrederea, 
prietenia, exuberanţa, abandonul şi fericirea sunt esenţiale 
pentru o existenţă civilizată, la fel de necesare ca umorul. 


Suntem capabili să respectăm „tehnologia” şi să ne 
schimbăm în acelaşi timp drumul propriu şi cel al „lumii a 
treia”, aşa cum sugera E. F. Schumacher în viziunea lui în 
care „tot ce-i mic e frumos”? Drumul pe care trebuie să-l 
alegem este foarte simplu: mijloacele, înțelegerea, până şi 
mâinile, mintea şi inima sunt prezente. Şi atunci ce lipseşte? 
Trebuie să scăpăm de letargie şi de obiceiurile proaste, de 
mentalitatea de țap ispăşitor, de prejudecăţi. Avem nevoie 
de inspiraţie, de recunoaşterea satisfacției profunde de a 

vedea copii fericiţi, de a avea prieteni de încredere, de a 
ne depăşi frica, de a ne bucura de creativitatea vieţii, de 
educaţie şi de satisfacția de a vedea cât de mult putem 
realiza pentru noi, pentru ceilalți şi pentru binele comun. 


Yehudi Menuhin 

Suntem martorii unor timpuri istorice. Planeta trece prin 
schimbări fundamentale, dar orice schimbare, şi cu atât mai 
mult una de conştiinţă, presupune o criză majoră. Această carte 
este transcrierea unei discuții despre supraviețuirea planetei şi 
a noastră ca specie, între unele dintre cele mai strălucite minți 
ale secolului XX: Stanislav Grof, Erwin Laszlo şi Peter Russel. 
Stanislav Grof este unul dintre întemeietorii psihologiei 
transpersonale, un adevărat pionier în domeniul explorării 
moderne a tărâmurilor vaste şi aparent nelimitate ale 
conştiinţei, iar descrierile pe care le face acestui peisaj 
extraordinar sunt neegalate. Este cunoscut pentru a fi 
redesenat cartografia psihicului omenesc, incluzând în acesta 
domeniile perinatale şi spirituale. Numeroasele sale cărți 
(dintre care Psihologia Viitorului, Calatoria ultimă şi Când 
imposibilul devine posibil au aparut deja) sunt deja legendare. 
Peter Russell este un fizician teoretician strălucit care pune în 
discuţie întregul mod de a concepe universul. În cărți precum 
De la Ştiinţă la Dumnezeu (apărută la EFP), Peter se axează iar 
şi iar pe ceea ce pare a fi problema crucială pentru mileniul 
următor: în ce mod vor afecta schimbările conştiinţei 
schimbările din lume în general? 

Ervin Laszlo poate fi numit un geniu al sistemelor de gândire. În 
cărți mult prea numeroase pentru a putea fi enumerate a 
afirmat un fapt foarte adevărat, dar deconcertant: trăim într-un 
univers în care suntem legați fără speranță unul de celălalt, 
conectaţi în mod miraculos la toate elementele realității. Opera 
sa, care se întinde pe patru decenii, a fost o chemare clară şi 
consecventă la recunoaşterea sistemului de interconexiuni 
care există în natură şi în societate. Ridicându-se la o 
perspectivă globală, a ajutat nenumărați indivizi să scape de 
limitele şi dezamăgirea care bântuie lumea modernă de cel 
puțin trei secole încoace. 

În concluzie, această carte este o radiografie de o luciditate 
cutremurătoare a timpurilor noastre, care pune în di € 
întreaga paradigmă a cunoaşterii, a cărei concluzie ar putea fi 
aceea că, dacă nu vom schimba într-un mod fundamental felul 
nostru de a privi Universul, nu există nici o garanţie pentru 
supraviețuirea noastră ca specie. 

